ކުޑަކުދިންގެ ޕާކު ތަރައްޤީކުރުން - Raa Maduvvaree Council\nމިކައުންސިލުން ތަރައްޤީކުރަން ފަށާފައިވާ ކުޑަކުދިންގެ ޕާކުގައި ކުރަންހުރި، ތިރީގައި ދަންނަވާފައިވާ މަސައްކަތްތައް އަމިއްލަތަކެތީގައި ކޮށްދޭނެ ފަރާތެއް ހޯދުމަށް ބޭނުންވެއެވެ. މިމަސައްކަތްކުރާނީ މިއިޢުލާނުގައިވާ މަޢުލޫމާތާއި ކުރެހުންތަކާއި ނަމޫނާތަކާއި އެއްގޮތަށެވެ.\nޕާކުގެ ކެންޓީނާއި ފާޚާނާތަކުގެ ތަޅުންއެޅުމާއި ތަޅުމުގައި މުށިޖެހުމާއި ޢިމާރާތުގެ ފެނާއި ކަރަންޓް ވައިރުކުރުމާއި ފުރާޅުގައި އާޓިފިޝަލް ފަން ޖެހުމާއި ސީލިންގްކުރުމާއި އެލުމިނިއަމް ދޮރާއި ދޮރުފަތް ހަރުކުރުމާއި ސީލަރުލުމާއި ކުލަލުން. (ކެންޓީނުގެ ބޭރު ފާރުގައި ލާންވާނީ އޮއިލް ބޭސްޑް އައުޓްޑޯ ހުދުކުލައެވެ. ކެންޓީނުގެ އެތެރެ ފާރުތަކުގައި ލާންވާނީ އިންޑޯ މޮޅު ހުދުކުލައެވެ.)\nކެންޓީނުގެ އިރުމަތީ ފަރާތާއި އުތުރުފަރާތުގެ ފްލޯގައި ކޮންކްރިޓުން ކަބަޑުހަދައ، ކުލަލައި، ކަބަޑުފިލައިން ދޮރުފަތްހަދައި ހަރުކުރުން. (ކުރެހުމާއި އެއްގޮތަށް)\nކެންޓީނުގެ ކޮންކްރިޓް ކަބަޑުގެ މަތީގައި ހުދުކުލައިގެ މުށިޖެހުން.\nފާޚާނާތަކުގެ ތަޅުމާއި ބިތްތަކުގައި މުށި ޖެހުން. (ތަޅުމުގައި ޖަހާނީ ތަޅުމަށް ޚާއްޞަ މުށްޓެވެ. ބިތްތަކުގައި ޖަހާނީ ބިތުގައި ޖެހުމަށް ޚާއްޞަ މުށްޓެވެ.)\nފާޚާނާ ސެޓް ހަރުކުރުން (ފާޚާނާތަށި، މޫނުދޮންނަތަށި، އިސްކުރު، މުސްމިލް ޝަވަރ، މޫނުދޮންނަތަށީގެ އިސްކުރު ،މޫނުބަލާ ލޯގަނޑުހަރުކުރުން)\nކެންޓީނުތެރެއަށް ސީލިން ސާފޭސް މައުންޓް 08 ލައިޓް ހަރުކުރުމާއި ކޮންމެ ފާޚާނާއެއްގައި ސީލިންގ ސާފޭސް މައުންޓް ލައިޓެއް ހަރުކުރުމާއިއެކު ފާޚާނާތަކުގެ އަދި ކެންޓީނުގެ އެތެރޭގެ ލައިޓްތަކުގެ ސްވިޗްތައް ކޮންޓްރޯލް ރޫމުގައި ހަރުކުރުން.\nކެންޓީނުގެ ބޭރުން އުތުރުފަރާތާއި އިރުމަތިފަރާތު އަސްކަނީގައި 10 ސީލިންގ ސާފޭސް މައުންޓް ލައިޓާއި ޕާކުތެރެއިން ކެންޓީނުގެ އަސްކަނީގައި 02 ސީލިންގމައުންޓް ލައިޓް ހަރުކޮށް އެތަކެތި ދިއްލާ ސްވިޗް ކޮންޓްރޯލް ރޫމުގައި ހަރުކުރުން.\nކެންޓީނު އެތެރޭގައި2ގޭންގްގެ3ސޮކެޓް ހަރުކުރުން.\nޕާކުގެ ނަން ބޯޑުގެ ލައިޓާއި އެތެރޭގެ ގާޑަންލައިޓްތަކުގެ ސްވިޗްތައް ކޮންޓްރޯލް ރޫމްގައި ހަރުކުރުން. (ގާޑަންލައިޓްތައް ދިއްލުމަށް ވަކި ސްވިޗެއް، ނަންބޯޑު ދިއްލުމަށް ވަކި ސްވިޗެއް ހަރުކުރުން).\nޕާކުތެރޭގެ ދިއްލުންތަކުގެ ސްވިޗްތަކާއި ޑީބީ ކޮންޓްރޯލް ރޫމުގައި ހަރުކުރުން.\n01 ޑީބީ ހަރުކުރުން. (32 އެމްޕީގެ އީއެލްސީބީ، 32 އެމްޕީގެ އެމްސީބީ، 16 އެމްޕީގެ5ސާކެޓް، 06 އެމްޕީގެ5ސާކެޓް، 10 އެމްޕީގެ5ސާކެޓް)\n3 ފޭސް ޑިޖިޓަލް ކަރަންޓް މީޓަރެއް ހަރުކުރުން.\nކެންޓީނާއި ދެ ފާޚާނާ އާއި ޕާކުތެރޭގެ ފެންވައިރިން އަޅައި، ތަކެތި ހަރުކުރުމާއި ފާޚާނާތައް ނަރުދަމާ ނިޒާމާއި ގުޅާލުން.\nޕާކުގެ ގަސްތަކަށް ފެންދިނުމަށް ދެ އިސްކުރު ހަރުކޮށް ފެންވައިރުކުރުން. ( ފާޚާނާގެ ދެކުނުން އިސްކޫރަކާއި ޕާކުގެ ހުޅަނގު އުތުރުކަނަށް ފެން އިސްކުރެއް ލުން)\nދެ ފާޚާނާއަށާއި ކެންޓީނަށް އަދި ޕާކުގެ ފެން އިސްކުރުތަކަށް ސަޕްލައިފެން ވައިރުކުރުން.\nމިއިޢުލާނުގައިވާ ކުރެހުމާއި އެއްގޮތަށް، ޕާކުގައި ހަރުކުރާ ތަކެތީގެ ބޭސްމަންޓްތަކުގައި ފެހިކުލައިގެ ގްރާސް ކާޕެޓް އެޅުމާއި ފްލޯމެޓް އަޅަން ބުނެފައިވާ ބޭސްމަންޓްގައި ނޫކުލައިގެ ގްރާސްކާޕެޓް އެޅުން.\nއުނދޯލި ހަރު ވެލްޑްކޮށް ދަވާދުލައި އުނދޯލިގޭގައި އިންދުން. (އުދޯލި ހަރުގެ ކޮންމެ ފަޔަކަށް 1*1 ފޫޓުގެ ބުޑެއް އެޅުން)\nއުނދޯލިގެ ކޮޅަށްޖެހުމަށް ކޮންކްރިޓްކޮށްފައިވާ ތަނބުތަކުގައި ލަކުޑި ޑިޒައިން ދަވާދުން ހެދުން.\nއުނދޯލިގޭގެ ދެކޮޅުގައި ބަހައްޓާ ދެ ޖޯލިފަތި ހަދާ ހަރުކުރުން. (މިހާރު ހުރި ޖޯލިފަތިތަކާއި އެއް ސައިޒްގެ ޖޯލިފަތި)\nޕާކުގެ ބޭރުން އުތުރުފަރާތުގެ ޕޭމަންޓްމަތީގައި ބެހެއްޓުމަށް ހަދާފައިވާ ޖޯލިފަތިތަކުގައި މުށިކުލައިގެ ދަވާދުލުމާއި ޖޯލިތައް ގަތައި ޕޭމަންޓްމަތީގައި ހަރުކުރުން.\nޖޯލިތަށް ގަތާނީ އެކަމަށް ޚާއްޞަކޮށްފައިވާ މޮޅު ނަނުން.\nޕާކުތެރޭގައި އުނދޯލިގެ އާއި ޖޯލިފަތި ބަހައްޓަން ބުނެފައިވާ ސަރަޙައްދުގައި4އިންޗި ބޯމިނުގައި ކަށިވެލިލުން.\nޕާކުގެ ވޯކްވޭތަކުގައި ޕޭވްމަންޓް ގައު އެތުރުން.\nޕާކުގައި ދޮންވެލިލާން ބުނެފައިވާ ސަރަޙައްދުގައި ހުދުސަތަރި އަޅައި 8 އިންޗި ބޯމިނުގައި ހިމުން ދޮންވެލިލުން.\nޕާކުގެ ކަރަންޓް ވައިރިން އެޅުމާއި ވައިރިންގެ މަސައްކަތްތައް ނިންމައި ގާޑެންލައިޓްހަރުކޮށް ޕާކުދިއްލުން. (ގާޑެން ލައިޓްތަކަށް ކަރަންޓް ވައިރު އަޅާ ނިމިފައި)\nޕާކުގެ ނަން ބޯޑުގެ ދިގުމިނަށް އެލްމިނިއަމް ޔޫ ފަތި ހަރުކޮށް، މަތީ އަކުރުބަރިއަށާއި ތިރީ އަކުރުބަރިއަށް ވަކިން ލައިޓްހަރުކޮށް ދިއްލުން. (ވޯޓަރޕްރޫފް އައުޓްޑޯ އާރުޖީބީ ރޯޕްލައިޓް)\nޕާކުގެ ވަށާފާރުގައި ރޯޕްލައިޓް ހަރުކޮށް ދިއްލުން. (ވޯޓަރޕްރޫފް އައުޓްޑޯ އާރުޖީބީ ރޯޕްލައިޓް)\nގޮނޑިތަކުގެ ކޮންކްރިޓް މަސައްކަތްތައް ނިންމުމާއި ގޮނޑިތަކުގެ ލަކުޑި މަސައްކަތްތައް ނިންމާ ވުޑްޑައިކުރުން. (ކޮންކްރިޓް ގޮނޑިތަކުގެ މަސައްކަތްތައް ނިމިފައިވާ މިންވަރު ބެލުން)\nޕާކުގެ ފައުންޓެއިން އިންނަ ސަރަޙައްދު ފާހަގަކޮށް އެސަރަޙައްދަށް ދޮންވެލިލުން.\nޕާކަށް3ފޭސް ކަރަންޓް ލުން. (މަގުމަތީ ޑީބީން ޕާކަށް ފެނަކައިން ޤަބޫލްކުރާ ފެންވަރުގެ ކަރަންޓް ކޭބަލްއެޅުން)\nޕާކުގެ ނަންބޯޑުގެ ފުރަގަހުގައި މިކައުންސިލުންދޭ ކުރެހުމެއް ކުރެހުން.\nޕާކުގެ ވަށައިގެން ޖަހާފައިވާ ފެންސާއި ޕާކުގެ ފާރާއި ދެމެދު ސާފުކޮށް ފެންސް ނަގައި ކައުންސިލުން ދައްކާ ތަނަކަށް ޖަމާކުރުން.\n2022 މެއި 25 ވާ ބުދަ ދުވަހުގެ 13:00ގެ ކުރިން ބިޑް ރަޖިސްޓްރީކުރަންވާނެއެވެ. ބިޑް ރަޖިސްޓްރީ ކުރައްވާނީ މިކައުންސިލްގެ info@raamaduvvari.gov.mv / azhar@raamaduvvari.gov.mv އަށް ތިރީގައި މިދަންނަވާ މަޢުލޫމާތު މެއިލްކޮށްގެންނެވެ. ބިޑް ރަޖިސްޓްރީ ނުކުރައްވާ ފަރާތްތަކުގެ ބިޑް ބަލައިނުގަންނާނެ ވާހަކަ ދަންނަވަމެވެ.\nވިޔަފާރި ރަޖިސްޓްރީ ނަންބަރު\nވެރިފަރާތުގެ ނަމާއި އެޑްރެސް\nވެރިފަރާތާއި ގުޅޭނެ ނަންބަރު\nމިމަސައްކަތްތައް ކުރުމަށް ޝަޢުޤުވެރިވެލައްވާ ފަރާތްތަކުން މިކައުންސިލްގެ ބިޑް ހުށަހަޅާފޯމް ފުރިހަމަކުރައްވައި 2022 މެއި 26 ވާ ބުރާސްފަތި ދުވަހުގެ 13:00 އަށް މިއިދާރާއަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. އަންދާސީ ހިސާބު ހުޅުވުން އޮންނާނީ، އަންދާސީ ހިސާބު ހުށަހަޅުއްވާ ދުވަހު، އަންދާސީ ހިސާބު ހުށަހަޅުއްވާ ގަޑީގައެވެ.\n“ކުޑަކުދިންގެ ޕާކް ތަރައްޤީކުރުން”\n100،000.00 (އެއްލައްކަ) ރުފިޔާއިން މަތީގެ މަސައްކަތްތަކަށް ކޮންމެ ލިޔުމަކަށް 05 ޕޮއިންޓް ލިބޭނެއެވެ.\n100،000.00 (އެއްލައްކަ) ރުފިޔާއިން ދަށުގެ މަސައްކަތްތަކުގެ ލިޔުންތަކަށް ކޮންމެ ލިޔުމަކަށް 01 ޕޮއިންޓް ލިބޭނެއެވެ.\nބިޑް އިވެލުއޭޝަނާއި ގުޅިގެން އެއްވެސް ޝަކުވާއެއް އޮތްނަމަ “ބީލަންވެރިޔާ މައްސަލަ ހުށަހަޅާ ފޯމް” ހުށަހެޅުމުން އެފަރާތަކަށް ޖަވާބުދެވޭނެއެވެ. މިފޯމް މިކައުންސިލްގެ ވެބްސައިޓުން ޑައުންލޯޑް ކުރެވެން ހުންނާނެއެވެ.\nމި މަޝްރޫޢާއި ބެހޭގޮތޮން މަޢުލޫމާތު ސާފުކުރުމަށް އީ-މެއިލް ކުރައްވާނީ 2022 މެއި 25 ވާ ބުދަ ދުވަހުގެ 13:00 ގެ ކުރިން ތިރީގައި ދަންނަވާފައިވާ އެޑްރެހަށެވެ. އީމެއިލްކުރައްވާއިރު ސަބްޖެކްޓްގައި އިޢުލާނު ނަންބަރާއި ބީލަމުގެ ނަން ލިޔަންވާނެއެވެ.\nވިޔަފާރީގެ ވެރިފަރާތް ފިޔަވައި އެހެން ފަރާތެއް ބީލަން ހުށަހެޅުމަށް ވަޑައިގަންނަވާނަމަ ބަދަލުގައި ވަޑައިގަންނަވާ ފަރާތެއްކަން އަންގައިދޭ ލިޔުން ގެންނަވަންވާނެއެވެ.\nމަޢުލޫމާތު ފުރިހަމަނުވާ އަންދާސީ ހިސާބުތަކާއި ހުށަހަޅަންޖެހޭ ލިޔެކިޔުންތައް ހުށަހަޅާފައިނުވާ އަންދާސީ ހިސާބުތައް ބާޠިލުކުރެވޭނެއެވެ.\nޕަބްލިޝްކުރި ތާރީޚް: 18 މޭ 2022\nސުންގަޑި: 26 މޭ 2022\nޑައުންލޯޑްސް bid docs


Huvaanukurevi Jumhooree dhuvahu ge off kedihjje!\nމާލެ، 26 ޖުލައި 2018 - އިބޫ އާއި ފައިސަލްގެ ކެންޑިޑެސީ ފޯމް ހުށައެޅުން: - އަހުމަދު ނާއިމް | އަވަސް\nއޭޕްރިލް 7، 1943 ވަނަ އަހަރު ރާއްޖޭގެ ސިޔާސީ މަސްރަހަށް އާދަޔާ ހިލާފު ބަދަލުތަކެއް އަންނަން ފެށީ އޭރު ރަސްކަމުގައި ހުންނެވި ރަދުން އައްސުލްތާން ހަސަން ނޫރައްދީން އާއި ބޮޑު ވަޒީރު އަލްއަމީރު މުހައްމަދު ފަރީދު ދީދީ ދެ ބޭފުޅުން އެއްފަހަރާ އިސްތިއުފާ ދެއްވުމުންނެވެ. ތަހުތު ހުހަށް ހުންނަތާ ގިނަ ދުވަސްވާން ފެށުމާއެކު ރާއްޖޭގެ ވެރިކަން ހަމަޖައްސާނެ ގޮތަކާ މެދު ގޮތެއް ނިންމުމުގެ މަސައްކަތް ވެސް ފެށި އެވެ. ރައްޔިތުންގެ\nމަޖިލީހުގައި ވެސް އެ ބަހުސްތައް ހިނގި އެވެ.\nވެރިކަން ހިންގުމުގެ ނިޒާމް ކޮންމެ ގޮތަކަށް އޮތް ނަމަވެސް އޭރު ދިވެހި އެދުނީ އެންމެ އިސް ފަރާތަކަށް މުހައްމަދު އަމީން ދީދީ ހޮވާށެވެ. ނަމަވެސް ރަސްކަލެއްގެ މަގާމް ފުރުއްވާކަށް އެމަނިކުފާނު ބޭނުންފުޅެއް ނުވެ އެވެ. އެހެންވެ އެކަމާ ގުޅޭ ބަހުސްތަކަކަށް ފަހު ރާއްޖޭގެ ވެރިކަން އޮންނަންވީ ގޮތެއް ކަނޑައެޅުމަށް ރައްޔިތުންގެ މަޖިލީހުގައި އަށް މެންބަރުންގެ މައްޗައް އެކުލެވޭ ކޮމިޓީއަކަށް އެ މަސައްކަތް ހަވާލު ކުރި އެވެ. އެ ކޮމިޓީގެ ނިންމުމަކަށްވީ ރާއްޖޭގައި ޖުމްހޫރިއްޔަތެއް\nއެއް ގާއިމް ކުރުމެވެ.\nރާއްޖޭގެ ފުރަތަމަ ޖުމްހޫރިއްޔާ ގާއިމްވީ 1 ޖެނުއަރީ 1953 ގަ އެވެ. ފުރަތަމަ ރައިސުލްޖުމްހޫރިއްޔާއަކީ އަމީން އެވެ. ނަމަވެސް އޭގެ ހަތް މަހާއި ދުވަސްކޮޅެއް ފަހުން އަމީންގެ ސަރުކާރާ ދެކޮޅަށް އިންގިލާބެއް ގެނެސް އެމަނިކުފާނު މަގާމުން ދުރުކުރި އެވެ. އަނެއްކާވެސް ރާއްޖެ ފަހަތަށް ފިޔަވަޅެއް އަޅާ، ވެރިކަން ހިންގުމުގެ ނިޒާމް ރަސްކަމަކަށް ބަދަލުވެގެން ދިޔަ އެވެ. އޭރު ރަސްކަން ކުރެއްވީ މުހައްމަދު ފަރީދެވެ.\nއޭގެ 14 އަހަރު ފަހުން ރާއްޖޭގެ ދެވަނަ ޖުމްހޫރިއްޔާ ގާއިމް ކުރި އެވެ. އެއީ ނޮވެމްބަރު 11، 1968 ގައެވެ. ދެވަނަ ފަހަރަށް ގާއިމް ކުރެވުނު ޖުމްހޫރިއްޔާގެ ފުރަތަމަ ރައިސްއަކީ އިބްރާހިމް ނާސިރެވެ. އެމަނިކުފާނަށް ފަހު ރައީސުލްޖުމްހޫރިއްޔާ ކަމަށް ދެން ވަޑައިގަތީ 1978 ވަނަ އަހަރުގެ ނޮވެމްބަރު 11 ވަނަ ދުވަހު މައުމޫން އަބްދުލް ގައްޔޫމް\nދެވަނަ ޖުމްހޫރިއްޔާގެ ފުރަތަމަ ރައީސް، އިބްރާހިމް ނާސިރު --\nދެވަނަ ޖުމްހޫރިއްޔާގެ ޒަމާން ފެށުން ހިސާބުން 45 އަހަރު ވަންދެއް ރާއްޖޭގެ ވެރިކަމާ ހަވާލުވެވަޑައިގަތް ހުރިހާ ބޭފުޅުން ހުވާ ކުރެއްވީ ނޮވެމްބަރު 11 ވަނަ ދުވަހުގަ އެވެ. އެކަން ބަދަލުވީ 2013 ވަނަ އަހަރު ސިޔާސީ މަސްހަރަށް އައި ހަލަބޮލި ކަމުގެ ތެރޭގަ އެވެ. ރައީސް ޑރ. މުހައްމަދު ވަހީދުގެ ސަރުކާރުގައި ރިޔާސީ އިންތިހާބު ފަސް ކުރުމާ ގުޅިގެން ހުވާ ކުރާ ތާރީހު ވެސް ބަދަލުވި އެވެ. ރައީސް ވަހީދުގެ ސަރުކާރު ނިމި ރައިސުލްޖޫމްހޫރިއްޔާ ކަމަށް އަބްދުﷲ ޔާމީން އަބްދުލް ގައްޔޫމް ހުވާ ކުރެއްވީ އެ އަހަރު ނޮވެމްބަރު 17 ގަ އެވެ.\nއެ ދުވަހުން ފެށިގެން ހުވާ ކުރެއްވުމުގެ ބޮޑު ހަފްލާ މިވަނީ ޖުމްހޫރީ ދުވަސް ތެރެއިން ނެއްޓިގެން ގޮސްފަ އެވެ. ރައްޔިތުންގެ މަޖިލީހުގެ ރައީސް އާއި އުއްތަމަ ފަނޑިޔާރު ސޮއި ކުރައްވާފައިވާ ރަސްމީ ލިޔުމަކުން ބާރު ލިބި މި އަހަރު އެކުލަވާލި ރައްޔިތުންގެ މަޖިލީހުގެ ކޮމިޓީން އިއްތިފާގުވީ އާ ރައީސް ހުވާ ކުރެއްވުން މި ފަހަރު ވެސް ނޮވެމްބަރު 17\nޒަމާނުއްސުރެ ފާހަގަ ކުރަމުން އަންނަ ޖުމްހޫރީ ދުވަހު ހިނގާ އެންމެ ބޮޑު ކަމަކީ ގައުުމަށް އާ ރައީސްއަކު ހުވާ ކުރެއްވުމެވެ. މީގެ ކުރިން ޖުމްހޫރީ ދުވަހޭ ބުނުމުން ހީވެފައި އޮންނަނީ ވެސް އެއީ ރައީސުން ހުވާ ކުރައްވާ ދުވަހުގެ ގޮތުގަ އެވެ. އެއީ އެ ދުވަސް ދިވެހިންނަށް މަރުހަބާ ކިޔައީ ވެރިކަމުގެ އާ ދައުރަކާ އެކުގައި ކަމަށްވާތީ އެވެ. ޖުމްހޫރީ ދުވަސް ފާހަގަ ކުރުމުގެ ތެރޭގައި ރައްޔިތުން އިންތިހާބު ކުރި އާ ރައީސްއަށް ކުލަގަދަ މަރުހަބާ އާއި ތަހުނިޔާ ކިޔުމަކީ އެ ދުވަހުގެ ހާއްސަކަމެވެ.\nމިއަދު، ޖުމްހޫރިއްޔާއަށް 50 އަހަރު ފުރުން ފާހަގަ ކުރާއިރު އެ ދުވަސް ރަމްޒުކޮށްދޭ އެންމެ ބޮޑު އެއް އަދި އެންމެ ހާއްސަ ހަފްލާ ނެތުމުގެ ފަނޑުކަން ވަރަށް ބޮޑަށް އިހުސާސް ކުރެވެ އެވެ. ސާޅީސްފަސް އަހަރުގެ ދިގު ތާރީހުގައި އަމަލު ކުރަމުން އައި އުސޫލު ބަދަލުވުމާއެކު ގިނަ ރައްޔިތުންތަކެއްގެ މާޔޫސްކަން އެބަ އޮތެވެ.\nކުރީގެ ރައީސް މައުމޫން އަބްދުލް ގައްޔޫމްގެ ވެރިކަމުގައި ހޯމް މިނިސްޓަރު ކަން ކުރެއްވި އަބްދުﷲ ކަމާލުއްދީން "އަވަސް"އަށް ވިދާޅުވި ގޮތުގައި އެމަނިކުފާނު ސަރުކާރަށް ހިދުމަތް ކުރައްވަން ފެއްޓެވީ ރައީސް ނާސިރުގެ ދައުރުގަ އެވެ. ދެވަނަ ޖުމްހޫރިއްޔާގެ ފުރަތަމަ ރައީސްކަމަށް ނާސިރު ހުވާ ކުރެއްވީ ނޮވެމްބަރު 10 ވަނަ ދުވަހުގެ ރޭ 12:00 ޖަހާއިރު ކަމަށް ކަމާލުއްދީން ވިދާޅުވި އެވެ. އަދި ނާސިރު ދެވަނަ ފަހަރަށް ހުވާ ކުރެއްވި އިރު ވެސް އަދި އޭގެ ފަހުން ރައީސް މައުމޫން ވެސް ހުވާ ކުރެއްވީ ނޮވެމްބަރު 10 ވަނަ ދުވަހުގެ ރޭ 12:00 ގައި ސީދާ ގަޑިއަށް ކަމަށް ކަމާލުއްދީން ވިދާޅުވި އެވެ.\nނޮވެމްބަރު 11 ފެށޭނީ އާ ރައީސްއަކާއެކުގަ އެވެ. ނަމަވެސް ފަހުން އުސޫލަށް ބަދަލު ގެނެސް ރައްޔިތުން މަޖިލީހުގެ އެ ޖަލްސާ ދުވަހުގެ މެދު ތެރޭ ބާއްވާ ގޮތަށް ނިންމި ކަމަށް ކަމާލުއްދީން ވިދާޅުވި އެވެ.\nކަމާލުއްދީން ޖުމްހޫރީ ޕާޓީއެއްގެ ޖަލްސާގައި-- އަހުމަދު ޝުރާއު | އަވަސް\n"1968 ވަނަ އަހަރު އަޅުގަނޑުމެން އުޅެނީ ސްކޫލުގައި، އެއީ ދެވަނަ ޖުމްހޫރިއްޔާގެ ފުރަތަމަ ހުވާ ކުރެއްވުން، އަޅުގަނޑު ހަނދާން ހުރޭ ވަރަށް ރީއްޗަށް އެ ދުވަސް، އޭރު ހުވާ ކުރެއްވުން އޮންނަނީ ނޮވެމްބަރު 10 ވަނަ ދުވަހުގެ ރޭ 12:00 ޖަހާއިރު، އަޅުގަނޑު ހަނދާންވާ ގޮތުން މަޖިލީހުގައި އޭރު ތިއްބަވާނީ 40 ހަކަށް މެންބަރުން، ދެން ރައީސް ވަޑައިގެން ހުވާ ކުރައްވާނެ، ނާސިރު ދެ ފަހަރަށް ހުވާ ކުރެއްވި އިރު ވެސް ތަގުރީރެއް ނުކުރައްވާ،" ކަމާލުއްދީން ވިދާޅުވި އެވެ.\nޖުމްހޫރީ ދުވަހުގެ ތެރެއިން އާ ދައުރަކަށް ރައީސްއަކު ހުވާ ކުރެއްވުމުގެ ހަފްލާ ނެއްޓިގެން ދިޔައީ ދިޔައީ ގައުމަށް އައި ބޮޑެތި ސިޔާސީ ހަމަނުޖެހުންތަކާ ހެދި ކަމަށް ކަމާލުއްދީން ވިދާޅުވި އެވެ. ޖުމްހޫރީ 50 ފާހަގަ ކުރާއިރު އެއްބައިވަންތަ ބަަޔަކަށް ވާން ޖެހޭ ކަމަށާއި އެފަދަ ގައުމީ ދުވަސްތަކުގެ އުފާ ފަަނޑުވަމުން އަންނަނީ ވެސް އެއްބައިވަންތަ ކަން ކުޑަވަމުންދާތީ ކަމަށް ވެސް އެމަނިކުފާނު ވިދާޅުވި އެވެ.\nނޮވެމްބަރު 11 ގައި ރައީސްއަކު ހުވާ ކުރެއްވުމަކީ ދިގު ތާރީހުގައި ވެސް އަމަލުކޮށްފައިވާ ގޮތް ކަމަށް ވާއިރު އެގޮތުގައި އެކަން ދެމި އޮތުމަކީ ތާރީހަށްޓަކައި ވެސް ވަރަށް މުހިންމު ކަމެއް ކަމަށް ކަމާލުއްދީން ވިދާޅުވި އެވެ. އަދި އެކަން އަދިވެސް ކުރެވިދާނެ ކަމަށް ގަބޫލު ކުރައްވާ ކަމަށާއި އެއީ ގިނަ ރައްޔިތުންތަކެއް ވެސް އެދޭ ގޮތް ކަމަށް އެމަނިކުފާނު ވިދާޅުވި އެވެ.\n"އަޅުގަނޑު ދެކޭ ގޮތުގައި މީގެ ކުރިން އޮތް ގޮތަށް ނޮވެމްބަރު 10 އަކީ ރިޔާސީ ދައުރު ނިމޭ ދުވަހަށްވެފައި، ނޮވެމްބަރު 11 ގައި ހުވާ ކުރެވޭނެ ގޮތެއް ހަމަޖެހިއްޖެއާ އެއީ ވަރަށް ރަނގަޅު ކަމެއް، އަޅުގަނޑަކީ ގާނޫނީ ބޭފުޅެއް ނޫން އެކަމަކު މިހާރު ވެސް ގާނޫން އަސާސީ ގޮތުން ރައީސްއެއް ނުވަތަ ނައިބު ރައީސްއަކަށް މަަގާމް އަދާ ނުކުރެވޭނަމަ ރައްޔިތުންގެ މަޖިލީހުގެ ރައީސް ހަވާލުވެވަޑައިގެންފައި އެމަނިކުފާނު އާ ރައީސްއަކު ހޯދުމަށް އިންތިހާބެއް ކުރުމަށް ފަހު ވެސް ހަވާލުވެވަޑައިގަންނަވާ ރައީސްއަށް ލިބިވަޑައިގަންނަވަނީ ނޮވެމްބަރު 10 އަކާ ހަމަޔަށް، އެހެންވެ އަލުން އެގޮތަށް ރުޖޫއަވުމަކީ ރަނގަޅު ގޮތެއް ކުރިޔަށް އޮތް ތަނުގައި ވެސް،" ކަމާލުއްދީން ވިދާޅުވި އެވެ.\nޖުމްހޫރީ ދުވަހު ރައިސުލްޖުމްހޫރިއްޔާ ހުވާ ކުރަމުން އައި ތާރީހު ބަދަލު ވާން ޖެހުނު އެންމެ ބޮޑު ސަބަބަކަށް ރައްޔިތުން މަޖިލީހުގެ މިހާރުގެ ނައިބު ރައީސް ރީކޯ މޫސާ މަނިކު ގަބޫލު ކުރައްވާ ގޮތުގައި އެއީ 2013 ވަނަ އަހަރު ސިޔާސީ އިސް ފަރާތްތަކުން ގާނޫނު އަސާސީއާ ހިލާފުވުމެވެ. "އަވަސް"އާ ވާހަކަދައްކަވަމުން މޫސަ ވިދާޅުވީ ގާނޫނު އަސާސީގައި ވެރިކަން ދަންމާލުމުގެ ބާރެއް އެއްވެސް މުއައްސަސާއަކަށް ލިބިދީފައި ނުވާ ކަމަށާއި އެކަން އެއްވެސް ކޯޓަކަށް ވެސް ނުކުރެވޭނެ ކަމަށެވެ.\nނޮވެމްބަރު 10 ވަނަ ދުވަހު ރައީސް ވަހީދުގެ ސަރުކާރު ނިމުމަކަށް އަންނަ ހިސާބުން ވެރިކަން ރައްޔިތުންގެ މަޖިލީހާ ހަވާލު ކުރެވެން ޖެހޭނެ ކަމަށް މޫސަ ވިދާޅުވި އެވެ. އެ ދުވަހު އެހެން ހެދި ނަމަ މިއަދު ޖުމްހޫރީ ދުވަަހު ހުވާ ކުރުމުގެ ފުރުސަތު އޮތް ކަމަށް މޫސަ ވިދާޅުވި އެވެ.\nމަޖިލީހުގެ ނައިބު ރައީސް މޫސަ -\n"އަޅުގަނޑުމެން އެދިވަޑައިގަތިން ކުރިން ވެސް އޮންނަ ގޮތަށް ނޮވެމްބަރު 11 ގައި ހުވާ ކުރެވޭ ގޮތަށް ހަމަޖައްސަން، ނަމަވެސް މަޖިލީހުގައި އެބައޮތް ގަރާރެއް ރައްޔިތުންގެ މަޖިލީހުގެ އޭރުގެ ރައީސް އާއި އުއްތަމަ ފަނޑިޔާރު ސޮއި ކުރައްވާފައިވާ، އޭގައިވާ ގޮތުން ރައީސް ޔާމީންގެ ވެރިކަން ފަށަނީ ނޮވެމްބަރު 17 ގައި، ގާނޫނު އަސާސީގައި ކަނޑައެޅިގެން އެބައޮވޭ ފަސް އަހަރު ދޭން ޖެހޭނެ ކަމަށް، އެހެންވެ އިތުރު ޗޮއިސްއެއް ދެން މިފަހަަރު ނެތް،" މޫސަ ވިދާޅުވި އެވެ.\nޖުމްހޫރީ ދުވަހު ހުވާ ކުރެވެން ދެވަނަ އޮޕްޝަނަކަށް އޮތީ ރައީސް ޔާމީން ނޮވެމްބަރު 10 ގައި އިސްތިއުފާ ދެއްވުމަށް އެއްބަސްވެވަޑައިގެން އެގޮތަށް ކުރިޔަށް ދިޔަ ނަމަ ކަމަށް މޫސަ ވިދާޅުވި އެވެ. ނަމަވެސް ކޮންމެ ސިޔާސީ މީހަކު ވެސް މަސައްކަތް ކުރަނީ އެ ބޭފުޅެއްގެ ބާރު ދަަމަހެއްޓުމަށް ކަމަށް ވެސް މޫސަ ވިދާޅުވި އެވެ.\n"އާ ގާނޫން އަސާސީއަށް އަމަލު ކުރަން ފަށާ، އިންތިގާލީ މަރުހަލާގެ ބާބުގައި ވެސް ބުނެފައި ވާނެ 11 ގެ ވާހަކަ، ގާނޫން އަސާސީން ބޮޑަށް ބާރު އަޅާފައި ވާނީ ވެސް ޖުމްހޫރީ ދުވަހު ހުވާ ކުރެއްވުމަށް، ނަަމަވެސް ގާނޫން އަސާސީއާއި ރައްޔިތުންގެ ނިންމުމަށް އިހުތިރާމް ކުރުމެއް މިހާރު ނޯވެ، ބާރު ހުރި ފަރާތްތަކުން ހަދަނީ އެބަޔަކު ބޭނުންވާ ގޮތަކަށް،" މޫސަ ވިދާޅުވި އެވެ.\nނަމަވެސް ކުރިޔަށް އޮތް ތަނުގައި އެކަން އިބޫ އިސް ނަަންގަވައިގެން ރަނގަޅު ކުރައްވާނެ ކަމަށް އުންމީދު ކުރައްވާ ކަމަށް މޫސަ ވިދާޅުވި އެވެ. ގާނޫނު ބަދަލުކޮށްގެން ނުވަތަ ވެރިންގެ މެދުގައި މަޝްވަރާކޮށްގެން ވިޔަސް ޖުމްހޫރީ ތާރީހަށްޓަކައި އެކަން ބަދަލު ކުރަން ޖެހޭ ކަމަށް މޫސަ ވިދާޅުވި އެވެ.\nޖުމްހޫރިއްޔަތަށް 50 އަހަރު ފުރިގެން އަންނަ އިރު ނުހޯދުނު ސިޔާސީ ހަމަނުޖެހުމުގެ ސަބަބުން ޖުމްހޫރީ ދުވަހެއްގެ އެންމެ މުހިންމު ނަމްބަރު މި ވަނީ އަހަރުމެން އަތުން ބީވެފަ އެވެ. އާ ރައީސް ހުވާކުރެއްވުމުގެ ހަފްލާ ޖުމްހޫރީ ދުވަހުގެ އެޖެންޑާއިން ބޭރުވީ އެވެ. އެކަމަކު އެ ދުވަހުގެ އަސްލު ފެށެނީ ވެސް މި މުހިންމު ކުލަގަދަ ހަފްލާގެ ތެރެއިން އެވެ. އެ ދުވަހުގެ މުހިންމުކަން ބޮޑުވެފައި ވަނީ ވެސް މި ހަފްލާގެ ސަބަބުން އެވެ. ޖުމްހޫރީ ދުވަހުގައި ކުލަ ޖައްސައިދޭ އާ ރައީސް ހުވާކުރުމުގެ ހަފްލާ ދެން ޖުމްހޫރީ ދުވަހެއްގައި ބޭއްވިދާނެ ހެއްޔެވެ؟


Maruvi dharingegothu firimeehaaah dhekee budhuthake - Avas.mv via Habaru\nTue, 23 Feb 2021 01:03 PM\nރަޝިޔާ އަންހެނަކު ބަލިވެ އިން ކަމަށް ހެދިގެން ފިރިމީހާއަށް ދޮގު ހަދައިގެން އުޅެނިކޮށް ފަޅާއަރައި މި މައްސަލަ އެ ގައުމުގައި މިހާރު ވަނީ ވަރަށް ގިނަ ބަޔަކު ވާހަކަ ދައްކާ މައުލޫ އަކަށް ވެފަ އެވެ.\nޓެސްޓުގެ ނަތީޖާއިން ބަލިވެކަން ޔަގީން ކުރެވިފައިވާ ކަމަށް ލޯރާ ޑައުޑޯވް އޭނާގެ ފިރިމީހާ ދާއޫދު ކައިރީގައި ބުންޏެވެ. ނަމަވެސް ފިރިމީހާ އުފާ ކުރުވަން ހެދި މި އާދައިގެ ކުޑަކުޑަ ދޮގުގެ ސަބަބުން އޭނާ މުޅި ގައުމަށް ބޭޒާރު ވެދާނެ ކަމަކަށް ލޯރާ އޭރު ހިތަކަށް ނާރަ އެވެ.\nފިރިމީހާއަށް ދޮގު ހެދި ސަބަބު ދިފާއުކޮށް ލޯރާ ބުނީ އޭނާ ބަލިވެ އިން ވާހަކަ ބުނުމުން ފިރިމީހާ ވީ އުފާ ފެނިފައި އެއީ ދޮގެކޭ ބުނަން ނުކެރުނީ ކަމަށެވެ. އަދި އާއިލާގެ މީހުން ކައިރީގައި ވެސް މި ގޮތަށް ދޮގު ހަދަން މަޖްބޫރުވީ ކަމަށެވެ.\n"އަހަރެން ރާވައިގެން ކުރި ކަމެއް ނޫން އެއީކީ. އަހަރެންގެ ހިތަށް އެރީ އަހަރެން އިނީ ބަލިވެއޭ. އަހަރެންގެ ބަނޑު އެބަ ބޮޑުވެއޭ. ޖެނުއަރީ މަހު އަހަރެން ވިހަންވާއިރަށް އެނދު ހޯދަން ވެސް ފިހާރައަކަށް ދިޔައިން. އަހަރެންނަށް ޔަގީންވޭ އަހަރެން އިނީ ބަލިވެ ނޫންކަން. އެހެން ނަމަވެސް އަހަރެން ހަމަ ބަލިވެ އިނދެގެން އުޅޭ މީހަކު އުޅޭހެން އުޅެން ބޭނުންވީ،" ލޯރާ ބުންޏެވެ.\nލޯރާ ވިހަން ދާން ހަމަޖެއްސި މެޓާނިޓީ ހޮސްޕިޓަލު ކައިރިން ތަނެއް އޭނާ އެންމެ ފަހުން ކުއްޔަށް ވެސް ހިފި އެވެ. އަދި ފެބްރުއަރީ ތިން ވަނަ ދުވަހު ވިހާނެ ކަމަށް ފިރިމީހާ އާއި އާއިލާގެ މީހުން ކައިރީގައި ބުންޏެވެ. ނަމަވެސް އެ ދުވަސް އައުމުގެ ކުރިން އޭނާ ކުއްލިއަކަށް ވިހައިފި ކަމަށާއި ވިހޭ އިރުވެސް އެއްމާބަނޑު ދެބެން އޮތީ މަރުވެފައި ކަމަށް އެންމެންނަށް އެންގި އެވެ.\n"ދެ ދަރިން މަރުވި ވާޙަކަ ބުނީމަ ފިރިމީހާ ބުނި އޭނާގެ އާއިލާގެ މީހުން ވަޅުލާ ތަނުގައޭ އެކުދިން ވަޅުލަންވާނީ،" ލޯރާ ބުންޏެވެ.\nލޯރާ ވިހޭ "ދެ ދަރިން" ގެ ޖަނާޒާއަށް އާއިލާގެ އެންމެން އައިސް ޖަމާވި އެވެ. މަރުވި ދެ ދަރިން ތިބީ ފޮތިގަނޑަކަށް ލާ އޮޅާފަ އެވެ. އެ ކުދިންގެ މޫނު އެއްވެސް މީހަކަށް ލޯރާއެއް ނުދައްކަ އެވެ. ލޯރާގެ ދޮގު ފަޅާ އެރީ ހަމަ ކުއްލިއަކަށެވެ.\nދާއޫދު ބުނި ގޮތުގައި ލޯރާ ދޮގު ހެދިކަން ފަޅާ އެރީ ޖަނާޒާއަށް ގޮސް ހުރި އޭނާގެ ދެބެންގެ ދެ ދަރި ކުއްޖަކާ ހެދި އެވެ.\n"މަގޭ ކަޒިންއެއް ބުނެފި މި ދެ ކުދިން ވެސް މީ ހަމަ އިންސާނުންނޭ. ވީމާ އިންސާނުން ވަޅުލާ ގޮތަށް ހުރިހާ ކަމެއް ވެސް ފުރިހަމަ ކޮށްފައޭ މި ކުދިން ވެސް ވަޅުލަން ވާނީ. ކިހާފައި އެތަނުން އެއް ކުއްޖެއްގެ ފޮތިގަނޑު ނިއުޅުވާލިއިރު އެއީ ލޮލެއް ވެސް ނެތް ބުދެއް. އަނެއްކާ ދެ ވަނަ ފޮތިގަނޑު ނިއުޅުވާލިއިރު އޭގައި ވެސް އޮތީ ބުދެއް،" ދާއޫދު ބުންޏެވެ.\nThu, 25 Feb 2021 09:13 AM\nޖޯލިން ސާވިސް ޗާޖަށް 27،524 ރުފިޔާ\nThu, 25 Feb 2021 09:11 AM\nޗައިނާއިން އދ. ގެ ހައްގުތަކާބެހޭ ވެރިޔާއަށް ދައުވަތު\nWed, 24 Feb 2021 10:08 PM\n90،000 މީހުން ކޮވިޑް ވެކްސިން ޖަހައިފި\nWed, 24 Feb 2021 10:04 PM\nކޮވިޑް: 124 މީހުން ޕޮޒިޓިވްވި ދުވަހެއް


ރާއްޖޭގެ ކްރިކެޓުގެ މައުލޫމާތުތައް އެއްތަނަކުން ހޯދުމަށް ހާއްސަ އެޕެއް\nކްރިކެޓަށް ހާއްސަ އެޕެއް\nއެޕް ފަރުމާކުރެވިފައިވަނީ މައިގަނޑު ދެ ބައެއް ހިމެނޭ ގޮތަށް\nއެޕަލް އެޕްސްޓޯ އާއި ގޫގުލް ޕްލޭއިން ހިލޭ ޑައުންލޯޑް ކުރެވޭނެ\n28 އޭޕްރިލް 2021 | ބުދަ 15:53\nމިހާރު ކުރިއަށްދާ ރަމަޟާން ކްރިކެޓް ކާނިވަލުގެ ތެރެއިން\nރާއްޖޭގައި ކުޅެވޭ ކްރިކެޓުގެ މައުލޫމާތު ފުޅާ ދާއިރާއެއްގައި ކުޅުންތެރިންނަށާއި، ކްރިކެޓަށް ޝައުގުވެރިކަން ހުންނަ މީހުންނަށް ފޯރުކޮށްދިނުމުގެ ގޮތުން ފަރުމާކޮށްފައިވާ "މޯލްޑިވްސް ކްރިކެޓް އެޕް" ބޭނުންކުރަން ފަށައިފިއެވެ.\nމިއީ ކްރިކެޓް ބޯޑް އޮފް މޯލްޑިވްސް (ސީބީއެމް) އިން އިފުތިތާހުކުރި ހާއްސަ އެޕެކެވެ. އެ ބޯޑުން މައުލޫމާތުދޭ ގޮތުގައި މި އެޕް މެދުވެރިކޮށް ރާއްޖޭގައި ކުޅެވޭ ހުރިހާ ކްރިކެޓް މުބާރާތްތަކުގެ ލައިވް ސްކޯ އާއި، ކުޅުންތެރިންގެ މައުލޫމާތާއި، ތަފާސްހިސާބުތައް ބަލާލެވޭނެއެވެ.\nކްރިކެޓް ބޯޑުގެ ރައީސް މުޙައްމަދު ފައިޞަލް ވިދާޅުވީ މި އެޕަކީ އެ ބޯޑުގެ އައު ހިންގާ ކޮމިޓީގެ އިންތިޚާބީ މެނިފެސްޓޯގައި ހިމެނިފައިވާ ކަމެއް ކަމަށެވެ. އަދި މީގެ އެންމެ ބޮޑު ބޭނުމަކީ ކްރިކެޓް ޕްރޮމޯޓުކޮށް، ގިނަ ބަޔަކަށް ރާއްޖޭގެ ކްރިކެޓާ ބެހޭ މައުލޫމާތު ހިއްސާކުރުން ކަމަށްވެސް ވިދާޅުވިއެވެ. އަދި އެއާއެކު މި އެޕުގެ ސަބަބުން ކުޅުންތެރިންނަށްވެސް ވަރަށް ބޮޑު ފައިދާއެއް ކުރާނެ ކަމަށާއި، އެ ކުޅުންތެރިންގެ ހުރިހާ ތަފާސްހިސާބެއް އެޕް މެދުވެރިކޮށް ލިބެން ހުންނާނެ ކަމަށްވެސް ވަނީ ވިދާޅުވެފައެވެ.\nކްރިކެޓް ބޯޑުގެ ޑިވެލޮޕްމަންޓް މެނޭޖަރު އިމާދު އިސްމާޢީލް ވިދާޅުވީ މި އެޕަކީ ކްރިކެޓް ޑިވެލޮޕްމަންޓް މަސައްކަތުގައި ފަސޭހަތަކެއް ލިބިގެން ދާނެ އެޕެއް ކަމަށެވެ. އަދި އެޕް މެދުވެރިކޮށް ހުރިހާ ކުޅުންތެރިންގެ ފެންވަރު ބަލާލެވޭނެ ކަމަށާއި، މީގެ އިތުރުން އެކެޑަމީތަކުގެ ހަރަކާތްތައް ކުރިއަށްގެންދާ ގޮތްވެސް މޮނިޓާކޮށް، ކުޅުންތެރިން ކުރިއަރަމުންދާ މިންވަރު ވަޒަންކުރެވޭނެ ކަމަށްވެސް ވިދާޅުވިއެވެ.\nރާއްޖޭގެ ކްރިކެޓުގެ މައުލޫމާތު އެއްތަނަކުން ހޯދުމަށް ހާއްސަ އެޕެއް އިފުތިތާހުކުރިއިރު، މި އެޕް ފަރުމާކުރެވިފައިވަނީ މައިގަނޑު ދެ ބައެއް ހިމެނޭ ގޮތަށެވެ. އެއީ ކުލަބު ކްރިކެޓާއި، އެކެޑަމީ ކްރިކެޓެވެ. ކްރިކެޓް ބޯޑުން މައުލޫމާތުދޭ ގޮތުގައި ކުލަބު ކްރިކެޓުގެ ތެރޭގައި މުބާރާތްތަކުގެ މައުލޫމާތާއި، ލައިވް ސްކޯތަކާއި، ޚަބަރާއި ފޮޓޯ ހިމެނޭނެއެވެ. އަދި އެކަޑެމީ ކްރިކެޓުގެ ތެރޭގައި ހިމެނެނީ ޖޫނިއާ އަދި ވައިޑީޕީގެ ޕްރޮގްރާމުތަކުގެ މައުލޫމާތާއި، ތަފާސްހިސާބުތަކެވެ. އަދި މި އެޕުގެ ތެރެއިން ކްރިކެޓް އެކަޑެމީތައް ހިންގާ މީހުންނަށް ޕްރޮގްރާމުތައް ހިންގުމުގައްޔާއި، ވަސީލަތްތައް ހޯދުމާއި، ކުޅުންތެރިންގެ މައުލޫމާތުތައް ބެލެހެއްޓުމުގައި ލުއިތަކެއް ލިބިގެންދާނެއެވެ. މި އެޕް އެޕަލް އެޕްސްޓޯ އާއި ގޫގުލް ޕްލޭއިން ހިލޭ ޑައުންލޯޑް ކުރެވޭނެ ކަމަށް ކްރިކެޓް ބޯޑުން ބުނެއެވެ.\nކޯޗުންގެ ގުޅުން އިތުރަށް ހަރުދަނާކުރުމަކީ ބޮޑު މަގުސަދެއް: ފައިސަލް\nރަމަޟާން ކްރިކެޓް ކާނިވަލް މެދުކަނޑާލައިފި\nލަންކާ ޑީސަލް އާއި އިކުއިވަލެންޓަށް މޮޅެއް


Imraai Kuhya dhinuma behey gaanoonu Draft kuran Premier Chambers ah\nއިމާރާތް ކުއްޔަށް ދިނުމާބެހޭ ގާނޫނު ޑްރާފްޓް ކުރަން ޕްރިމިއާ ޗެމްބާސްއަށް\nޑްރާފްޓް ގާނޫނު ހެދުމުގެ ގޮތުން އެއްބަސްވުމުގައި ސޮއިކުރުމުގެ ތެރެއިން-- ފޮޓޯ- ހައުސިން މިނިސްޓްރީ\nއިމާރާތްތަށް ކުއްޔަށް ދިނުމާބެހޭ ގާނޫނޫ ޑްރާފްޓް ކުރުމުގެ މަސައްކަތް ހައުސިން މިނިސްޓްރީން މިއަދު ޕްރިމިއާ ޗެމްބާސްއާ ހަވާލުކޮށް އެއްބަސްވުމުގައި ސޮއިކޮށްފި އެވެ.\nމިއެއްބަސްވުމުގައި ހައުސިން މިނިސްޓްރީގެ ފަރާތުން ސޮއިކުރީ އެމިނިސްޓްރީގެ ސްޓޭޓް މިނިސްޓަރު އަހްމަދް ނަޝީދު އެވެ. ޕްރިމިއާ ޗެމްބާސްގެ ފަރާތުން ސޮއިކުރީ، ޕްރިމިއާ ޗެމްބާސްގެ ސީނިއާ އެސޯސިއޭޓް ޑރ. މުހައްމަދު އިބްރާހިމް އެވެ.\nހައުސިން މިނިސްޓްރީން އިމާރާތްތަށް ކުއްޔަށް ދިނުމާބެހޭ ގާނޫނެ އެކުލަވާލާނެ ކަމަށް އެންމެ ފުރަތަމަ ބުނެފައިވަނީ މިދިޔަ ޑިސެމްބަރު މަހު 26 ވަނަ ދުވަހު އެވެ. އިމާރާތް ކުއްޔަށް ދިނުމާ ބެހޭގޮތުން ޑްރާފްޓް ގާނޫނެއް ހަދަން ނިންމި ކަމުގައިވިޔަސް މީގެ ކުރިން ހައުސިން މިނިސްޓަރު އާމިނަތު އާތިފާ ވިދާޅުވެފަ ވަނީ ޑްރާފްޓް ގާނޫނު ހަދަނީ ކުލި ކޮންޓްރޯލް ކުރަން ނޫން ކަމަށެވެ. ނަމަވެސް ކުލީގެ މުއާމަލާތަށް ހިންގަންޖެހޭނެ ގޮތުގެ ތަފްސީލީ ބިލެއް އެކުލަވާލަން ކަމަށެވެ.\nއިމާރާތުގެ ކުއްޔާ ބެހޭގޮތުން މުޅިން އަލަށް ހަދާ މި ޑްރާފްޓް ގާނޫނުގައި، ކުއްޔަށް ދޫކުރާ ތަންތަނުގައި ހުންނަން ޖެހޭނެ ފެންވަރާއި ޒަރޫރީ ހިދުމަތްތަކާއި ކުއްޔަށް ދިނުމުގެ މުއްދަތާއި އެޑްވާންސް ފައިސާ ނެގުމުގެ އަމަލުކުރާނެ އުސޫލުތަކެއް ހިމަނާނެ އެވެ.\nހައުސިން މިނިސްޓްރީން ބުނީ ޕްރިމިއާ ޗެމްބާސް އަށް ހަވާލުކޮށްގެން ހަދާ ޑްރާފްޓް ގާނޫނަކީ އިމާރާތް ކުރުމުގެ ދާއިރާގެ ސްޓޭކް ހޯލްޑަރުންނާއި އާއްމުންގެ ހިޔާލުވެސް ހޯދައިގެން އެކުލަވާލާނެ ޑްރާފްޓް ގާނޫނެއް ކަމަށެވެ.\nއަލިފާނުގެ އަސަރުކުރި އިމާރާތްތައް ރާއްކާތެރިތޯ ބަލަންޖެހޭ: މުއިއްޒު\nއައްޑޫގައި އަޅާ 1،500 ފްލެޓަށް ކުރިމަތިލާން ހުޅުވާލައިފި


SunOnline: "Elite 4" release kuraa thaareehu iulaankoffi\nއިންތިޒާރުގެ ނިމުން، "އެލީޓް 4" ރިލީޒްކުރާ ތާރީހު އިއުލާންކޮށްފި\nއައިމިނަތު ލުބާ 14 Apr 2021, 11:17\nނެޓްފްލިކްސްގެ އެންމެ މަގުބޫލު ސްޕެނިޝް ޝޯތަކުގެ ތެރޭގައި ހިމެނޭ "އެލީޓް"ގެ ހަތަރު ވަނަ ސީޒަން ރިލީޒްކުރާ ތާރީޚު އިއުލާންކޮށްފި އެވެ.\nދިވެހިންގެ މެދުގައި ވެސް ބޮޑު މަގްބޫލުކަމެއް ހޯދާފައިވާ އެލީޓް ރިލީޒްކުރާނީ އަންނަ ޖޫން މަހުގެ 18 ވަނަ ދުވަހު އެވެ. އާ ތަރިންތަކެއް މިފަހަރުގެ ސީޒަން އިން ފެނިގެންދާއިރު މި ސީޒަން ވަރަށް ތަފާތުވެފައި ހާއްސަކަމަށް އެލީޓްގެ ޓީމުން ބުނެ އެވެ.\nއެލީޓް4އިން ފެނިގެންދާނީ އެރޮން ޕައިޕާ (އެންޑާ)، އޮމަރު އަޔޫސޯ (އޮމަރު)، ޖޯޖިނާ އެމޮރޯސް (ކަޔަޓާނާ)، އިޓްޒަން އެސްކަމީލާ (ސެމިއުލް)، މިގުއެލް ބެރްނާޑީއޯ (ގުޒްމަން) އަދި ކްރޯޑިއާ ސަލަސް (ރެބެކާ) އެވެ.\nސީރީޒްގެ ތިން ވަނަ ސީޒަން މިދިޔަ އަހަރު ދެއްކި އިރު އެ ސީޒަން ނިމުނީ އެލީޓްގެ ކެރެކްޓާ އެލްވާރޯ ރިކޯ (ޕޯލޯ) މަރުވެގެންނެވެ. ސްޕެނިޝް ހައި ސްކޫލު ޑްރާމާ ވަނީ ބޮޑު ހިޓަކަށް ވެފަ އެވެ. އެ ސީރީޒްގެ ފުރަތަމަ ސީޒަން 2018 ވަނަ އަހަރު ވަނީ ސްޓްރީމްކޮށްފަ އެވެ. އަދި ދެވަނަ ސީޒަން ވަނީ 2019 ވަނަ އަހަރު ރިލީޒްކޮށްފަ އެވެ.\nސިންދްރެއްލާގެ ފަސްޓްލުކް ދައްކާލައިފި\nފްރެންޑްސްގެ ރީޔޫނިއަން ދައްކާނީ މި މަހު!


Kappi gehlunu haadhisaa: Faru ge adin valhi eh hodhaifi\nކައްޕި ގެއްލުން: ފަރުގެ އަޑިން ވަޅިއެއް ހޯދައިފި\nސިފައިން މިއަދު ހޯދި ވަޅި: ކައްޕި ގެއްލުނު ހާދިސާއާއިމެދު ވަނީ ސުވާލު އުފެދިފައި --\nތިން މީހުނާއެކު ދަތުރު ކުރި މުދާ އުފުލާ ދޯންޏެއް ފަރަކަށް އުރި، އެ ދޯނީގެ ކެޕްޓަން ގެއްލިގެން ހޯދަމުންދާއިރު، އެ ދޯނި އުރިފައިވާ ސަރަހައްދުން ވަޅިއެއް ފެނިފައިވާ ކަމަށް އެމްއެންޑީއެފުން ބުނެފި އެވެ.\nތިން މީހުންނާއެކު މުދާ އުފުލި ދޯންޏެއް އުރުނީ ކ. ކަގި ފަރަށެވެ. މި ހާދިސާއާއި ގުޅިގެން ވަރަށް ގިނަ ސުވާލުތަކެއް ވަނީ އުފެދިފައެވެ.\nއެމްއެންޑީއެފްގެ އިސް ތަރުޖަމާން މޭޖާ އިބްރާހިމް އާޒިމް ވިދާޅުވީ މުދާ އުފުލާ އެ ދޯނި އުރިފައިވާ ސަރަހައްދާ ކައިރި ފަރުގެ އަޑިން ތުވާއްޔަކާއި، ވަޅި އެެއް ފެނިފައިވާ ކަމަށެވެ.\nކައްޕި ގެއްލުނު ސަރަހައްދުން ހޯދި ބައެއް ސާމާނު:\nއާޒިމް ވިދާޅުވި ގޮތުގައި ވަޅި ފެނިފައިވަނީ ފަރުގެ 41 މީޓަރު އަޑިންނެވެ. އަދި ތުވާލި ފެނިފައިވަނީ 48 މީޓަރު އަޑީގައި އޮއްވައެވެ. ވަޅި ފެނިފައިވަނީ ޑަސްބިން ކޮތަޅަކަށް ލާފައި އޮއްވައެވެ.\nނަމަވެސް މި ތަކެއްޗާ ކައްޕި ގެއްލުނު ހާދިސާއާއި އޮތީ ކިހާވަރެއްގެ ގުޅުމެއް ކަމަށް އާޒިމް ވިދާޅެއް ނުވެއެވެ.\nއާޒިމް ވިދާޅުވީ އެ ތަކެތި ފުލުހުންނާ ހަވާލުކޮށްފައިވާ ކަމަށެވެ. އަދި އެކަމާ ގުޅޭ އިތުރު ތަފްސީލް ހާމަކުރެވޭނީ ފުލުހުންގެ ތަހުގީގަށް ފަހު ކަމަށެވެ.\nކައްޕި ހޯދުމަށް އެމްއެންޑީއެފްގެ ކޯސްޓްގާޑުން ދަނީ އެ ސަރަހައްދު ކަނޑާއި ވައިގެ މަގުން ބަލަމުންނެވެ. މިހާތަނަށް ގެއްލިފައިވާ މީހާގެ އެއްވެސް ނިޝާނެއް ފެނިފައިނުވާ ކަމަށް ސިފައިން ވަނީ ބުނެފައެވެ.


ފުލުހުން ރަހީނުކޮށްފައިވާ ފަރާތްތަކަށް ބޭސްފަރުވާކޮށްދިނުމަށް ގޮވާލުން! – Maldivian Democratic Party\nފުލުހުން ރަހީނުކޮށްފައިވާ ފަރާތްތަކަށް ބޭސްފަރުވާކޮށްދިނުމަށް ގޮވާލުން!\nފާއިތުވި ފެބްރުއަރީ މަހުގެ 16 ވަނަ ދުވަހު މިޕާޓީގެ ނައިބު ރައީސް މުޙައްމަދު ޝިފާޒާއި، ޤައުމީ މަޖިލީހުގެ އިތުރު5މެންބަރުން ވަނީ ޤާނޫނާ ޚިލާފަށް ފުލުހުން ހައްޔަރުކޮށް ދޫނިދޫ ރިމާންޑް ސެންޓަރުގައި ރަހީނުކޮށްފައެވެ. ކުށްކުށުގެ ތުހުމަތުގައި ހައްޔަރުކުރެވޭ އަދި ބަންދުކުރެވޭ މީހުންނަށް ލިބެންޖެހޭނެ ކަމަށް ޤާނޫނުއަސާސިގައި ބަޔާންކޮށްފައިވާ އެތައް ބައިވަރު ޙައްޤުތައް އެފަރާތްތަކަށްވަނީ ނުދީ ހިފަހައްޓާފައެވެ.\nމިޕާޓީގެ ގައުމީ މަޖިލީހުގެ މެންބަރުންގެ ތެރެއިން ފަރުވާ ހޯދަންޖެހިފައިވާ ފަރާތްތަކަށް ފަރުވާ ފޯރުކޮށްދިނުމަށް އެކިފަހަރުމަތީން ވަނީ ފުލުހުންގެ މުއައްސަސާގައި އެދިފައެވެ. އަދި އެހެންނަމަވެސް، މިއަދާ ހަމައަށްވެސް އެފަރާތްތަކަށް އެކަށީގެންވާ ފަރުވާ ފޯރުކޮށްދީފައި ނުވާކަން ފާހަގަކުރަމެވެ. އެގޮތުން މިޕާޓީގެ ޤައުމީ މަޖިލީހުގެ އައްޑޫސިޓީގެ ރައީސް އަޙްމަދު އަދުހަމްގެ ދަތަކަށް ފަރުވާ ހޯދުމަށް އެތައް ފަހަރަކު އެދެމުން ދިޔަ ނަމަވެސް މިއަދާ ހަމައަށްވެސް އޭނާ ޑެންޓިސްޓަކަށް ދައްކާފައި ނުވާކަން ފާހަގަކުރަމެވެ. އަދި މީގެ އިތުރުން، ޤައުމީ މަޖިލީހުގެ މެންބަރު އަދި ކަނޑިތީމު ދާއިރާގެ ރައީސް ޢަބްދުﷲ ޝަހީމްގެ ކަކުލަށް ލިބިފައިވާ އަނިޔާއަށް ބޭސްފަރުވާ ކުރުމަށް އެކަށީގެންވާ ޑޮކްޓަރަކަށް ދެއްކުމަށް އެކިފަހަރުމަތިން އެދިފައިވީ ނަމަވެސް، މިއަދާ ހަމައަށް އޭނާއަށްވެސް ފަރުވާ ދެވޭނޭވަރުގެ ޑޮކްޓަރަކަށް ދައްކާފައި ނުވާކަން ފާހަގަ ކުރަމެވެ. އަދި މީގެ އިތުރުންވެސް ފަރުވާ ހޯދުމަށް އެދިފައިވާ އެހެން ފަރާތްތަކަށްވެސް އެކަށީގެންވާ ފަރުވާ ފޯރުކޮށްދިނުމަށާއި، މިކަންކަން މިހާރުންމިހާރަށް ކޮށްދެއްވުމަށް މޯލްޑިވްސް ޕޮލިސް ސަރިވިސަސް އަށް ގޮވާލަމެވެ. އަދި، މިފަދަ ދަށުދަރަޖައިގެ އަދި ލާއިންސާނީ ޢަމަލުތައް ހިންގަމުންދާއިރު، ހިއުމަން ރައިޓްސް ކޮމިޝަން އޮފް ދަ މޯލްޑިވްސް އިން މިކަންކަން ބަލައި، އެކޮމިޝަނުގެ ބަހެއް މިއަދާ ހަމައަށް އައިއިރުވެސް އާންމުކޮށްފައި ނުވާކަމީ މިޕާޓީ ކަންބޮޑުވާ ކަމެކެވެ.\nފުލުހުންގެ ބެލުމުގައި ދަށުގައި ތިބޭ މީހުނަށް ޤާނޫނީ ގޮތުން ލިބިފައިވާ ޙައްޤުތައް ހިފެހެއްޓުމަށާއި، އެމީހުންނާމެދު ލާއިންސާނީ ގޮތްގޮތުން ޢަމަލުކުރުމަށް ކުރަމުން ގެންދާ ޣައިރުޤާނޫނީ ޢަމުރުތަކަށް ކިޔަމަން ނުވުމަށް ވަކިވަކި ފުލުހުންނަށް މިޕާޓީން އިލްތިމާސްކޮށް ނަޞޭޙަތްތެރިވަމެވެ.\nބަޔާން ނެރުނީ : އެމް.ޑީ.ޕީ ސެކްރެޓޭރިއަޓް\n1 މާރިޗް 2018


ގޮސިޕް ކުރަނީ ހަމައެކަނި އަންހެންވެރިންނެއް ނޫން! | Jazeera\tގޮސިޕް ކުރަނީ ހަމައެކަނި އަންހެންވެރިންނެއް ނޫން! - Jazeera\nމުހައްމަދު ޝުޖާއު June 20, 2019 141 views0\nގޮސިޕް ކުރުން ނުވަތަ ދެބައޮޑުވުމަކީ ހަމައެކަނި އަންހެން ވެރިންނަށް ހާއްސަ ކަމެކޭ ބުނާތީ އަޑު އަހަމެވެ. ގިނަ ފަހަރު ދެ އަންހެނަކު އެއްތަން ވެއްޖިއްޔާ ދައްކާނީ ކޮންމެވެސް އެހެން މީހެއްގެ ނެތިނުބައި ވާހަކައޭ ބުނާތީވެސް އަޑު އަހަމެވެ. މި މައުޞޫ އާއިގެން ކުރިޔަށް ދިޔުމުގެ ކުރިން މީގެ ކުޑަ ދުވަސް ކޮޅެއް ކުރިން އަހަންނަށް ދިމާވި ހާދިސާއެއް ހިއްސާ ކޮށްލާނަމެވެ.\nއާދައިގެ މަތިން ހަވީރުގެ ސައިގަޑި އަކީ އަބަދުވެސް އަހަރެން ބޯހަމަޖައްސާލުމަށް ސައި ތަށްޓެއް ނޫނީ ކޮފީ ތަށްޓެއް ބޯލުމަށް ރައްޓެއްސަކާއި އެކު ކޮންމެވެސް ކެފޭ އަކަށް ޖައްސާލާ ވަގުތު ކޮޅެކެވެ. ނަމަވެސް އެދުވަހު ކަންދިމާކުރި ގޮތުން ރަހުމަތްތެރިޔާއަށް އާދެވޭނެ ގޮތެއް ނުވުމުން އެދުވަހު ކޮފީއެއް ބޯލަން ދާން ޖެހުނީ އެކަންޏެވެ. އަހަރެން ގޮސް ކެފޭ އަށް ވައިންއިރު ކެފޭ އޮތީ މީހުންނާއިގެން ފުރި ބާރުވެފައެވެ.\nކެފޭ ތެރެއިން ފެންނަމުންދިޔައީ އެކި އުމުރު ފުރައިގެ މީހުން މޭޒުތައް ވަށާލައިގެން އޮލަ ވާހަކައިގައި ނުވަތަ ފޯނުން ޗެޓުކުރުމުގަޔާއި ގޭމު ކުޅުމުގައި އަވަދިނެތި ތިބި މަންޒަރެވެ. މި ބުނާ ކެފޭގައި ތިބީ މުޅިންހެންވެސް ފިރިހެން ވެރިން ނެވެ. އަހަރެންވެސް ގޮސް ކެފޭގެ މެދެއްހާ ހިސާބުގައި އިން މޭޒެއްގައި އިށީންދެ ހަމަޖެހިލީމެވެ. ރަހުމަތްތެރިޔާއަށް އާދެވޭ ގޮތް ނުވުމުން ތަންކޮޅެއް ބޮޑަށް މާހައުލުގައި ހިނގާ ކަންކަމަށް ނަޒަރު ހިންގާލަން އަހަންނަށް ފުރުސަތު ލިބުނެވެ.\nމިހެން އިންދާ އަހަރެންގެ ފުރަގަހުން ބާރަށް ހީ ސަކަރާތް ޖަހަމުން ދިޔަ ބައެއްގެ ވާހަކަ ތަކަށް ޝައުގުވެރިކަން ދެވުނެވެ. އެމީހެން ހީހީފައި ދައްކަމުން ދިޔައީ ކޮންމެވެސް އަންހެން ކުއްޖެއްގެ ވާހަކައެވެ. އެކުއްޖާގެ އައިބުތަށް ކިޔާ އެކުއްޖާގެ ވާހަކަދައްކާ ހީ ސަކަރާތް ޖަހަމުން ދިޔައެވެ. ގަސްތުގައި ނޫން ނަމަވެސް އެތަނުގައި ތިބި ގިނަ މީހުންގެ ވާހަކަތަށް އަޑު އިވެމުން ދިޔައެވެ. ކޮންމެ މޭޒެއް ކައިރިންހެން އިވެމުން ދިޔައީ ކޮންމެވެސް މީހެއްގެ ނެތިނުބައިވާހަކަ ނޫނީ ކޮންމެވެސް މީހަކަށް ހަޖޫ ޖަހަމުން ދިޔަ އަޑެވެ.\nކޮފީތަށި ހުސްވަންދެން އެތާ މަޑުކޮށްލި ކަމައްޓަކައި އެތަށް ބައެއްގެ ވަހާކަ އަޑުއިވި އަހަރެން އިނީ ބުނާނެ އެއްޗެއްވެސް ނޭންގިފައެވެ. އެދުވަހުގެ އެވަގުތުކޮޅު ކުއްލިޔަކަށް އަހަރެންގެ ހަނދާނަށް އައީ ކާށިދޫ ދާއިރާގެ މެންބަރު ޖާބިރު މީގެ ކުޑަދުވަސް ކޮޅެއް ކުރިން ދިން އިންޓަވިއު އެއްގައި ބުނެލި ބަސްކޮޅެކެވެ. "ދިވެހި ޒުވާނުންނަކީ ގިނައިން ކެފޭ ތަކުގައި އަޗާތަޅަން ތިބޭ ބެއެކޭ" ބުނެ ޖާބިރު ބުނެލި ބަސްކޮޅެވެ. އެދުވަހު އަހަންނަށް އަޑު އިވުނު ވާހަކަ ތަކާއި މެދު ވިސްނާލާނަމަ ނެތި މޮށެނީ ނުވަތަ ގޮސިޕް ކުރަނީ ހަމައެކަނި އަންހެންވެރިން ނެކޭ ބުނެވޭކަށް ނެތެވެ. ބައެއް މީހުން އެމީހެން އަނބިންގެ ވާހަކަ ހުރިހާ ރައްޓެހިން ކައިރީ ދައްކާ ހީ މަލާމަތް ކުރަމުން ދިޔައިރު އަނެއް ބަޔަކު އެމީހުންގެ ތެރޭގައި އުޅޭ ރައްޓެއްސެއްގެ ރަނޑު ވާހަކައާއި ނުކެރޭ ވާހަކަ ދައްކާ މަލާމަތްކޮށް ހީ ސަކަރާތް ޖަހަމުން ދިޔަ އެވެ.\nމި ދުވަހުގެ މިހާދިސާއަށް ފަހު އަމިއްލައަށްވެސް ދެއްކޭ ވާހަކަތަކާއި މެދު ވިސްނާލުމަށް އަހަންނަށް މަޖުބޫރު ވެގެން ދިޔައެވެ. ނޭންގި ނަމަވެސް މަޖަލަކަށް ނަމަވެސް މީހުންގެ އައިބުކިޔާ ނެތި މޮށުމަކީ ދީނުގައި ވަރަށް ބޮޑަށް ނަހީ ކުރައްވާފައިވާ ކަމެވެ. މިފަދަ ކަންކަމަކީ އަހަރުމެންގެ މުޖުތަމައުގައި މިހާރު ފެށަނެއްގެ ގޮތުގައި ފެތުރެމުންދާ ނުބައި އާދަ ތަކެކެވެ. މިކަން ކަމަކީ ވަކި ޖިންސަކަށް އޮތް ކަންކަމެއް ނޫނެވެ. މިކަން ކަމުގައި ފިރހެނުންވެސް އަންހެނުންނެކޭ މިވަނީ ހަމަ އެއްވަރެވެ. އެހެނަސް ވިސްނާލަން ޖެހޭ ކަމަކީ މިގޮތަށް ވަގުތުތަށް ބޭކާރު ގޮތުގައި ހޭދަކުރުމަށް ވުރެ ހެޔޮގޮތުގައި މިވަގުތަށް ހޭދަކޮށްލައިފި ނަމަ ލިބޭ ހެޔޮކަމާއި ދަރުމަ ބޮޑުވާނެކަމެވެ.


ރިޕޯޓްސް - MNUSU\nHome Category ރިޕޯޓްސް\nބޭނުންވާނެ ތަކެތި ½2 ޖޯޑު އޯޓްސް (މުގުރާފައި) 1 ޖޯޑު ގްރީކް ޕްލެއިން ޔޯގަޓް ⅓ ޖޯޑު މާމުއި 1 ޖޯޑު ޑާކް ޗޮކްލެޓް ޗިޕްސް ½...\nރެސިޕީ: ގްރެނޯލަރ ފްރުޓް ޓާޓް\nބޭނުންވާނެ ތަކެތި 1/4 ޖޯޑު މާމުއި (ކުޑަކޮށް ހޫނުކޮށްފައި) 1/4 ޖޯޑު ބަޓަރ (ދިޔާކޮށްފައި) 1 ސައިސަމުސާ ވެނީލާ އެސެންސް2ޖޯޑު އޯޓްސް 1 ޖޯޑު...\nފެކަލްޓީ އޮފް ހޮސްޕިޓާލިޓީ އެންޑް ޓޫރިޒަމް ސްޓަޑީޒް (އެފް.އެޗް.ޓީ.އެސް) ގެ ގޮފި، ސޮސައިޓީ ފޯ ހޮސްޕިޓާލިޓީ އެންޑް ޓޫރިޒަމް ސްޓަޑީޒް (ޝެޓްސް) އިން ރަމަޟާން މަހަށް ޚާއްޞަ...\nއަސްލު ނަންފުޅާއި ވަނަވަރު: ޙާލިދް ބިން އަލްވަލީދް އަކީ އަލްވަލީދް ބިން އަލް-މުޣީރާގެ ބޭފުޅެކެވެ. އެކަލޭގެފާނު ނިސްބަތްވަނީ އަލް މަޚްޒޫމް ޤަބީލާއަށެވެ. މިއީ ޤުރައިޝުންގެ ތެރޭގައި އެންމެ...\nއަސްލު ނަންފުޅާއި ވަނަވަރު: ސުމައްޔާ ބިންތް ޚައްޔާޠް (ބައެއް ރިވާޔަތްތަކުގައި ވާގޮތުންނަމަ ސުމައްޔާ ބިންތް ޚައްބާޠް) އަކީ އެފްރިކާ ނަސްލަށް ނިސްބަތްވާ ބޭކަނބަލެކެވެ. ތާރީޚް ދިރާސާކުރައްވާ ގިނަ...\nއަސްލު ނަންފުޅާއި ވަނަވަރު: މިކަމަނާގެ އަސްލު ނަންފުޅަކީ ބަރަކާ ބިންތް ޘަޢްލަބާއެވެ. މިއީ ހަބަޝްކަރައަށް ނިސްބަތްވާ ބޭކަނބަލެކެވެ. ނަބިއްޔާގެ ސީރަތުގައި މިކަމަނާގެ ނަން އައިސްފައިވަނީ ރަސޫލާ ބަލާ...


Moonuge Hangandu Reethikohlan Kureveyne Baeh Kanthah\n14 ޖެނުއަރީ 20182ކޮމެންޓް\nމޫނުގެ ހަންގަނޑު ރީތިކޮށްލަން ކުރެވޭނެ ބައެއް ކަންތައް\nދިރިއުޅުމުގެ ކަންކަމުގައި މީހާ މާބޮޑަށް ބުރަވެ، ހަމަނިދި ނުލިބުމުގެ އިތުރުން ސިއްހީ މައްސަލަތައް ހުންނަ ނަމަ މީހާގެ މޫނުމަތިން ވަރުބަލިކަމަށް ދައްކައެވެ.\nމޫނުމަތި އުޖާލާކޮށް ބެހެއްޓުމަށްޓަކައި ކުރެވޭނެ ކަންތައްތަކެއް އެބަހުއްޓެވެ. ތަފާތު އެކި ކެމިކަލްތައްް އެކުލެވޭ ބޭސްތައް ކައި، މީހާގެ ހަންގަނޑު ހަލާކުކޮށްލުމުގެ ބަދަލުގައި ގޭގައި ފަސޭހައިން ލިބޭނެ ތަކެތި ބޭނުން ކޮށްގެން މިތަނުން ފޭސް މާސްކެއް ތައްޔާރުކޮށްލާށެވެ.\nލުނބޮލާއި އަލުވި މާސްކު\n½ ލުނބޯ (ޖޫސް)\nމިކްސްޗަރަށް އަލުވިކޮޅު އަޅާލުމަށް ފަހު ހިމުން ކޮށްލާށެވެ. އެއަށް ފަހު ލުނބޯ ޖޫސްކޮޅާއި ހިމުންކުރި އަލުވިކޮޅު ރަނގަޅަށް އެއްކޮށްލާށެވެ.\n20 މިނެޓު ވަންދެން މޫނުގައި ހާކާފައި ބަހައްޓުމަށް ފަހު ފެނުން ދޮވެލާށެވެ. މިއީ މޫނުމަތި އަލިކޮށް ސާފުކޮށްލުމަށް ކުރެވިދާނެކަމެކެވެ.\nފުރަތަމަ ބިސްކޮޅު ގޮބޮޅި ގަނޑާއިއެކު ރަނގަޅަށް ގިރާލާށެެވެ. އެއަށްފަހު ކިއުކަމްބާ ކޮޅު ގާނާލާށެވެ. ގޭނި ކިއުކަމްބާ އިން2ސަމްސާ ނަނގާ ގިރާލި ބިސްކޮޅާއި އެއްކޮށްލާށެވެ. ކިއުކަމްބާ މާސްކު 15 މިނެޓް ވަންދެން މޫނުގައި ހާކާފައި ބަހައްޓަން ވާނެްއެވެ.\n1 ސައިސަމްސާ ކިރު\n1 ސައިސަމްސާ ލުނބޯ (ލުނބޯ ދިޔަ)\nފުރަތަމަ ބިސްކޮޅު ރަނގަޅަށް ގިރާލާށެވެ. އެއަށްފަހު މާމުއި އާ ކިރު އަދި ލުނބޯކޮޅު ރަނގަޅަށް އެއްކޮށްލާށެވެ. އެގޮތަށް ތައްޔާރު ކުރުމަށްފަހު މޫނުގައި ހާކާލާށެވެ. 15 ވަރަކަށް މިނެޓް ވަންދެން މޫނުގައި ހާކައިފައި ބަހައްޓަން ވާނެއެވެ.\nދެ ތިން ދުވަސް ވަންދެން މިކަން ކޮށްލާށެވެ. މޫނު މައްޗަށް ބޮޑެތި ބަދަލުތަކެއް އަންނަކަން ފާހަގަކުރެވެން ފަށާނެއެވެ.\nނަލަވުން ފޭޑި ސިއްހަތު\nލޯކައިރި ކަޅުވަންޔާ ކޮންމެ ރެޔަކު ނިދިމުގެ ކުރިން ލޮލުގެ ބޮނޑީގަޔާ އެއްކޮށް ކާށި ތެޔޮ އުގުޅާ ހަފްތާ އެއް ވަންދެން ރިޕީޓް ކޮށްލާ ބަދަލު ފެންނާނެ ވަރަށް އަވަހަށް. ތޭންކްސް ބަޓޮ ނޯ ތޭންކްސް...\nލޯކައިރި ކަޅުވާތީ ކުރެވިދާނެ ކަމެއްބުނެދީބަލަ


Kuru Vaahaka: Alvadaau | ThePress\nކުރު ވާހަކަ: އަލްވަދާއު\nމަޑުމަޑުން ހުޅުވެމުންގޮސް އަހަރެންގެ ލޯ ހުޅުވިއްޖެއެވެ. ހީވީ ގަދަ ނިންޖަކުން ހޭލެވުނު ހެންނެވެ. ހަށިގަނޑަށް ވަރުބަލިކަމެއް އިޙްސާސްކުރެވުނެވެ. ލޯ ހުޅުވުމާއެކު ފެނުނު މަންޒަރުތަކުން އަހަރެންނަށް ލިބުނީ ހައިރާންކަމެވެ. ކުރިމަތީގައި ހުރި ބިއްލޫރިގަނޑުގެ އަނެއް ފަރާތުން ފެންނަމުން ދިޔައީ ދުވަހަކުވެސް އަހަރެން ދެކެން ބޭނުންވި މަންޒަރެއް ނޫނެވެ.\nއަހަރެންގެ އެއްބަނޑު އެއްބަފާ ހުރި ހަމައެކަނި ދައްތަގެ ލޮލުން ކަރުނަ ތިއްކެއް ވެއްޓޭތަންވެސް މީގެ ކުރިން ދުވަހަކުވެސް އަހަރެންނަށް ފެނިފައެއް ނުވެއެވެ. މަންމަ ހުރީ ބައްޕަގެ ގައިގާ ބައްދައިގެން ކޮނޑުގައި ބޯ އަޅާލައިގެންނެވެ. މަންމައާއި ބައްޕަވެސް ގިސްލާ ރޮނީއެވެ. ހީވަނީ މީހަކަށް ބޮޑު ކަމެއް ވެގެން އުޅޭހެންނެވެ. މީހަކު މަރުވީހެއްޔެވެ؟ އެންމެން ތިބި އިރުވެސް އެތާނގައި އަހަރެންގެ އަންހެނުން ނަޝްފާއެއް ނެތެވެ. އަނެއްކާ ނަޝްފާއަށް ކަމެއް ވީ ނޫން ބާއެވެ؟ ދުވެފައިގޮސް މަންމަމެން ގައިގާ ބައްދައިގެންފާ ރޮއިލަން އަހަރެންވެސް ބޭނުމެވެ. ވެގެން އުޅޭ ގޮތެއް ނޭނގުނަސް އަހަރެންނަށް ވެސް އަސަރުކޮށްފިއެވެ.\nއަހަރެން އޮތް ޙާލާމެދު ވިސްނާލެވުނީ ދެނެވެ. އެއާއެކު އަހަރެންނަށް ވާނުވާ އެނގިއްޖެއެވެ. މަރުވެގެން އެ އުޅެނީ އެހެން މީހެއް ނޫނެވެ. އަހަރެންނެވެ. އަހެރެން ގައި ދަށާއި މައްޗާއެކު ވަނީ ހުދު ފޮތިން ކަފުން ކުރެވިފައެވެ. އެކަމަކު އަހަރެން މަރުވީ ކިހިނެއް ހެއްޔެވެ؟ ނަޝްފާ ކޮބާހެއްޔެވެ؟ ހަނދާން ކުރަން އުޅެއުޅެ އެއްކަމެއްވެސް ހަނދާނަށް އަންނަ ގޮތެއް ނުވިއެވެ. އާއިލާގެ އެންމެންނާ އަދި އެއްފަހަރު ބައްދަލުކޮށް ވަދާއުގެ ސަލާމެއް ކޮށްލަން އަހަރެން ބޭނުމެވެ. މަންމައާއި ބައްޕަގެ ބޮލުގައި ފިރުމާލާފަ ހިތްވަރު ކުރާށޭ ބުނެލަންވެސް ބޭނުމެވެ. އެހެނަސް ދެން އަހަރެންނަށް އެ ފުރުސަތެއް ނުލިބޭނެއެވެ.\nއަނެއްކާވެސް މެރެމުން މެރެމުންގޮސް އަހަރެންގެ ލޯ މެރިއްޖެއެވެ. މިހާރު މޫނުއަޅައި، ސަންދޯކަށްލައި، ޖަނާޒާގެ ކަންތައް ކުރިއަށް ދަނީ ކަންނޭނގެއެވެ. ދެވަނަ ފަހަރަށް އަހަރެންގެ ލޯ ހުޅުވިއްޖެއެވެ. މިއޮވެވެނީ ކައްވަޅުގައި ބާއެވެ؟ އެވަގުތު އަހަރެންނަށް ފެނުނީ އަހަރެންނާ ދިމާލަށް އައި މީހެކެވެ. އެމީހާ ހުރީ ހުދު ހެދުމުގައެވެ. އެއީ އަހަރެންގެ "ހެޔޮ ޢަމަލު"ކަން އަހަރެންނަށް ޔަޤީނެވެ. އަހަރެންނަކީ ދުނިޔޭގައި އުޅުނު އިރު ބަރާބަރަށް ނަމާދު ކުރި މީހަކީމެވެ. އަހަރެންގެ "ހެޔޮ ޢަމަލު" އައިސް އަހަރެންގެ މަގަތުގައި ހުއްޓުނެވެ. ވަގުތުން އަހަރެންގެ ހިތުގައި އުފެދިފައި ހުރި ހުރިހާ ސުވާލެއް އެއްފަހަރާ ބަންޑުން ކޮށްލީމެވެ. އެއީ އަހަރެންގެ ހެޔޮ ޢަމަލުކަމަށް ވަންޏާ އޭނައަށް އެ ހުރިހާ ސުވާލެއްގެ ޖަވާބުވެސް އެނގޭނެކަން ޔަޤީން ކޮށްފައެވެ. "އަހަރެންނަށް ވީ ކިހިނެއް؟ ކޮބާ ނަޝްފާ؟ އޭނަ ކީއްވެ އަހަރެންގެ މޫނު ބަލާލަންވެސް ނައީ؟ އޭނަގެ ޙާލު ރަނގަޅުތަ؟"\nއަހަރެން އުންމީދު ކުރިގޮތާ އެއްގޮތަށް އަހަރެންގެ "ހެޔޮ ޢަމަލަށް" އެ ހުރިހާ ސުވާލެއްގެ ޖަވާބުވެސް އެނގެއެވެ. އޭނަ ކިޔައިދެން ފެށިއެވެ. "މިއަދަކީ ނަޝްފާގެ އުފަނދުވަހެންނު. އެހެންވެ އެންމެން އުޅުނީ ނަޝްފާއަށް ސަޕުރައިޒްއެއް ދޭން. ޒާއިފްގެ މަންމަމެން ގޭ ތައްޔާރުކުރީ އެކަމަށް. ރޭގަނޑު 8 ޖަހަންދެން ވެސް ޒާއިފްވެސް އުޅުނީ އެތަން ތައްޔާރުކޮށް. ތައްޔާރުކޮށް ނިންމާފަ ޒާއިފް ދިޔައީ ގެއަށް ގޮސް ފެންވަރާލައިގެން ނަޝްފާ ގޮވައިގެން އަންނާނަމޭ ކިޔާފަ. ޒާއިފްގެ ދައްތަ އޭރު އުޅުނީ ކޭކު އަޅައި. ހުރިހާ ކަމެއް ތައްޔާރުކޮށް ނިމި ވަރަށް ގިނަ އިރު ވީއިރުވެސް ޒާއިފްމެން ނުއެއް އާދޭ. ފޯނަށް ގުޅުމުންވެސް ޖަވާބެއް ނުދޭ. އެންމެން އެގޮތަށް އިންތިޒާރުގައި ތިއްބައި ގުޅީ ހޮސްޕިޓަލުން. ބުނީ ޒާއިފްމެން އެކްސިޑެންޓުވެގެން ހޮސްޕިޓަލަށް ގެނެވުނު ވާހަކަ."\nއޭނާގެ ވާހަކަ އެހިސާބަށް ދިޔަތަނާ އަހަރެންނަށް ދެން ވީ ގޮތް އެނގުނެވެ. އަހަރެން މަރުވީ ހޮސްޕިޓަލަށް ގެނައިސް ފަރުވާ ދެމުން ދަނިކޮށެވެ. އަހަރެންގެ ފަރުވާކުޑަކަމުން އާއިލާއަށް މި ދެވުނީ ކިހާބޮޑު ހިތާމައެއް ހެއްޔެވެ؟ ޔަޤީނެވެ. ނަޝްފާއަށްވެސް ވަރަށް އަނިޔާ ހުންނާނީ ލިބިފައެވެ. އޭނަ އިނީ ސައިކަލުގެ ފަހަތުގައެވެ. އާންމުކޮށް އެކްސިޑެންޓުތަކުގައި ދުއްވަން އިންނަ މީހާއަށް ވުރެ ބޮޑަށް އަނިޔާވަނީ ފަހަތުގައި އިންނަ މީހާއަށެވެ. ވީއިރު، ނަޝްފާގެ ފުރާނަ ސަލާމަތްވުން އެއީ އޭނާގެ ނަސީބުކަމެއް ނުވަތަ ބަދު ނަސީބުކަމެއް އަހަރެންނަކަށް ބުނާކަށް ނޭނގެއެވެ. އަހަރެންނާ ވަކިން ނަޝްފާ ދިރިއުޅޭނީ ކިހިނަކުން ހެއްޔެވެ؟ އަހަރެން ވަކިވުމުން ނަޝްފާގެ އުފާތައްވެސް އޭނާއާ އަލްވަދާޢު ކިޔާނެއެވެ. އަހަރެންނަށް އެނގޭހާވެސް ކަމަކީ، ނަޝްފާ މަރުވެފައި އަހަރެން ސަލާމަތް ވީނަމަ، އަހަރެން ދިރިއުޅެން ޖެހޭނީ ދިރިހުރި މައްޔިތެއް ފަދައިންނެވެ. އެއަށް ވުރެ އަހަރެންނަށް މިގޮތްވެސް ރަނގަޅެވެ.\nއަހަރެން ތެޅެން ފެށީމެވެ. ކުއްލިއަކަށް ބިންގަނޑު އަހަރެން ފިއްތާލިހެން ހީވިއެވެ. ދެއަތަށް ތޫނު ތަދެއް އިޙުސާސް ކުރެވުނެވެ. ދެއަތުގައި ޖަހާފައި ހުރި ހިލިހިލާތަކަށް ވާންވާން ފެށިއެވެ. އަހަރެން ތެޅެން ފެށުމުން އަހަރެންގެ "ހެޔޮ ޢަމަލު" އަހަރެންގެ ފައިގަ ހިފެހެއްޓިއެވެ. އޭނާ އެއްޗެކޭ ގޮވާހެން ހީވެގެން އަހަރެން އޭނައަށް ސަމާލުކަން ދިނީމެވެ. "ޑޮކްޓަރ" "ސިސްޓަރ" އޭނާ ގޮވަމުން ގެންދިޔައެވެ. ޙަޤީޤީ ދުނިޔޭގެ ކަންތައްތަކާއި ވަހުމާ މަސްހުނިވެފައި ވީ ޚިޔާލެއްގައި އޮވެފައި، އަހަރެންނަށް ހަމަހޭވެރިކަން ވީ ދެނެވެ. އަހަރެން އޮތީ ހޮސްޕިޓަލްގައެވެ. އެއް އަތަށް އައިވީ ގުޅާފައި އޮތް އިރު އަނެއް އަތަށް އޮތީ ލޭ ގުޅާފައެވެ. ޑޮކްޓަރުން އައިސް އަހަރެން ހަމައަކަށް އެޅުވުމުން، އަހަރެންގެ މަގަތުގައި އިން އަހަރެންގެ އެންމެ އެކުވެރި، ހައިޝަމާ އަނެއްކާވެސް އަހަރެން ސުވާލު ކުރީމެވެ.\n"ކޮބާ ނަޝްފާ؟" ހައިޝަމް ވަރަށް މޮޅިވެރި ރާގަކަށް ޖަވާބުދިނެވެ. "ޒާއިފްގެ ބައްޕަމެންވީ ނަޝްފާގެ ޖަނާޒާގެ ކަންތައް ނިންމަން ގޮސް. ޑޮކްޓަރ ބުނީ އެކްސިޑެންޓުގެ ސަބަބުން ސިކުނޑިއަށް ލޮޅުން އަރާފައިވާތީ ހޭއެރިޔަސް ޒާއިފަށް ވާނުވާ އެނގެން އިރުކޮޅެއް ނަގާނެކަމަށް. އެހެންވެ އަހަރެން މިއިނީ ޑޮކްޓަރުންގެ ހުއްދަ ހޯދައިގެން ނަޝްފާގެ މޫނު ބަލާލަން ޒާއިފް ގޮވައިގެން ދާން މަޑުކޮށްގެން." ނަޝްފާގެ މަރުގެ ޚަބަރު އެގޮތަށް އަހާކަށް އަހަރެންގެ ނަފްސު ތައްޔާރެއް ނޫނެވެ. އަހަރެންގެ ހަމަހޭވެރިކަން ގެއްލިފަވީ ވަގުތު ކުރެވުނު ޚިޔާލުތަކަކީ އަސްލު ޙަޤީޤަތް ނަމައޭ ހިތަށް އެރިއެވެ. ނޫނީ މިއީ އަހަރެންނަށް ނިދީގައި ފެނުނު ބިރުވެރި ހުވަފެނަކަށް ވެފައި، ހޭލެވޭނެ ނަމައޭ ހިތަށް އެރިއެވެ. އެހެނަސް މިއީ ހަޤީޤަތެވެ. ނަޝްފާ އަހަރެންނާ އަބަދަށްޓަކައި އަލްވަދާޢު ކީއެވެ.\nފުރޮޅުލީ ގޮނޑީގައި އިނދެ އަހަރެން ނަޝްފާގެ މޫނު ބަލަން ވަނީ ވަދާޢުގެ ސަލާމް ކޮށްލުމަށެވެ. ނަޝްފާގެ ކިބައިން އަހަރެން މަޢާފަށްވެސް އެދުނީމެވެ. އެހެނަސް ފުރާނަ ނެތް އެމަސްގަނޑަށް ދެވޭނީ ކޮން ޖަވާބެއް ހެއްޔެވެ؟ ނަޝްފާގެ މައުސޫމު މޫނަށް ބަލަން އަހަރެން ހުރީ، މީ ނަޝްފާ ފެންނާނެ އެންމެ ފަހު ފަހަރުކަން އެނގޭތީއެވެ. އަހަރެން އެތަނުން ނުކުތީ ނަޝްފާއާއެކު ވަޅުލަން، އެ ސަންދޯކުގެ ތެރަށް އަހަރެންގެ އުފާތައް ވެސް ދޫކޮށްފައެވެ. އެކްސިޑެންޓުގެ ސަބަބުން ސިކުނޑިއަށް ލިބިފައި ހުރި ގެއްލުންތަކަށް އިތުރަށް ފަރުވާކުރަން ޖެހޭތީ، ނަޝްފާ ވަޅުލުމުގެ ކަންތައް ނިންމާފައި އަނެއްކާވެސް އަހަރެން ދިޔައީ ހޮސްޕިޓަލަށެވެ. ތިންމުށް ވެލިން ނަޝްފާއަށް އޭނާގެ އުފަންދުވަހުގެ ހަދިޔާ ދީފައެވެ. ސަހަރާއިން ނުކުމެގެން ދިޔައިރުވެސް އަހަރެން ވަރަށް ކެތްކުރީމެވެ. އަހަރެން ކުރާ ހިތާމަ އެހެން މީހުންނަށް ބުނެދޭން އަހަރެންގެ ދޫ ނުކުޅެދޭނެކަން އެނގޭތީއެވެ. އެހެނަސް ނަޝްފައާއެކު އަހަރެންގެ އުފާތަށް ވެސް އަހަރެންނާ އަލްވަދާޢު ކިޔައިފިކަން އެނގޭނީ ކިތައް މީހުންނަށް ހެއްޔެވެ؟\nމިއީ "ދަ ޕްރެސް" އިން މި ރޯދަމަހަށް ހާއްސަކޮށް ހުޅުވާލި #ThePressRoadhaVaahaka މުބާރާތަށް އަބްދުﷲ ޛައިދު، އާކާޝް / ތ.ހިރިލަންދޫ ލިޔެފައިވާ ވާހަކަ އެކެވެ.\nLast updated on 02 Jun 2020, 14:55. Article was published on 01 May 2020, 11:38


ކޮވިޑް19 ގެ ނުރައްކާތެރިކަން އެންމެ ބޮޑީ ބިދޭސީންނަށް: ހިއުމަން ރައިޓްސް ވޮޗް – Haftha\nThu, 28 May, 2020, 3:48 pm\nރާއްޖޭގެ އާބާދީގެ 25 ޕަސެންޓު ހިއްސާކުރަނީ ބިދޭސީ މަސައްކަތްތެރިން ކަމަށާއި އެ މީހުންގެ ދިރިއުޅުމުގެ ހާލަތު ހުރި ގޮތުން ރާއްޖޭގައި ކޮވިޑް19ގެ ނުރައްކާ އެންމެ ބޮޑަށް އޮތީ ބިދޭސީ މަސައްކަތްތެރިންނަށް ކަމަށް ހިއުމަން ރައިޓްސް ވޮޗްއިން ބުނެފި އެވެ.\nއެ ޖަމިއްޔާއިން ނެރުނު ބަޔާނެއްގައި ބުނީ ގިނަ އަދަދެއްގެ ބިދޭސީން އުޅެމުން ދަނީ ކުދިކުދި ކޮޓަރިތަކެއްގައި ކަމަށެވެ. އަދި އެތަން އޮންނަނީ ބައިބޯވެ ތޮއްޖެހިފައި ކަމަށާއި އެކަމުގެ ސަބަބުން އެމީހުންނަށް އެ ބަލި ޖެހުމުގެ ފުރުސަތު އިންތިހާއަށް އެބަ އޮތް ކަމަށް އެ ޖަމިއްޔާއިން ބުންޏެވެ. އެހެންކަމުން މި ބަލީގައި އެންމެ ނާޒުކު ބައެއްގެ ގޮތުގައި ބެލެވެނީ ވެސް ބިދޭސީން ކަަމށް ހިއުމަން ރައިޓްސް ވޮޗް އިން ބުންޏެވެ.\nގާނޫނީ ގޮތުން ވަޒީފާދޭ ފަރާތުން ބިދޭސީ މަސައްކަތްތެރިންގެ ހެލްތު އިންޝުއަރެންސް ހަމަޖެއްސުމަށް ލާޒިމުކުރި ކަމުގައިވީ ނަމަވެސް މި ކަން ތަންފީޒުކުރާ މިންވަރު ދަށް ކަމަށާއި މިކަމުގެ މައުލޫމާތު ގިނަ ފަހަރަށް ބިދޭސީންނަށް ފޯރުކޮށްނުދޭ ކަމަށް އެ ޖަމިއްޔާ އިން ބުނެއެވެ. މީގެއިތުރުން ގާނޫނާއި ހިލާފަށް ބިދޭސީ މަސައްކަތްތެރިންގެ ޕާސްޕޯޓާއި އެމީހުންގެ އެހެނިހެން ލިޔެކިޔުންތައް ހިފަހައްޓާފައިވާކަން ފާހަގަކޮށް އެ ޖަމިއްޔާއިން ބުނީ އެ ތަކެތި ހޯދުމަށްވެސް ބިދޭސީންނަށް ގިނަ ގޮންޖެހުންތަކެއް ކުރިމަތިވާ ކަމަށެވެ.\nއެކަމުގެ ނަތީޖާއަކަށް ވަނީ ބިދޭސީ މީހުން ސިއްހީ ހިދުމަތްތައް ހޯދަނީ އާންމުންނަށް ވުރެ ބޮޑު އަގުގައި ކަމަށް އެެ ޖަމިއްޔާއިން ފާހަގަކުރެއެވެ.\nއެ ޖަމިއްޔާއިން ވަނީ ކޮވިޑް19 އާ ގުޅިގެން ހުޅުމާލޭގައި ގާއިމް ކޮށްފައިވާ ކްލިނިކުން އެއްވެސް ލިޔެކިޔުމެއް، ހުއްދައެއް ދެއްކުމެއް ނެތި އެތަނުން ހިދުމަތް ދޭން ނިންމި ނިންމުން އެކަން ފާހަގަކޮށްފައެވެ. ނަމަވެސް ރާއްޖޭގައި ބިދޭސީން މަސައްކަތް ކުރަނީ ހަމައެކަނި މާލެ ސަރަހައްދުގައި ނޫންކަން ފާހަގަކޮށް އެ ޖަމިއްޔާއިން ބުނީ ހުރިހާ ބިދޭސީންނަށް އެ ކްލިނިކާއި ހަމައަށް ދިއުމަކީ ދަތި ކަމެއް ކަމަށެވެ.\nކޮވިޑް19 ފެތުރުން ހުއްޓުވަން ސަރުކާރުން މުހިންމު ފިޔަވަޅުތަކެއް އަޅަމުންދާކަން ފާހަގަކޮށް އެ ޖަމިއްޔާއިން ބުނީ ބިދޭސީ މަސައްކަތްތެރިންނާއި އެމީހުންގެ އާއިލާތަކުގެ ހައްގު ކަށަވަރުކުރަން އދ.އިން އެކުލަވާލާފައިވާ ބައިނަލްއަގްވާމީ މުއާހަދާގައި ރާއްޖޭން ބައިވެރިނުވާ ކަމަށެވެ.\nރާއްޖޭގައި ޖުމްލަ 17 މީހަކަށް ކޮވިޑް19 ޖެހިފައިވާއިރު އޭގެތެރެއިން 15 މީހުންނަކީ ރާއްޖޭގެ ރިސޯޓުތަކުގައި މަސައްކަތް ކުރާ ބިދޭސީ މުވައްޒަފުންނާއި ރިސޯޓުތަކަށް ޗުއްޓީ ހޭދަ ކުރުމަށް އައިސްފައިވާ ބިދޭސީ ފަތުރުވެރިންނެވެ. އަދި މިހާރު އޭގެތެރެއިން 11 މީހަކު އެ ބަލިން ވަނީ ރަނގަޅުވެފައެވެ.


Hehvaa Majaa filmu Badhaai Hoa Ge Aaa Lava Eh Nerefi - Vaguthu\nހެއްވާ މަޖާ ފިލްމު "ބަދާއި ހޯ" ގެ އާލަވައެއް ނެރެފި\n"ތޭވާ" އާއި "ރީޔުނިއަން" ފަދަ ،މަޝްހޫރު ފިލްމުތަށް ޑައިރެކްޓް ކޮށްދީފައިވާ ކުޅަދާނަ ޑައިރެކްޓަރ އަމިތް ޝަރުމާގެ ފިލްމު "ބަދާއި ހޯ" ގެ އާ ލަވައެއް ނެރެފިއެވެ.\nއެ ފިލްމުގެ ހަތަރު ވަނަ ލަވައަށް ކިޔަނީ "ސަޖަން ބަޅެ ސެންޓި"އެވެ. ކުޅަދާނަ ދެ ލަވަކިޔުންތެރިން ކަމަށްވާ ދޭވް ނެގީ އާއި ހަރްޖޯތް ކޯރް ކިޔާފައިވާ އެލަވައިގައި އިންޑިއާގެ މީހުން ފާހަގަކުރާ ގޯދް ބަރާއީއާ (ބޭބީ ޝަވާ) ހަފްލާގެ ބައެއް މަންޒުތަކުގެ އިތުރުން އަޔުޝްމަން އާއި ސަންޔާ ލޯބީގެ ގުޅުންވެސް ފެނިގެންދެއެވެ. ފެނިގެންދެއެވެ.\nއަޔުޝްމަން ކުރާނާ އާއި ސަންޔާ މަޅޯތްރާ ލީޑު ރޯލުން ފެނިގެންދާ "ބަދާއި ހޯ" މިމަހު 19 ގައި ނެރުމަށް ނިންމާފައިވާއިރު ފިލްމުގެ ޓްރެލާ ވަނީ މިދިޔަ މަހު 11 އާންމުކޮށްފައެވެ. ފިލްމުގެ ޓްރެއިލާވެސް ގިނަ ބަޔަކަށް ކަމުގޮސްފައިވާއިރު ޓްރައިލާގައި ފެނިގެންދަނީ އަޔުޝްމަންގެ މަންމަ ބަނޑުބޮޑުވެގެން އުޅޭ މަންޒަރެވެ. އަދި އެހަބަރާ ގުޅިގެން މުޅި އާއިލާއަށް ކުއްލި ޝޮކެއް ލިބިފައިވާއިރު އެއުމުރުގައި މާމައަކަށް ވުމުގެ ބަދަލުގައި މަންމަ އަށް ވުމުން ގިނަ ބައެއްގެ ފާޑުކިޔުންތައް ވަނީ އަޔުޝްމަންގެ މަންމަ އަށް އަމާޒުވެފައެވެ.\n"ބަދާއި ހޯ" އެފިލްމަކީ ކޮމެޑީ ފިލްމެކެވެ. ފިލްމުގައި އަޔުޝްމަންގެ މަންމަގެ ރޯލުން ފެނިގެންދަނީ ނީނާ ގުޕްތާއެވެ.\nއޮކްޓޯބަރ 13, 2018 07:02\nކޮން ޗެނަލް އަކުން


ގެތައް އިޞްލާޙުކުރުމަށް 40 ނަސޭހަތް (34) – DhiSalafiyyah\nގެތައް އިޞްލާޙުކުރުމަށް 40 ނަސޭހަތް (34)\n12/06/2014 އަދަބާއި އަޚްލާޤު, ތަރުބިއްޔަތުއަލް އުޚްތު އުންމު ޢަބްދިﷲ\nނަވާރަވަނަ ނަސޭހަތް: އަންހެނުން ގެއިން ބޭރުގައި މަސައްކަތްކުރުމާމެދު ދެވަނަ ވިސްނުމަކަށް\nއިސްލާމްދީނުގެ އެއް ޝިޢާރު އަނެއް ޝިޢާރު ފުރިހަމަ ކުރެއެވެ.\n﴿وَقَرْنَ فِي بُيُوتِكُنَّ…﴾ [سورة الأحزاب٣٣]\nމާނައީ: “އަދި ތިޔަކަނބަލުން، ތިޔަކަނބަލުންގެ ގެތަކުގައި ތިބޭށެވެ…”\nމިފަދައިން ﷲ ތަޢާލާ އަންހެނުންނަށް އަމުރުކުރައްވާފައިވާއިރު އެބައިމީހުންގެ މައްޗަށް ބައްޕަ ނުވަތަ ފިރިމީހާ ޚަރަދުކުރުންވަނީ ވާޖިބުކުރައްވާފައެވެ.\nއަޞްލަކީ ޙާޖަތެއް ނެތި އަންހެނާ ގެއިން ބޭރުގައި މަސައްކަތް ނުކުރުމެވެ.\nޞާލިޙު ބޭކަލެއްގެ ދެ އަންހެން ކަނބަލުން ނަޢަމްސޫފިތަކަށް ފެންދިނުމަށް އިންތިޒާރުކުރަމުން ދިޔައިރު އެތަކެތި ދުރަށް ޖައްސާތީ މޫސާ عليه السلام އަށް ފެނިވަޑައިގެންނެވިއެވެ. އެކަލޭގެފާނު އެދެކަނބަލުންނާ ސުވާލުކުރެއްވިއެވެ.\n﴿…ما خَطْبُكُمَا ۖ قَالَتَا لَا نَسْقِي حَتَّىٰ يُصْدِرَ الرِّعَاءُ ۖ وَأَبُونَا شَيْخٌ كَبِيرٌ﴾ [سورة القصص ٢٣]\nމާނައީ: “…ތިޔަ ދެކަނބަލުންގެ ޚަބަރަކީ ކޮބާ ހެއްޔެވެ؟ (އެބަހީ: ތިޔަހެން ތިޔަ ހައްދަވަނީ ކީއްވެގެން ހެއްޔެވެ؟) އެ ދެ ކަނބަލުން ދެންނެވިއެވެ. ޖަނަވާރުތައް ހުއިހައްޕާމީހުން (އެއުރެންގެ ޖަނަވާރުތަކަށް ފެންދީ) ދުރަށް ހިނގައްޖައުމަށް ދާނދެން، ތިމަންމެންގެ ޖަނަވާރަށް ތިމަންމެންނަކަށް ފެނެއް ނުދެވޭނެތެވެ. އަދި ތިމަންމެންގެ ބައްޕާފުޅަކީ (އެފަދަކަމެއް ކުރެއްވޭވަރަށްވުރެ) ޢުމުރުން ދުވަސްވެފައިވާ މުސްކުޅިބޭކަލެކެވެ.”\nފަހެ، އެކަނބަލުންގެ ޙާލަތުގެ ގޮތުން ނަޢަމްސޫފިތަކަށް ފެންދިނުމަށް ނުކުތުމަށް އެކަނބަލުންނަށް ޢުޛުރު އެބައޮތެވެ. އެއީ އެދެކަނބަލުންގެ ބައްޕާފުޅަކީ ޢުމުރުން ދުވަސްވެ މަސައްކަތްކުރުމަށް ނުކުޅެދިފައިވާ ބޭފުޅަކަށްވުމުންނެވެ. އެދެކަނބަލުން ތިއްބެވީ ގެއިން ބޭރުގައި ކުރަން ޖެހިފައިވަ މަސައްކަތުން ސަލާމަތްވެވޭނެ ފުރުޞަތަކަށް ބަލަބަލައެވެ.\n﴿قَالَتْ إِحْدَاهُمَا يَا أَبَتِ اسْتَأْجِرْهُ ۖ إِنَّ خَيْرَ مَنِ اسْتَأْجَرْتَ الْقَوِيُّ الْأَمِينُ﴾ [سورة القصص ٢٦]\nމާނައީ: “އެ ދެ އަންހެނުންކުރެ އެކަކު ދެންނެވިއެވެ. އޭ ބައްޕާފުޅާއެވެ. އެކަލޭގެފާނަށް ނޯކިރީއެއް ދެއްވާފައި ބަހައްޓަވާށެވެ. ހަމަކަށަވަރުން ކަލޭގެފާނު ނޯކަރެއްކަމުގައި ބަހައްޓަވަން އެންމެ ރަނގަޅު މީހަކީ ގައިބާރުހުރި އަމާނާތްތެރިޔެކެވެ.”\nފަހެ، ގެއިން ބޭރުގައި މަސައްކަތްކުރުމުން ކުރިމަތިވެދާނޭ އުނދަގޫތަކުން އެކަމަނާގެ ނަފްސު ޙިމާޔަތްކުރެއްވުމަށްޓަކައި ގެއަށް ރުޖޫޢަވާން އުންމީދުކުރައްވާވަރު އެކަމަނާގެ ޢިބާރާތުން ހާމަވެގެންދެއެވެ.\nމި ޒަމާނުގައި ކާފިރުން އަންހެނުން ލައްވާ މަސައްކަތް ކުރުވަން ބޭނުންވީ، ދުނިޔޭގެ ބޮޑު ދެ ހަނގުރާމައަށްފަހު މަސައްކަތުގެ މައިދާނުގައި ފިރިހެނުންގެ ޢަދަދު މަދުވުމުން ލިބުނު ގެއްލުން ފޫބެއްދުމުގެ ގޮތުންނެވެ. ހަނގުރާމައިން ލިބުނު ގެއްލުންތައް ފޫބެއްދުމަށްޓަކައި އެމީހުންވީ މިކަމަށް ވަރަށް ބޮޑަށް ބޭނުންޖެހިފައެވެ. އަންހެނުންގެ މިނިވަންކަމުގެ ނަމުގައި އަންހެނުންގެ ޙައްޤުތަކަށް ގޮވާލާ، އަންހެނުން ފަސާދަކުރުމަށްޓަކައި އަދި ހަމައެހެންމެ މުޅި މުޖުތަމަޢު ފަސާދަކުރުމަށްޓާކައި ޔަހޫދީން ރާވަމުންދިޔަ ރޭވުންތަކާ މިމީހުންގެ މިފިކުރާ ދިމާވެއެވެ. އެހެންކަމުން އަންހެނުން ގެއިން ބޭރުގައި މަސައްކަތްކުރުމުގެ ފިކުރަށް ބާރުލިބިގެން ދިޔައެވެ.\nއަޅުގަނޑުމެންގެ ތެރޭގައި މިކަމަށް ހިތްވަރުދޭ ކަންކަން ނެތްކަމުގައިވިޔަސް އަދި މުސްލިމް ފަރުދުން އެބައިމީހުންގެ އަނބީންނަށް ޙިމާޔަތްދީ އެމީހުންގެ ޚަރަދުތައް ކޮށްދިންކަމުގައި ވިޔަސް، އަންހެނުންގެ މިނިވަންކަން ހޯދައިދިނުމުގެ ނަމުގައި ޙަރަކާތްތައް ކުރިއަށް ދެއެވެ. އަދި މިކަން ވާސިލުވެފައިވާ މިންވަރަކީ އަންހެނުންނަށް ކިޔަވައިދިނުމުގެ ނަމުގައި ޤައުމުން ބޭރަށް ފޮނުވަން ފެށުމެވެ. ދެން އެއަށްފަހު އެލިބުނު ސެޓްފިކެޓް ބޭކާރު ވިޔަނުދިނުމުގެ ގޮތުން މަސައްކަތްކުރުމަށް އެދެއެވެ.\nފަހެ، މުސްލިމް މުޖުތަމަޢެއްގައި މިފަދަ ފުޅާ ދާއިރާއެއްގައި މިކަން ކުރުމުގެ ޙާޖަތެއްނެތެވެ. މިކަމުގެ ހެއްކަކީ ވަޡީފާއެއް ނެތް ފިރިހެނުން ތިބިއިރުވެސް އަންހެނުން މަސައްކަތްކުރާނޭ ދާއިރާތައް ހުޅުވެމުން ދާކަމެވެ.\n“މިފަދަ ފުޅާ ދާއިރާއެއްގައި މިކަން ކުރުމުގެ ޙާޖަތެއްނެތް” ކަމަށް އަޅުގަނޑުމެން މިބުނާ ބުނުމުގެ މާނައަކީ ކިޔަވައި ދިނުމާއި، ބަލިމީހުންނަށް އަޅާލުމާއި، ބޭސްވެރިކަންފަދަ ބައެއް ދާއިރާތަކުގައި، ޝަރުޠުތަކަކާއެކު އަންހެނުން މަސައްކަތަށް ނުކުތުމުގެ ޝަރުޢީ ޙާޖަތެއް އޮތުމުންނެވެ. މިފަދައިން އަޅުގަނޑުމެން މިބުނަނީ، އެކަން ފަށައިގަތުމުން އަންހެނުން ޙާޖަތެއް ނެތިވެސް ގެއިން ބޭރުގައި މަސައްކަތްކުރުމަށް ނުކުންނަތަން ފެންނާތީއެވެ. އަދި އެއީ ބައެއްފަހަރު ވަރަށް ކުޑަކުޑަ މުސާރައަކަށެވެ. އެހެނީ އެމީހުން މަސައްކަތަށް ނުކުތުމުގެ މާބޮޑު ބޭނުމެއް ނެތްކަމުގައި ވިޔަސް އެމީހުން ކޮންމެހެންވެސް މަސައްކަތަށް ނުކުންނަން ޖެހޭކަމުގެ އިޙްސާސް އެމީހުންނަށް ކުރެވެއެވެ. އެއީ އެމީހުންނާ އެކަށީގެން ނުވާ ތަނެއްކަމުގައި ވިޔަސްމެއެވެ. ފަހެ، މިކަމުގެ ސަބަބުން ވަރަށް ބޮޑު ފިތުނައަކަށް މަގުފަހިވެއެވެ.


19 މޭ 2015\nލިޔުނީ؛ ރޯޒީ ޝަރީފް\nއަހަރެން އެނދުގެ ފަރާތް ފަރާތަށް ފުރޮޅި ފުރޮޅި އޮތީ ކިހާ އިރެއް ވަންދެން ކަމެއް ނޭނގެއެވެ. މަގުމަތިން އިވެމުންދިޔަ ބަރުގޮނު އަޅާ އަޑު ހުއްޓުމެއް ނެތި އަހަރެންނަށް އިވެމުން ދިޔައެވެ. އަހަރެންގެ މައްސަލައަކީ ނިދިނައުމެވެ. ދުވަހަކަށް ވުރެ ދުވަހެއް އެ ފަދަ ރޭތައް އަންނަނީ ގިނަވަމުންނެވެ. ފޮތެއް ނަގައިގެން ކިޔަން ފެށީމެވެ. ގިނަ ރޭރޭ ފޫހިފިލުވަނީ އެގޮތުގައެވެ. ބިންމާ ވަހީދުގެ ވާހަކަތަކަކީ އަހަރެން ޝައުގުވެރިކަމާއެކު ކިޔާ ހަމައެކަނި ދިވެހި ވާހަކަ ލިޔުން ތެރިޔާ ކަމަށް ވެދާނެއެވެ. އެއީ ސަބަބެއް ނެތިއެއް ނޫނެވެ. އޭނާގެ ގިނަ ވާހަކަތައް ދިވެހި މުޖުތަމަޢުގައި ހިނގާ ކަންތަކާ ގުޅުން އޮންނާތީއެވެ. ޚާއްސަކޮށް އެއިން ކޮންމެ ވާހަކަޔަކީ އަންހެން ކުދިންގެ ހިތުގެ ރިހުން ކަހަލައެވެ. އަދި ޚާއްސަ ކޮށް ބިންމާ ވަހީދުގެ ކޮންމެ ވާހަކައެއް އަހަރެންގެ ޙަޔާތާ ގުޅޭ ކަހަލައެވެ.\nއަހަރެންގެ ފިރިމީހާއަށް ކައްކާދީ ހެދުން ދޮވެދޭކަށް އަހަރެން ނުޖެހެއެވެ. ސަބަބަކީ ދެމީހުން ވަކިން އުޅޭކަމެވެ. އަހަރެން އުޅެނީ ރަށުގައެވެ. ފިރިމީހާ އުޅެނީ ރިސޯޓުގައެވެ. ފިރިމީހާ އަހަރެން ކާރިޔަށް އަންނަނީ އަހަރަކު މަދު ފަހަރެއްގައެވެ. އެއަންނަ ވަގުތު އޭނަޔަށް އެންމެ މީރު ސީނި ސަންބޯލް ލަންކާ ކެއުން ހަދާދެވޭތޯ އަހަރެން ވަރަށް މަސައްކަތްކުރަމެވެ. ހަޔާތުގެ ޒުވާން ދުވަސްވަރު ލަންކާގައި އުޅެން ދިމާވުމުން ކައްކަން ވެސް އަހަރެން ފަރިތައީ ލަންކާ ކާއެއްޗިހިއެވެ. ގިނަ ފަހަރު އެއީ، އަހަރެންގެ އަމިއްލަ ރެސިޕީއަކަށް ހަދާ އެއްޗެކަށް ވެއެވެ. ހިނިތުންވުމާއެކު އަހަރެންގެ ފިރިމީހާ އެކާއެއްޗެއްސަށް ތަޢުރީފް ކުރެއެވެ.\n“ވަރަށް މީރު އިނގޭ!” ސަންބަލް ރަހަ ބަލައިލާފައިފައި ނަވީން ބުންޏެވެ\nވަރަށް ގިނަފަހަރު އަހަރެން ސީނި ސަންބަލް ހެދިގޮތް ނަވީން އަށް ކިޔާދެމެވެ. އުފަލުން އިނދެއެވެ. ފަޙުރުވެރިކަމާއެކުގައެވެ.\n“މީހަމަ ލަންކާ މީހުންނަށް ނޫނީ ހަދަން ނޭނގޭ އެއްޗެއްދޯ.”!” ކާންއިދެފަ އަހަރެންގެ ކޮއްކޮ ރޫބީ ބުނެލައެވެ. “ވަސް ޖެހުނަސް ބަނޑު ފުރިއަރާ!” އަހަރެންގެ ޅިޔަނު މަސީހް ބުނެލައެވެ. !\n“އޭ! މަގޭ އަންހެނުން މިއަދު މީތި ހަދާދިނީ މަށަށް އެކަނިދޯ!” ނަވީން މަޖާވެފަ ބުނެލިއެވެ. .\nއަހަންނަށް ލިބިފައިވަނީ ޒިންމާދާރު ފިރިއެކެވެ. އެއް ފަހަރު ކަމަކު ބުނުމުން ދެން އެ ކަމެއް ހަނދާން ކޮށްދޭކަށް ނުޖެހެއެވެ. ރިސޯޓުން ރަށައް ޗުއްޓީއަށް އައުމާއެކު ވަރަށް ގިނަފަހަރު ވިޔަފާރިގަ އަހަރެންނާ ބައިވެރި ވެއެވެ. އަހަރެން ކުޑަވަރެއްގެ ބޯކޮށާ ތަނެއް ގެންގުޅެމެވެ. ފިރިމީހާއަށް އެކަނި ލިބޭ މުސާރައިން ގޭގެ ހަރަދު ކޮށްލަން ފަސޭހަޔަށެވެ..\nނަވީން ގެ އެއްވެސް ރައްޓެއްސެއް ނުހުރެއެވެ. އެހެންވެ ރަށަށް އަޔަސް އޭނާ މުޅިން ހުންނާނީ ގޭގައެވެ. އެއްވެސް ތަނަކަށް ނުދާނެއެވެ. ގިނަފަހަރު އާދޭސް ކޮށްގެންނޫނީ އަހަރެން ގޮވައިގެންގެން ވެސް ތަނަކަށް ނުދާނެއެވެ. ނަވީންގެ ކޮންމެ ރައްޓެއްސަކީ އަހަރެންގެ ވެސް ރައްޓެއްސެކެވެ. އެއީވެސް ދެމީހުން ކުރިން އެއް ކޮމްޕެނީއެއްގަ ވަޒީފާގަ އުޅެވުމާއި ދެމީހުން އެއްސުކޫލެއްގަ ކިޔެވީމައެވެ. އަންހެން ކުއްޖަކާ ނަވީން އާގުޅުމެއް އޮވެދާނެއޭ ދުވަހަކުވެސް އަހަރެންގެ ހިތެއް ނުބުނެއެވެ. އަހަންނަށް ލިބިފައި ވަނީ އެހާ ވަފާތެރި ފިރިއެއް ކަން ޔަގީނެވެ. އަހަރެންގެ ބައެއް ލާނެއް ރައްޓެހިކުދިން ނަވީންއާއި ދިމާ ކޮށް ލޯބި ހުށަހަޅާކަން ވެސް އަހަންނަށް އެނގެއެވެ. ނަވީންގެ ދުލުން އެ ވާހަކަތައް ކިޔާނުދިނަސް ފޯނަށް ފޮނުވާ މެސެޖް ތަކުން އަހަރެންނަށް އެކަން އެގުނެވެ. އާއަހަރު ފެށުމާއެކު އަހަރެމެންގެ ހުރިހާ ރަހްމަތްތެރިންނަށް ތަހުނިޔާގެ މެސެޖް ފޮނުވަމުންދިޔައީމެވެ. އަހަރެންގެ ފޯނުގެ ކުރެޑިޓް ހުސްވެގެން ނަވީންގެ ފޯނުން އޮފީސް ރަހްމަތް ތެރިއަކަށް އެސް އެމްއެއް ފޮނުވުމުން ވަގުތުން އޭނާ ގުޅިއެވެ. އަދި އަހަރެންނަށް ހަލޯއޭ ނުބުނެވެނީސް މާލޯބިން ވާހަކަދައްކަން އޭނާ ފެށިއެވެ. ނަވީންގެ މެސެޖަކަށްޓަކާ، އަދި އިށާރާތަކަށްޓަކާ ކެއްމަދުކަމާއެކު ނަވީނަށް އިންތިޒާރު ކުރާވާހަކަ ބުންޏެވެ. ފޯނުކުރީ އަހަރެންކަން އެނގުމުން ލަދުން އެއަންހެންކުއްޖާ ފޯނު ކަޑާލީއެވެ. އަދި އޮފީހުން ވެސް ވަކިވީއެވެ. އެކަމަކު އޭގަވެސް ނަވީންގެ ކުށެއް ނެތެވެ. އަހަރެންގެ ރައްޓެހިންނަށް އަހަރެން އެ ވާހަކަތައް ކިޔައިދެމެވެ. ހެމުން ހެމުންނެވެ. ޝައްކުގެ ނަޒަރުން ނުދެކޭ އެއްވެސް ރައްޓެއްސަކާ ދިމައެއް ނުވެއެވެ.\nނަވީން ބޭރުގަ ހުރެފަ ކޮޓަރިޔަށް ވަންނަ އިރަށް ރީތިވާން ލޯގަނޑު ކައިރީގައި ހުރެގެން ރީތިވުމަކީ އަހަރެންގެ އާދައެކެވެ. ވަރަށް ގިނަފަހަރު އިސްތަށިގަނޑަށް އާގޮތްތައް ހަދާލަމެވެ. އަހަރެންގެ އިސްތަށިގަނޑު އިންތިހާއަށް ދިގެވެ. އުމުރުން ތިރީސް އަހަރު ފުރިފައި ވާއިރު ވެސް އަހަރެންގެ އިސްތަށިގަނޑު އޮންނަލެއް ވަރަށް ރީއްޗެވެ. ފަން ވެފައި ބޮލެވެ. އަހަރެންނަކީ މޭކަޕް ވެސް ކުރާ މީހަކީމެވެ. ޚާއްސަ ކޮށް ނަވީން ހުންނަ އިރު ރީތި ވުމަކީ އަހަރެންގެ އުފަލެކެވެ. ލޮލުގައި އަޅާފައި ހުރި އަނދުން އިތުރަށް ފަވާލީމެވެ. ލިޕްސްޓިކް ރީތި ކޮށްލީމެވެ. އަހަރެން ހުރީ ވަރަށް އުފާ ވެފައެވެ. ކުއްލިއަކަށް އަހަރެން ގާ ވި ކަހަލައެވެ. އަތުގެ ހަރަކާތް ހުއްޓުނެވެ. އަހަންނާ ދިމާއަށް ލޯގަނޑުން އަހަރެން ބަލަހައްޓައިގެން ހުރީ ބީރައްޓެއްސަކަށް ބަލާ ނަޒަރުންނެވެ. އަހަންނަކީ ކާކުކަން އަހަންނަށް އޮޅިފައިވާ ކަހަލައެވެ. ފުހެވޭތޯ މަސައްކަތް ކުރަމުންދިޔަ ފިކުރުތައް ހިތުގައި ވަކިހިއްޕައިލިއެވެ. ނުވެސް އެނގި ހުއްޓައި ލޮލުން ކަރުނަ ފޭދެން ފެށިއެވެ. ހުވަފެނުގެ ބަގީޗާއެއްގައި އުދުހެމުން ދަނިކޮށް ކުއްލިއަކަށް ބިލާހަކަށް ވެގެން ހޭލެވުނީއެވެ. ރޯކަށް އަހަރެން ބޭނުމެއް ނޫނެވެ. ލޮލުން ކަރުނަ ވެއްޓިގެން މޭކަޕް ހަޑި ވާކަށް ވެސް ބޭނުމެއް ނޫނެވެ. އެކަމަކު ކަންތައް ވީ އެހެންނެވެ. އަހަރެންގެ ފިރިމީހާ އައިގޮތަށް އައިސް ބަލާވެސް ނުލާ ނިދަން އޮށޯތީއެވެ. އަހަރެން ރީތިވީ ކޮންބޭނުމަކު ހެއްޔެވެ؟ (ނުނިމޭ)\nނޯޓް: ރޯޒީ ޝަރީފްއަކީ ސިއްހީ ދާއިރާއާއި ރީތިވުން އަދި ބިއުޓީ ދާއިރާއިންވެސް ރާއްޖެއިން ބޭރުން ތަޢުލީމު ޙާސިލް ކުރައްވާފައިވާ ބޭކަނބަލެކެވެ. އައްޑު އަތޮޅަށް އުފަން ރޯޒީ ކައިވެނި ބައްލަވައިގެން އުޅުއްވަނީ އޭދަފުށީ މަގޫމާގެ އަހްމަދު ނަބީލުއާ އެވެ.\nރޯޒީ ވަނީ އައްޑޫ ލައިވްގައި އޭނާގެ ގިނަ ވާހަކަ ތަކާއި ސިއްޙީ އާޓިކަލްތައް ލިޔުއްވާފަ އެވެ. މީގެ އިތުރުން ރޯޒީ ޝަރީފް އަކީ ގިނަ ބޭފުޅުންތަކެއްގެ ހިތުގެ އުދާސް ޕޮރުގުރާމްގައިވެސް ލިޔުއްވާފައިވާ އެބޭފުޅުންނާ ދިމާވާ ދަތި އުނދަގޫ މައްސަލަތަކުގައި ނޫހުގެ ޒަރިއްޔާއިން އޭގެ ޙައްލު ހޯއްދަވައިދެއްވާ ފައިވާ ބޭކަނބަލެކެވެ.\nޖޫން 1, 2015 at 11:45 am\nޥާވް ވަރަށް ރީތި ފެށުމެއް. ރޯޒީގެ ވާހަކައަކަށް އެދި އެދި ހުއްޓާ މިލިބުނީ މިވާހަކަ\nމޭ 20, 2015 at 11:27 am\nމިވާހަކަ ވަރަށް ރީތި …..\nމޭ 19, 2015 at 4:11 pm\nފެށުން ވަރަށް ސަލި ބަޓް އެއްކަލަހެން މާ ކުރުވަނީ.. ރޯޒީ ތަންކޮޅެއް ދިގުކޮށް ގެނެސްދީ ނައިސް ވާނެހެން ހީވޭ… ނަންތަށް ފެނުމުން ވަރަށް ރިއަލް ހެން ހީވޭ ރިއަލް ވިޔަސް އޯވާ ނުވާތި… ހެހެހެ


vnews - Torres Japan ge Sagan Tosu ah soikohffi\nޓްރޭޒް ޖަޕާނުގެ ސަގަން ޓޮސޫ އަށް ސޮއިކޮށްފި\nޓޮރޭޒް ޖަޕާންގެ ސަގަން ޓޮސޫ އަށް ބަދަލުވުން - ފޮޓޯ: ޓުވިޓާ\nއެޓްލެޓިކޯ މެޑްރިޑަށް ކުޅެމުން އައި ސްޕެއިންގެ ފޯވާޑް ޖަޕާން ލީގުގެ ސަގަން ޓޮސޫ އަށް ބަދަލުވެއްޖެއެވެ.\nސަގަން ޓޮސޫ އަށް ބަދަލުވިކަން އުމުރުން 34 އަހަރުގެ ޓޮރޭޒް ކަށަވަރުކޮށްދީފައިވާއިރު، އޭނާ އެ ކްލަބަށް ބަދަލުވީ ކިހާ މުއްދަތަކަށް ކަމެއް ސާފެއް ނުވެއެވެ.\nސަގަން ޓޮސޫ އަށް ބަދަލުވުމަށްފަހު ޓޮރޭޒް ބުނީ ގިނަ ކްލަބްތަކުން އޭނާ ހޯދަން މަސައްކަތް ކުރި ކަމަށާއި، އެހެންނަމަވެސް އެންމެ ފުރަތަމަ އޭނާ ހޯދަން މަސައްކަތް ކުރީ ސަގަން ޓޮސޫ ކަމަށެވެ.\nފްރާންސް އާއި ޖަރުމަން އަދި ސްޕެއިންގެ ކްލަބްތަކުން އޭނާ ހޯދަން މަސައްކަތްކުރި ކަމަށް ފާހަގަކުރަމުން ޓޮރޭޒް ބުނީ ޔޫރަޕްގެ ކްލަބަކަށް ބަދަލުވުމަށް އޭނާގެ ޝައުގުވެރިކަން ނެތް ކަމަށާއި، އޭގެ ބަދަލުގައި ބޭނުންވީ އާ ތަޖުރިބާއެއް ކުރަން ކަމަށެވެ.\nޓޮރޭޒް ބުނީ ސަގަން ޓޮސޫއިން ދެކޭ ގޮތުގައި އެ ކްލަބާއެކު އޭނާ އަށް ކާމިޔާބު ހޯދޭނެ ކަމަށާއި، އަދި ޖަޕާން ލީގުގައި ކުޅުންވެސް ތަފާތު ތަޖުރިބާއަކަށް ވެގެންދާނެ ކަމަށެވެ.\nސަގަން ޓޮސޫ މިވަގުތު އޮތީ ޖަޕާން ލިގުގެ 17 ވަނައިގައެވެ. އެޓީމު ލީގުގައި ކުޅުނު 15 މެޗުގެ ތެރެއިން މޮޅުވެފައިވަނީ އެންމެ ތިން މެޗުންނެވެ.\nޓޮރޭޒްގެ އިތުރުން ދުނިޔޭގެ ނަން މަޝްހޫރު ބައެއް ކުޅުންތެރިން އަންނަނީ ޖަޕާން ލީގުގައި ކުޅެމުންނެވެ. އޭގެ ތެރޭގައި އަންދްރޭސް އިނިއެސްޓާ އަދި ލޫކަސް ޕަލްޑޯސްކީ ހިމެނެއެވެ.\nޓޮރޭޒް ޒުވާން ކުޅުންތެރިޔެއްގެ ގޮތުގައި ތަމްރީނުވީ އެޓްލެޓިކޯގެ އެކަޑަމީއިންނެވެ. އެޔަށް ފަހު އޭނާވަނީ އެ ޓީމަށް 2001 ވަނަ އަހަރުން ފެށިގެން 2007 ވަނަ އަހަރަށް ކުޅެފައެވެ. އޭރު އެ ޓީމަށް ކުޅުނު 214 މެޗުގައި އޭނާ 82 ލަނޑު ޖެހިއެވެ.\nއެޔަށް ފަހު އިނގިރޭސިވިލާތުގެ ލިވަޕޫލް އަދި ޗެލްސީގައި ކާމިޔާބު ސީޒަންތަކެއް ހޭދަކުރުމަށް ފަހު ޓޮރޭޒް އަލުން އެނބުރި އެޓްލެޓިކޯއަށް ބަދަލުވީ 2015 ވަނަ އަހަރުވެއެވެ. ޓޮރޭޒް ވަނީ ސްޕެއިންގެ ގައުމީ ޓީމާއެކު ދެ ޔޫރޯގެ އިތުރުން ވޯލްޑް ކަޕެއް ކާމިޔާބު ކޮށްފައެވެ.


Anehkkaa Ves Kuda Kuhjjakah Jinsee Goanaa Kuri Massalaeh Fenmathi Vehjje އަނެއްކާވެސް ކުޑަކުއްޖަކަށް ޖިންސީގޯނާ ކުރި މައްސަލައެއް ފެންމަތިވެއްޖެ – Huvadhoo News Anehkkaa Ves Kuda Kuhjjakah Jinsee Goanaa Kuri Massalaeh Fenmathi Vehjje Huvadhoo News\nއަނެއްކާވެސް ކުޑަކުއްޖަކަށް ޖިންސީގޯނާ ކުރި މައްސަލައެއް ފެންމަތިވެއްޖެ\nއުތުރުގެ ރަށެއްގައި އުމުރުން އެންމެ ފަސް އަހަރުގެ އަންހެން ކުއްޖަކަށް ޖިންސީ ގޯނާ ކުރި ކަމަށް ތުހުމަތު ކުރެވޭ މައްސަލައެއް ފުލުހުންނަށް ހުށަހަޅައިފިއެވެ.\nފުލުހުން ވިދާޅުވީ، ފަސްއަހަރުގެ އަންހެން ކުއްޖަކަށް ޖިންސީގޯނާ ކުރި ކަމަށް ތުހުމަތު ކުރެވޭ މައްސަލައެއް ފުލުހުންގެ ނޯތު ސެންޓްރަލް ޕޮލިސް ރީޖަންގައި ހިމެނޭ ރަށަކުން މިމަހުގެ 19 ވަނަ ދުވަހުގެ ރޭ 12:50 ގައި ހުށަހަޅާފައިވާ ކަމަށެވެ.\nފަސްއަހަރުގެ ކުއްޖާއަށް ޖިންސީ ގޯނާކުރި ކަމުގެ ތުހުމަތުގައި މިހާތަނަށް މީހަކު ހައްޔަރުކޮށްފައިވާ ކަމެއް ފުލުހުން ހާމަކޮށްފައިނުވެއެވެ.\nފުލުހުން ވިދާޅުވީ، ފަސްއަހަރުގެ ކުއްޖަކަށް ޖިންސީ ގޯނާކުރި ކަމަށް ތުހުމަތު ކުރެވޭ މައްސަލަ ފުލުހުން ތަހުގީގު ކުރަމުންގެންދާ ކަމަށެވެ.\nކުޑަކުދިންނަށް ޖިންސީ ގޯނާ ކުރުމުގެ މައްސަލަތައް މިފަހަކަށް އައިސް ވަރަށް ބޮޑަށް އިތުރުވެފައިވާ އިރު ދާދި ފަހަކުން މާލޭގެ ސްކޫލެއްގެ ފާހާނައަށް ގެންގޮސް ކުޑަކުއްޖަކަށް ޖިންސީ ގޯނާ ކުރި މައްސަލައެއް ވަނީ ފެންމަތިވެފައެވެ. އަދި މިފަދަ މައްސަލަތަކުގައި ހައްޔަރުކުރާ މީހުންނަށް އެކަށީގެންވާ އަދަބު ނުދެވޭތީ އެމައްސަލައިގައި ގިނަ ބަޔަކުގެންދަނީ ސަރުކާރަށް ފާޑުކިއުން އަމާޒުކޮށްފައެވެ.


Tourism webinar gai Nasheed ai Ali Waheed\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އާއި ޓޫރިޒަމް މިނިސްޓަރު އަލީ ވަހީދު -- އަވަސް ފައިލް ފޮޓޯ\nކޮމަންވެލްތު އެންޓަޕްރައިޒް އެންޑް އިންވެސްޓްމަންޓް ކައުންސިލްގެ ފަރާތުން ބާއްވާ ޓޫރިޒަމް ވެބިނާގައި ރާއްޖޭގެ ފަރާތުން ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި ޓޫރިޒަމް މިނިސްޓަރު އަލީ ވަހީދު ބައިވެރިވެވަޑައިގަތުމަށް ހަމަޖައްސައިފި އެވެ.\nމި ވެބިނާ ފެށުމަށް ހަމެޖެހިފައި ވަނީ ރާއްޖެ ގަޑިން މިއަދު ހަވީރު 5:30 ގަ އެވެ.\nކޮމަންވެލްތުގެ އެ ވެބިނާއަކީ ކޮވިޑް-19 ގެ ބަލިމަޑުކަމުގެ ހާލަތުގައިވާ ލޮކްޑައުނާ ގުޅިގެން އަޅާ ފިޔަވަޅުތަކާއި ކުރިއަށް ހުރި ފުރުސަތުތަކާ ގުޅޭ ގޮތުން މަޝްވަރާ ކުރެއްވުމަށް ބާއްވާ ޕެނަލް ޑިސްކަޝަންތަކެކެވެ. އެ ގޮތުން ދެ ޕެނަލްއެއްގައި މަޝްވަރާތައް ކުރިއަށް ގެންދަން ހަމަޖެހިފައިވެ އެވެ.\nއޭގެ ތެރެއިން ޖަޒީރާ ރަށްތަކުގެ ގައުމުތަކުގެ ޓޫރިޒަމާ ގުޅޭ ގޮތުން މަޝްވަރާ ކުރުމަށް އެކުލަވާލާފައިވާ ޕެނަލްގައި ރާއްޖޭގެ ފަރާތުން ބައިވެރިވާނީ ރައީސް ނަޝީދެވެ. އެ ޕެނަލްގައި ދެން ބައިވެރިވަނީ މަލްޓާގެ ޓޫރިޒަމް މިނިސްޓަރު ޖުލިއާ ފަރުގިއާ އާއި، ކާނިވަލް ކްރޫޒާގެ ޗެއާޕާސަން ޑޭވިޑް ޑިންގަލް އަދި ސޭންޑަލްސް ރިސޯޓްސްގެ ޗެއާމަން ބަޗް ސްޓެވާޓެވެ.\nޓޫރިޒަމް ސިނާއަތުގެ ޕެނަލްގައި ރާއްޖޭގެ ފަރާތުން ބައިވެރިވަނީ މިނިސްޓަރު އަލީ ވަހީދެވެ. ދެން ބައިވެރިވަނީ ލަލިތު ގްރޫޕްގެ ޗެއާޕާސަން ޔޮސްނާ ސުރީއާއި، ސްރީލަންކާގެ ހޮޓެލް އެސޯސިއޭޝަންގެ ރައީސް ސަނަތު އުކްވަތޭއާއި، އެފްރިކަން ޕާކްސްގެ ސީއީއޯ ޕީޓާ ފީމްހެޑް އަދި ގަންތަން އެއާވޭސްގެ ރީޖިނަލް ޖެނެރަލް މެނޭޖަރު އަނާ ރިޗާޑް އެވެ.\nކޮވިޑްގެ ސަބަބުން ރާއްޖޭގެ ބޯޑަރު ބަންދުކޮށް ދުނިޔޭގެ ދަތުރުފަތުރު ވެސް ހުއްޓިފައިވާތީ ރާއްޖޭގެ ޓޫރިޒަމް ސިނާއަތް ވަނީ ހުއްޓިފަ އެވެ. އޭގެ ސަބަބުން އިގްތިސާދަށް ވަންނަ ބޭރު ފައިސާގެ ބޮޑު ބައެއް ނުލިބޭނެ ކަމަށް ސަރުކާރުން އަންދާޒާ ކުރެ އެވެ. މިއާއެކު ވިޔަފާރިތަކާއި އާންމު ފަރުދުންގެ މާލީ ހާލަތު ވަނީ ވަރަށް ބޮޑަށް ގޯސްވެފަ އެވެ.\nރައީސް މުހައްމަދު ނަޝީދު ޓޫރިޒަމް ކޮމަންވެލްތު ޖަމިއްޔާ + އަލީ ވަހީދު ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް


COVID-19 LIVE: dhuniyege eki kankolhu thakun – adduLIVE\nކޮވިޑް-19 ލައިވް: ދުނިޔޭގެ އެކި ކަންކޮޅުތަކުން\n* ކޮވިޑް-19 ޖެހުނު މީހުންގެ އަދަދު: 428,220 މީހުން\n* ކޮވިޑް-19 ގައި މަރުވި މީހުން: 19,101 މީހުން\n* ބަލިން ފަސޭހަވީ މީހުން: 109,241 މީހުން\nMar 25, 2020, 20:12 އަލީ ހުޒާމް\nމުޅި ދުނިޔޭގައި ހަލުވި ކަމާއި އެކު ފެތުރެމުން އަންނަ ކޮވިޑް-19ގައި މުޅި ދުނިޔެއިން މަރުވި މީހުންގެ އަދަދު 19،000 އަށް ވުރެ އިތުރުވެއްޖެއެވެ.\nދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯއިން ހާމަކޮށްފައިވާ ގޮތުގައި މިބަލި ޖެހިފައިވާ މީހުންގެ އަދަދު ވަނީ ހަތަރު ލައްކައާއި ގާތްވެފައެވެ. ކޮވިޑް-19 އާއި ގުޅޭގޮތުން ގޫގުލްއިން ތައްޔާރުކޮށްފައިވާ ތަފާސް ހިސާބުތަކަށް ބަލާއިރު ބަލި ޖެހުނު މީހުންގެ އަދަދު ވަނީ 428,220 އަށް އަރާފައެވެ.\nމިހާތަނަށް މިބަލީގައި އެންމެ ގިނަ މީހުން މަރުވެފައިވަނީ އިޓަލީންނެވެ. އިޓަލީންވަނީ 6,820 މީހުން ބަލީގައި މަރުވެފައެވެ. އެގައުމުގައި އަދިވެސް ބަލި ފެތުރެމުން އަންނަ އިރު ބައްޔަށް ޕޮޒިޓިވްވެފައިވާ މީހުންގެ އަދަދު ވަނީ 69,176 އަށް އަރާފައެވެ.\nސްޕެއިންއިން ގިނަ ބަޔަކު މަރުވެ، ޗައިނާއިން ބަލީގައި މަރުވި މީހުންނަށް ވުރެ އިތުރުވެއްޖެ\nސްޕެއިންގައި ކޮވިޑް-19 ފެތުރޭ ސްޕީޑު މަތިވެ މިއަދު އެގައުމުން މަރުވި މީހުން ނާއި އެކު އެގައުމުން މި ބަލީގައި މަރުވި މީހުންގެ އަދަދު މިވަނީ 3434 އަށް އަރާފައެވެ. މިއަދަކީ އެގައުމުން މި ބަލީގައި އެންމެ ގިނަ މީހުން މަރުވި ދުވަހެވެ. މިއަދު ވަނީ އެގައުމުން 738 މީހަކު މަރުވެފައެވެ.\nގިނަ ބަޔަކު ސްޕެއިންއިން މަރުވެފައިވާ އިރު އެމީހުން ވަޅުލުމުގައިވެސް އެގައުމުގައި ވަނީ ދަތިތަކާއި ކުރިމަތިވެފައެވެ. ބޭރުގެ މީޑިއާތަކުން ރިޕޯޓުކޮށްފައިވާ ގޮތުގައި މަރުވި މީހުންގެ ތެރެއިން ބައެއް މީހުންގެ ހަށިގަނޑުވަނީ މޯޗަރީތައް ފުލްވުމާއި ގުޅިގެން މެޑްރިޑްގެ ޝޮޕިން މޯލްއެއްގައި ބަހައްޓާފައެވެ.\nސްޕެއިންއިން މި ބަލި ޖެހިފައިވާ 47،610 މީހުން އެބަތިއްބެވެ.


Raees Yameen ah rahkaatherikameh nei: PPM/PNC\nރައީސް ޔާމީނަށް ރައްކާތެރިކަމެއް ނެތް: ޕީޕީއެމް/ޕީއެންސީ\nނޫސްވެރިންގެ ބައްދަލުވުމެއްގައި ކުރީގެ ރައީސް ޔާމީން ބައިވެރިވެވަޑައިގަންނަވާއިރު އަރިހުގައި އަބްދުއްރަހީމް: ރައީސް ޔާމީނަށް ރައްކާތެރިކަމެއް ނެތް ކަމަށް ވިދާޅުވި -- އަވަސް ފޮޓޯ\nކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން އަބްދުލްގައްޔޫމަށް ސަލާމަތާއި ރައްކާތެރިކަން ނެތް ކަަމަށް ޕްރޮގްރެސިވް ކޮންގްރެސް ކޯލިޝަނުން މިއަދު ބުނެފި އެވެ. އެ ކޯލިޝަނުން މިހެން ބުނެފައިވަނީ "މޯލްޑިވްސް ޔޫތު ފޯސް" ގެ ހަރަކާތްތެރިވާ ޒުވާނުންގެ ގުރޫޕަކުން ރައީސް ޔާމީން "ސައިޒް" ކުރާނެ ކަަމަށް ބުނެ އިންޒާރު ދީފައިވަނިކޮށެވެ.\nއެ ގުރޫޕުން މިއަދު ވަނީ ރައީސް ޔާމީން ހައްޔަރު ކުރަން ގޮވާލާ އެމަނިކުފާނުގެ ގެކޮޅު ކައިރީ އަޑުއުފުލާފައެވެ. ދުރާލާ ރާވައިގެން އެފަދަ ހަރަކާތެއް ހިންގިއިރުވެސް ފުލުހުން އެ ސަރަހައްދަށް އައިސްފައިވަނީ އެތައް އިރެއް ފަހުންނެވެ. އޭރު ރައީސް ޔާމީނަށް ތާއީދު ކުރާ ޒުވާނުންނާއި "މޯލްޑިވްސް ޔޫތު ފޯސް"ގެ ޒުވާނުންގެ މެދުގައި ބަހުގެ ހަމަލާތައް ބަދަލުކުރާތާ އެތައް އިރެއް ވެއްޖެ އެވެ.\nޕީޕީއެމްގެ ހެޑް އޮފީހުގައި މިއަދު މެންދުރު ފަހު އޮތް ނޫސްވެރިންގެ ބައްދަލްވުމުގައި ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވީ ރައީސް ޔާމީނަށް އިންޒާރު ދިން މައްސަލައާ މެދު ވަރަށް ބޮޑަށް ކަންބޮޑުވެވަޑައިގަންނަވާ ކަމަށެވެ. އަދި އެ މައްސަލަ ފުލުހުންގެ ހިދުމަތާއި ޑިފެންސް މިނިސްޓްރީ އަށް އަދި އެޗްއާރުސީއެމަށް ހުށައަޅާފައިވާ ކަމަށެވެ. މިއަދުގެ ވަގުތެއްގައި އެ މައްސަލަ ގައުމީ ސަލާމަތާ ބެހޭ ކޮމެޓީއަށް ހުށައަޅުއްވާނެ ކަމަށްވެސް ވިދާޅުވިއެވެ.\nމިއަދު އޮތް ނޫސްވެރިންގެ ބައްދަލްވުމުގައި އަބްދުއްރަހީމް ވާހަކަދައްކަވަނީ: ރައީސް ޔާމީނަށް ރައްކާތެރިކަމެއް ނެތް ކަމަށް ވިދާޅުވި --\nމީގެ އިތުރުން ބައިނަލްއަގްވާމީ ޖަމިއްޔާ ޖަމާއަތްތަކުގެ ސަމާލު ކަމަށްވެސް އެކަން ގެނެސްފައިވާނެ ކަމަށް އަބްދުއްރަހީމް ވިދާޅުވިއެވެ. އަބްދުއްރަހީމް ވިދާޅުވީ މައްސަލަ ހުށައެޅިތާ 48 ގަޑިއިރުވާން ދާއިރު އެކަމާ ގުޅޭ އެއްވެސް މައުލޫމާތެއް ފުލުހުންގެ ފަރާތުން ލިބިފައިނުވާ ކަމަށެވެ.\n"އަޅުގަނޑުމެން ދެކޭ ގޮތުގައި މިއީ ޓެރަރިޒަމްގެ އަމަލެއް. ޓެރަރިޒަމްގެ މި އަމަލަށް ހިތްވަރު ލިބޭ ގޮތަށް ޑިފެންސް މިނިސްޓަރު މާރިޔާ އެބައޮތް މަސައްކަތް ކުރައްވާފައި. އެހެންވީމަ ރައީސް ޔާމީނަށް މި ދިން އިންޒާރަކީ އިންޑިއާ ސަރުކާރުގެ ރޭވުމުގެ މަތީން ދިވެހި ސަރުކާރު އަޑީގައި އޮވެގެން މާރިޔާ އިސްވެ އޮވެ ހިންގާ ކަމެއް ކަމަށް ބުނުމުގެ ޖާގަ އަޅުގަނޑުމެންނަށް އެބައޮތް. އެހެންވީމަ ރައީސް ޔާމީނަށް މިއަދު ނެތް ސަލާމަތެއް ރައްކާތެރިކަމެއް. އެމަނިކުފާނުގެ ގެއަށްވެސް ބޭނުން ގަޑިއަކު ބޭނުން ވަގުތަކު އައިސް ވަންނަނީ. ކޯޓް އަމުރުގައި ނެތް ކަންކަންވެސް ކުރަމުން އަންނަނީ،" އަބްދުއްރަހީމް ވިދާޅުވިއެވެ.\nއަބްދުއްރަހީމް ވިދާޅުވީ ރައީސް ޔާމީނަށް "ދުއްޕާ" ކުރުން އޮތީ ވަރަށް މަތީ ދަރަޖައަކަށް ގެންގޮސްފައި ކަމަށެވެ.\nރައީސްގެ އަދުލްވެރިކަމެއް ނެތް\nއަބްދުއްރަހީމް ވަނީ އިންޑިއާ އައުޓް ކެމްޕޭނުގެ ސަބަބުން ގައުމީ ސަލާމަތަށް ނުރައްކާވާ ކަމަށް ސަރުކާރުން ކަނޑައެޅި ގަރާރަށްވެސް މިއަަދު ފާޑުވިދާޅުވެފައެވެ. އޭނާ ވިދާޅުވީ އިންޑިއާ އައުޓަކީ ޕީޕީއެމްގެ ހަރަކާތެއް ނޫން ކަމަށާ އެއީ ރައްޔިތުން ހިންގާ ގައުމީ ހަރަކާތެއް ކަމަށެވެ.\nއެ ހަރަކާތް ރައީސް ޔާމީން ލީޑުކުރައްވަނީ ރައްޔިތުންގެ ހަރަކާތަކަށް ވާތީ ކަމަށްވެސް ވިދާޅުވިއެވެ.\nއަބްދުއްރަހީމް ވިދާޅުވީ އިންޑިއާ އައުޓް ކެމްޕެއިން ގައުމީ ސަލާމަތަށް ނުރައްކާވެ އެ ހަރަކާތުން އެ ގައުމުގެ އަބުރާއި އިއްޒަތް ގެއްލޭނަމަ އެހެން ގައުމަކާމެދު އެ ގޮތަށް އަމަލު ކުރުމުންވެސް ހަމަހަމަ ކަމާއެކު ފިޔަވަޅު އަޅަން ޖެހޭނެ ކަމަށެވެ. ޗައިނާއާ ބެހޭ ގޮތުން ރައީސް ނަޝީދު ތަކުރާރުކޮށް ވާހަކަ ދައްކަވަމުން ގެންދާއިރު އެކަމާމެދު ސަރުކާރުން އެއްޗެއް ނުބުނަނީ އަދި ފިޔަވަޅެއް ނާޅަނީ ކީއްވެގެންތޯ ސުވާލު ކުރެއްވިއެވެ.\n"އިންޑިއާއަށް ރައްދުވާ ގޮތަށް އެއްޗެއް ބުނީމަ އިންޑިއާގެ އަބުރާއި އިއްޒަތާއި ކަރާމާތް ގެއްލޭ ކަމަށްވަންޏާ އެ ނޫން ގައުމުތަކާ ދޭތެރޭވެސް އެ ގޮތަށް އަމަލު ކުރީމަވެސް ހަމަ އެ އިއްޒަތާއި ގަދަރާއި ކަރާމަތް ގެއްލޭނޭ. އަޅުގަނޑުމެންނަށް މި ފެންނަނީ ރައީސް ނަޝީދު ހަމަ ދެއިރު ދެ ދަޅައަށް ޗައިނާއަށް ހިތުހުރި އެއްޗެއް ގޮވަމުން ގެންދާތަން. ކީއްވެގެން ހެއްޔޭ އެ ގައުމުގެ އަބުރާއި ކަރާމާތާ ގަދަރަށް އުނިކަން އަންނާނެ ކަމަށް ރައީސް ސޯލިހަށް ގަބޫލު ނުކުރެއްވެނީ. އެހެންވެއްޖިއްޔާ ރައީސް ސޯލިހް ވަރަށް ބޭނުންފުޅުވާނެ ކަމަށް އަޅުގަނޑު ގަބޫލުކުރަނީ ގަރާރެއް ނެރުއްވައިގެންވެސް ރައީސް ނަޝީދާ ދޭތެރޭ ފިޔަވަޅެއް އަޅުއްވަން. އެހެންވީމަ އަޅުގަނޑު މިއަދު ގޮވާލަން އެކަމާ ދޭތެރޭވެސް ގަރާރެއް ނެރުއްވާށޭ. ގަރާރެއް ނެރުއްވައިގެން ރައީސް ނަޝީދާ ދޭތެރޭވެސް ފިޔަވަޅު އަޅުއްވަން،" އަބްދުއްރަހީމް ވިދާޅުވިއެވެ.\nރާއްޖެއަށް ވަރަށް ބޮޑު އެހީތެރިކަމެއް ދޭ އަދި ދިވެހީންގެ ގާތް އެކުވެރިއެއްގެ ގޮތުގަައި އޮތް ބިޔަ ޗައިނާއަށް ނިސްބަތް ކޮށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު މި ފަހުންވެސް ވަނީ ވާހަކަ ދައްކަވާފައެވެ. އަވައްޓެރި އިންޑިއާގެ ދިފާއުގައި އަބަދުވެސް ވަކާލާތު ކުރައްވާ ރައީސް ނަޝީދަކީ މީގެ ކުރީންވެސް އެތައް ފަހަރެއްގެ މަތީން ޗައިނާއަށް ފާޑުވިދާޅުވެ ވާހަކަ ދައްކަވާފައިވާ ބޭފުޅެކެވެ. ގިނަ ފަހަރު ޗައިނާއަށް އަމާޒުކުރައްވާ ދައްކަވާ ވާހަކަތަކުގައި ހަގީގަތާއި ހިލާފު އެތައް ވާހަކަތަކެއްވެސް ވިދާޅުވެއެވެ. އެކަމާއި ގުޅިގެން ރާއްޖެ-ޗައިނާ ގުޅުމަށް ނޭދެވޭ އަސަރު ކުރެއެވެ. ޗައިނާއަށް، ނަޝީދަށް ރައްދުވެސް ދީފައިވެއެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު. ޗައިނާ މައްސަލާގައި ސަރުކާރު ހަނު އޮންނާނީ ފާޑުކިޔުން އަމާޒުވޭ -- ފޮޓޯ: ރައީސް އޮފީސް\nއިންޑިއާގެ ފޮރިން ސެކްރެޓަރީގެ ލެކްޗާއަކަށް ހާއްސަކުރި އިވެންޓެއްގައި ދެއްކެވި ވާހަކަފުޅުގައި ނަޝީދު ވަނީ ޗައިނާއަށް ބޮޑެތި ތުހުމަތުތަކެއް ކުރައްވާފައެވެ. ވިދާޅުވީ ޗައިނާއިން މަސައްކަތް ކުރަނީ ރާއްޖޭގައި އޮތް ޑިމޮކްރަސީ ނައްތާލުމަށް ކަމަށެވެ. އަދި ޗައިނާގެ ބޭނުމަކީ ރާއްޖޭގައި ހުދުމުހުތާރު ވެރިކަމެއް ގާއިމުކޮށް ޗައިނާއިން ބޭނުންވާ ކަންތައްތަކެއް ރާއްޖޭގައި ހިންގުން ކަމަށެވެ.\n"ޗައިނާ ބޭނުންވަނީ އޮޓޮކްރަޓިކް [ހުދުމުހުތާރު] ވެރިކަމެއް މިތާ އުފައްދާ [ރާއްޖެއިން] ޑިމޮކްރަސީ ފުހެލުން. އަދި އެފަދަ ވެރިކަމެއްގައި އެ މީހުން [ޗައިނާ ސަރުކާރުން] ބޭނުންވާ ކަންތައްތަކެއް ކުރުން،" ނަޝީދު ވިދާޅުވިއެވެ.\nރާއްޖެ އޮތީ ޗައިނާއަށް ވަރަށް ބޮޑަށް ދަރަނިވެރިފައި ކަަމަށް ނަޝީދު ކުރައްވާ ތުހުމަތު މިފަހަރުވެސް އައު ކުރެއްވިއެވެ. ވިދާޅުވީ ދިވެހީންގެ ބޭރު ދަރަނީގެ 70 ޕަސެންޓް ދައްކަން އޮތީ ޗައިނާއަށް ކަމަށެވެ. ކުރީގެ ރައީސް އަބްދުﷲ ޔާމީންގެ ވެރިކަމުގައި ރާއްޖެ އާ އުފެއްދި ވަރުގަދަ ގުޅުމާއެކު އެކި މަޝްރޫއުތަކަށް ޗައިނާއިން ފައިސާ ދިނީ ދަރަނި ދައްތުރައެއްގައި ރާއްޖެ ޖެއްސުމަށް ކަމަށްވެސް ވިދާޅުވިއެވެ.\n"މިއީ [ލޯނު ދިނުމަކީ] ސިޔާސީ އަދި އިގްތިސާދީ ގޮތުން ރާއްޖެއަށް ނުފޫޒު ހިންގަން [ޗައިނާއަށް] ދެވިފައިވާ އޮތް ބާރެއް،" ނަޝީދު ވިދާޅުވިއެވެ.\nޗައިނާ އިން ރާއްޖެއަށް ކަނޑައަޅުއްވާފައި ހުންނަވާ ސަފީރު ވާން ލިޖިން: ނަޝީދުގެ ވާހަކަތައް ދޮގުކުރެއްވި --\nނަޝީދުގެ ޗާހަކަތަކަށް ޗައިނާ ސަރުކާރުން ވަރަށް ގިނައިން ރައްދު ދެއެވެ. އެމަނިކުފާނުގެ ވާހަކަތައް ދޮގު ކުރެއެވެ. ޗައިނާ އިން ރާއްޖެއަށް ކަނޑައަޅުއްވާފައި ހުންނަވާ ސަފީރު ވާން ލިޖިން ވިދާޅުވީ ޗައިނާ އާއި ރާއްޖޭގެ ގުޅުމުގެ އެންމެ ހާއްސަ ކަމަކީ ދެ ގައުމަކީ ވެސް ހަމަހަމަ ބައެއް ކަމަށް ދެކިގެން އިހްތިރާމާ އެކު ކުރިއަށް ދިއުން ކަމަށެވެ.\nސަފީރު ވިދާޅުވީ ދެ ގައުމުން ވެސް އެއް ގައުމުން އަނެއް ގައުމަށް އެހީތެރިކަން ފޯރުކޮށްދެނީ ދެ ގައުމުން ވެސް ކަންބޮޑުވާ ކަންކަމުގައި އިހްލާސްތެރިކަމާ އެކު ކަމަށެވެ. ރާއްޖެއަށް އެހީވުމުގައި އަމިއްލަ މަސްލަހަތު އިސްކޮށްގެން އެއްވެސް އިރަކު މަސައްކަތް ކޮށްފައި ނުވާނެ ކަމަށްވެސް ވިދާޅުވި އެވެ.\nރާއްޖެ-ޗައިނާ ގުޅުމަކީ އެކުވެރިކަމާއި ދެ ގައުމަށް ވެސް ފައިދާވާ، "ވިން-ވިން" ނަތީޖާއެއް ނެރެވޭނެ ކަމުގެ ފުރިހަމަ މިސާލެއް ކަމަށް ވެސް ސަފީރު ވިދާޅުވި އެވެ.\nޗައިނާ އިން އެދެނީ އަދި އެހީވަނީ ރާއްޖޭގެ ކުރިއެރުމާއި ތަރައްގީގެ ކަންކަމުުގައި ކަމަށާއި ރާއްޖޭގެ ދާހިލީ ކަންކަމާ ބެހި ނުފޫޒު ނުފޯރުވާނެ ކަމުގެ ޔަގީންކަންވެސް ދީފައިވެ އެވެ.\nރައީސް އަބްދުﷲ ޔާމީން ޕީޕީއެމް މޯލްޑިވްސް ޕޮލިސް ސާވިސް + އަބްދުއްރަހީމް އަބްދުﷲ އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ ދިވެހި ރާއްޖެއާ ޗައިނާގެ ގުޅުން ދިވެހި އިންޑިއާގެ ގުޅުން


SunOnline: Allied Expat insurance ge kanthah online koh\nއެލައިޑް އެކްސްޕެޓްރިއޭޓް އިންޝުއަރެންސްގެ ކަންތައް އޮންލައިންކޮށް\nބިދޭސިންތަކެއް -- ސަން ފޮޓޯ/ ފަޔާޒު މޫސާ\nއިންސާނަކަށް ވީތީ ލިބިދޭން ޖެހޭ ހައްގުތަކުގެ ވާހަކައަކީ އަބަދުވެސް ކޮންމެ މުޖުތަމައުއެއްގައި ވެސް ބާރަށް ދެކެވޭ ވާހަކައެކެވެ. މިދުވަސްކޮޅު މިވަނީ މިވާހަކަތައް ދެކެވެމުންދާ މިންވަރު އިތުރުވެފަ އެވެ. ގޮތް ނޭނގޭ ބަލިމަޑުކަމެއްގެ މުސީބާތަކުން ދުނިޔެ ސިއްސުވާލާފައިވާ މިދަނޑިވަޅުގައި ގިނަ ބައެއްގެ ނުތަނަވަސްކަން ހުރީ އެންމެނަށް އެއް ހަމައެއްގައި ބޭސް ފަރުވާގެ ކަންކަން ފޯރުކޮށް ނުދެވުމުގެ ސަބަބުން ދެން ކުރިމަތިލާން ޖެހިދާނެ ކަންކަމަށް އޮތް ބިރުވެރިކަމުގެ މައްޗަށެވެ. މުޖުތަމައުގައި ދިރިއުޅޭ ކޮންމެ މީހަކަށް ކުރިމަތިވާ ހާލަތަކީ، މިފަދަ ބޮޑު ބަލިމަޑުކަމެއްގައި އަނެކާއަށް ވެސް މެދުވެރިވާ ހާލަތަކަށް ވުމަކީ ދުރުކަމަކަށް ނުވާނެތީއެވެ.\nރާއްޖެއަކީ ގައުމުގެ އާބާދީއާ އަޅާ ބަލާއިރު ބިދޭސީން ގިނަ ގައުމުކެވެ. ސިނާއީ މަސައްކަތްތަކަށާއި އެހެނިހެން މަސައްކަތުގައި ބިދޭސީންގެ ދައުރު ރާއްޖޭގައި ބޮޑެވެ. ނަމަވެސް ގިނަ ބިދޭސިންގެ ދިރިއުޅުމުގެ ހާލަތު ނިކަމެއްޗެވެ. ބަލިމަޑުކަމަށް ހުށައެޅިފައިވާ މިންވަރު އިތުރެވެ.\nބިދޭސީންގެ ދުޅަހެޔޮކަން ކަށަވަރުކުރުމަށް، ދުނިޔޭގެ އެހެނިހެން ގައުމުތަކުގައި ވެސް ގެންގުޅޭ އެއް އުސޫލަކީ އިންޝުއަރެންސް ޕޮލިސީއެވެ. ރާއްޖޭގައި ވެސް ސަރުކާރުން ވަނީ ގައުމީ އިންޝުއަރަންސް ހިދުމަތުގެ ބައިވެރިޔާ؛ އެލައިޑް އިންޝުއަރަންސާއި ގުޅިގެން ވޯކް ވިސާގައި ރާއްޖެ އެތެރެވާ އެންމެނަށް ހިލޭ ބޭސް ފަރުވާ ކުރެވޭނެ ނިޒާމެއް ކަނޑައަޅާފައެވެ.\n"އެކްސްޕެޓްރިއޭޓް އިންޝުއަރަންސް"ގެ ނަމުގައި ދޭ މިހިދުމަތަކީ އެނދުމަތިކޮށްގެން ހޯދާ ބޭސް ފަރުވާ ޔަގީންކުރުމަށް ފަރުމާކޮށްފައިވާ، ކޮންމެ ބިދޭސީއަކަށް ވެސް ލާޒިމް ޕެކޭޖެކެވެ. އަދި މިޕެކޭޖް ނަގާފައިވާ ފަރާތެއް ދުނިޔެ ދޫކުރާ ހާލަތްތަކުގައި ހަށިގަނޑު އަނބުރާ ގައުމަށް ފޮނުވާ ދިނުމުގެ ހަރަދު ހަމަޖައްސާދެނީ އެލައިޑުންނެވެ. ނުވަތަ ރާއްޖޭގައި ވަޅުލުމަށް އެދޭނަމަ އާއިލާއަށް މާލީ އެހީތެރިކަމެއް ކަނޑައެޅިފައިވާ އުސޫލުގެ ދަށުން އެލައިޑުން ފޯރުކޮށްދެއެވެ.\nމިއީ ބިދޭސީން ރާއްޖެ އެތެރެކޮށްގެން މަސައްކަތް ކުރާ ފަރާތްތަކަށާއި ބިދޭސީ އާއިލާއަށް ވެސް މުހިންމު، އަހަރަކަށް އެންމެ 550 ރުފިޔާ ހަރަދުވާ ހިދުމަތެކެވެ.\nފުރާނައިގެ އަގަކީ އަގުނުކުރެވޭނެ މިންވަރެކެވެ. އެހެންކަމުން މިފަދަ ކުޑަ ހޭދައަކުން އެކުގައި މަސައްކަތްކުރާ ފަރާތެއްގެ ބޭސްފަރުވާ ޔަގީން ނުކުރަންވީ ސަބަބެއް ނެތެެވެ.\nއެލައިޑް އިންޝުއަރަންސުން ބުނީ ލޮކްޑައުންގެ ހާލަތަށް ގައުމު ބަދަލުވީއްސުރެން ފެށިގެން އެކުންފުނީގެ ހުރިހާ ހިދުމަތެއްވެސް، މެދުކެނޑުމެއްނެތި އޮންލައިންކޮށް ލިބޭނެ އިންތިޒާމް ވަނީ ހަމަޖެހިފައިވާނެ ކަމަށެވެ.\nއެގޮތުން، އެކްސްޕެޓްރިއޭޓް އިންޝުއަރަންސް ވެސް ނެގުމާއި އައު ކުރުމުގެ ކަންކަން އެލައިޑްގެ އޮންލައިން ޕޯޓަލް myallied.mv މެދުވެރިކޮށް ފުރިހަމަ ކުރުމަށް އެލައިޑުން އިލްތިމާސްކުރެއެވެ.\nގައިދުރުކަން ބެހެއްޓުމަށް މުހިންމުވެފައިވާ މިހައްސާސް ވަގުތުގައި އޮފީސްތަކަށް ކިއުގައި މަޑުކުރުމަށް ދިޔުމުގެ ބަދަލުގައި ޒަމާނީ ވަސީލަތްތައް ހޯދާފައިވާ ކުރިއެރުން ވަޒަންކޮށް، މިގޮތްތައް ހިޔާރުކުރުން ބުއްދިވެރިއެެވެ.\nއަރަބި ރަހަތައް ކަމުދާ މީހުންނަށް ލަޒީޒް ރެސްޓޯރެންޓު\nއެސްޓާސްއިން މިފަހަރު ނެރުނީ 100 އިންޗީގެ ޓީވީއެއް


Bainalaqvaamee flaitthakuge adhadhu 5.25 insahtha ithuruvehje – Iru\nއައްޑޫ ޑްރަގު މައްސަލަ: އިތުރު ތިން މީހަކު ޝަރީއަތް ނިމެންދެން ބަންދުކޮށްފި\nނަފްސާނީ މައްސަލަތަކުގެ ފަރުވާ މުޅި ރާއްޖެއަށް ފުޅާކުރައްވާނެކަމުގެ ޔަގީންކަން ރައީސް ދެއްވައިފި\nބައިނަލްއަޤްވާމީ ފްލައިޓްތަކުގެ އަދަދު 5.25 އިންސައްތަ އިތުރުވެއްޖެ\nކޯވިޑްއަށް ލޮކްޑައުންކުރުމަށްފަހު ވެލާނާ އިންޓަނޭޝަނަލް އެއަރޕޯޓް އަލުން ހުޅުވިތާ2މަސް ވެފައިވާއިރު އެއަރޕޯޓަށް ޖެއްސި އަދި ފުރި ބައިނަލްއަޤްވާމީ ފްލައިޓްތަކުގެ އަދަދު %5.25 އިތުރުވެއްޖެއެވެ.\nކޯވިޑް19ގެ ސަބަބުން ރާއްޖޭގެ ބޯޑަރު ބަންދުކޮށްފައި އޮތުމަށްފަހު އަލުން ބޯދަރު ހުޅުވާލީ ޖުލައި މަހުގެ 15 ވަނަ ދުވަހުއެވެ. އެމްއޭސީއެލްގެ ތަފާސް ހިސާބުތައް ދައްކާގޮތުން ބޯޑަރު ހުޅުވާލި ފުރަތަމަ މަހަށްވުރެ2ވަނަ މަހު ރާއްޖެއަށް ދަތުރުކުރި ބައިނަލްއަޤްވާމީ ޕްލައިޓްތަކާއި ރާއްޖެއިން ފުރި ބައިންލައަޤްވާމީ ފްލައިޓްތަކުގެ އަދަދު ވަނީ ބޮޑުތަނުން އިތުރުވެފައެވެ.\nޖުލައިމަހުގެ 15 ވަނަ ދުވަހުން އޮގަސްޓްމަހުގެ 15 ވަނަ ދުވަހާ ހަމައަށް ވީއައިއޭގެ އިންޓަނޭޝަނަލް އެއަރ ޓްރެފިކް މޫވްމަންޓް ނުވަތަ ބައިނަލްއަޤްވާމީ ފްލައިޓްތަކުގެ އަދަދު އުޅެނީ 419 ގައެވެ. ނަމަވެސް 16 އޮގަސްޓް އިން 15 ސެޕްޓެމްބަރުގެ ނިޔަލަށް މިއަދަދު ވަނީ 441 އަށް އިތުރުވެފައެވެ. އެހެންކަމުން މިއީ 5.25 އިންސައްތައިގެ ކުރިއެރުމެކެވެ.\nAir Traffic Movements & Passenger Traffic @VelanaAirport since border re-open pic.twitter.com/5eS1fqziqg\nއަޑުއިވުމުގެ ނުކުޅެދުންތެރިކަން ހުންނަ ކުދިންނަށް އާކުން ކްލިއަރ މާސްކް ހަދިޔާކޮށްފި\n— Maldives Airports Company Ltd – MACL (@MACLmedia) September 17, 2020\nބައިނަލްއަޤްވާމީ ފްލައިޓްތަކުގެ އަދަދު އިތުރުވެފައިވާއިރު މި މުއްދަތުގައި ރާއްޖެ ޒިޔާރަތްކުރި މީހުންގެ އަދަދާއި ރާއްޖެއިން ފުރި މީހުންގެ އަދަދުވެސް ވަނީ އިތުރުވެފައެވެ. ރާއްޖޭގެ ބޯޑަރު ހުޅުވާލި ފުރަތަމަ މަސްދުވަހު ރާއްޖެ އައިސްފައިވަނީ 7607 މީހުންނެވެ. ނަމަވެސް2ވަނަ މަހު 12،883 މީހުން ވަނީ ރާއްޖެއަށް އައިސްފައެވެ. މިއީ 69.36 އިންސައްތަ އިތުރު އަދަދެކެވެ. މި މުއްދަތުގައި ރާއްޖެއިން ފުރި މީހުންގެ އަދަދުވެސް ވަނީ 62.15 އިންސައްތަ އިތުރުވެފައެވެ.


Green Farmer king cup ge Champion kan Brown\nގްރީން ފާމާ ކިންގް ކަޕްގެ ޗެމްޕިއަންކަން ބްރައުން އަށް\nގްރީން ފާމާ އިން ގދ. ތިނަދޫގެ ޒުވާނުންނަށް އަމާޒު ކޮށްގެން މާފަންނުގައި ހުންނަ ބީޖީ ފުޓްސަލް ދަނޑުގައި ބޭއްވި ގްރީން ފާމާ ކިންގް ކަޕް ފުޓްސަލް މުބާރާތުގެ ފައިނަލުގައި ބްރިޓީޝް ޕެއިންޓްގެ މައްޗަށް 8-3 ގެ ނަތީޖާ އަކުން ކާމިޔާބު ހޯދައި ބްރައުން މުބާރާތުގެ ޗެމްޕިއަންކަން ހޯދައިފި އެވެ.\nއެއް ދުވަހަށް ގެންދިޔަ މުބާރާތުގައި މިއަދު ހަވީރު ކުޅުނު ފައިނަލް މެޗް ބްރައުން ކާމިޔާބު ކުރީ ބްރިޓީޝް ޕެއިންޓް ދެ ލަނޑު ޖަހައި ލީޑެއް ނަގާފައި ވަނިކޮށް ފަހަތުން އަރައި ކާމިޔާބު ކުރި ލަނޑުތަކުން ނެވެ.\nބްރިޓީޝް ޕެއިންޓްގެ ފުރަތަމަ ދެ ލަނޑު ކާމިޔާބު ކުރީ މިދިޔަ ސީޒަންގައި ވިކްޓްރީ ސްޕޯޓްސް ކުލަބަށް ކުޅުނު މުހައްމަދު ލިޔާހް އެވެ. އެ ޓީމުގެ ތިން ވަނަ ލަނޑު ކާމިޔާބު ކުރީ އިސްމާއީލް މުހައްމަދެ ވެ.\nބްރައުންގެ ފުރަތަމަ ލަނޑު ކާމިޔާބު ކޮށްދިނީ އިބްރާހިމް ޙަސަން (އިއްބެ) އެވެ. އެ ޓީމުން ޖެހި އަށް ލަނޑުގެ ތެރެއިން ހަތަރު ލަނޑު ކާމިޔާބު ކުރީ ހުސައިން ޝަރީފެވެ. ފައިނަލް މެޗްގެ މޮޅު ކުޅުންތެރިޔަކަށް ހޮވުނީ ވެސް އޭނާ އެވެ.\nއަދި އިބްރާހިމް ޝާހިދު (ޝާޑް) ވެސް ވަނީ ދެ ލަނޑު ކާމިޔާބު ކޮށްފަ އެވެ. އަނެއް ލަނޑު ކާމިޔާބު ކުރީ އިބްރާހިމް އަބްދު ސޮމަދެވެ.\nމުބާރާތުގެ ޓީމު ތަކަށް ނަން ދީފައިވަނީ ގްރީން ފާމާގެ ބްރޭންޑްތަކަށް ނިސްބަތް ކޮށެވެ. މުބާރާތުގައި ހަ ޓީމު ވަނީ ވާދަ ކޮށްފަ އެވެ.\nމުބާރާތުގެ ފެއާޕްލޭ ޓީމަކަށް ހޮވިފައި ވަނީ ޑާވޯ އިލެކްޓްރޯނިކްސް އެވެ.\nމުބާރާތުގެ އެންމެ ގިނަ ލަނޑު ޖެހި ކުޅުންތެރިޔަކީ ލިޔާހް އެވެ. އޭނާ ވަނީ އަށް ލަނޑު ޖަހާފަ އެވެ.\n- މުހައްމަދު ލިޔާހް (ބްރިޓީޝް ޕެއިންޓް)\n- އަހްމަދު އަބްދުލް އަޒީޒު (ސިގްމާ)\n- އަހްމަދު ޒައިދު (ބްރިޓިޝް ޕެއިންޓް)\n- ހުސައިން ޜަޗީދު (ބްރައުން)\n- އިބްރާހިމް މުނައްވަރު (ޕްރިޓީ)\nމުބާރާޓުގެ ރަނަރަފް ޓީމަށް ފައިސާގެ އިނާމުގެ ގޮތުގައި 5500 ރުފިޔާ ވަނީ ދީފައެވެ. ޗެމްޕިއަންޓީމަށް ދީފައިވަނީ 10000 ރުފިޔާ އެވެ. މުބާރާޓުގެ ރަނަރަފް ޓީމާއި ޗެމްޕިއަން ޓީމަށް އިނާމު ހަވާލު ކޮށްދެއްވީ ގައުމީ ޓީމުގެ ކުރީގެ ފޯވަޑް އަދި މަހިބަދޫ ދާއިރާގެ މެންބަރު އަހްމަދު ތޯރިގް (ޓޮމް) އެވެ.


Qaumy Team Mi Mahu China Ah Furumuge Kurin Male' Gai Campkoffi - Vaguthu\nގައުމީ ޓީމު މިމަހު ޗައިނާ ފުރުމުގެ ކުރިން މާލޭގައި ކޭމްޕުކޮށްފި\nވޯލްޑް ކަޕާއި އޭޝިއަން ކަޕުގެ ޖޮއިންޓް ކޮލިފަފިކޭޝަންގެ ރާއްޖެ ހިމެނޭ ގްރޫޕުގެ މެޗުތަކަށް މިމަހުގެ 19 ގައި ޗައިނާއަށްް ފުރުމުގެ ކުރިން ގައުމީ ފުޓުބޯޅަ ޓީމު ހޮޓެލް ޖެންގައި މިއަދު ކޭމްޕުކޮށްފިއެވެ.\nކޮލިފިކޭޝަންގެ މެޗުތައް ސެންޓްރަލައިޒް ކޮށް ކުޅެން ނިންމާފައިވަނީ އޭއެފްސީންނެވެ. ޗައިނާގައި ބާއްވާ މި ގްރޫޕުގެ ކޮލިފައިން މެޗުތައް ކުޅެން ހަމަޖެހިފައިވަނީ މިމަހު 30 އިން އަންނަ މަހުގެ 15 ގެ ނިޔަލަށެވެ.\n"ވަގުތު" އަށް މައުލޫމާތުދެއްވަމުން ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) ގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) ވިދާޅުވީ ފުރުމުގެ ކުރިން ކޭމްޕުކުރަން ނިންމީ ކޮވިޑުގެ ހާލަތު މިހާރު މާލޭގައި ގޯސްވެފައިވުމާއި އެކު ކުޅުންތެރިންނާއި އޮފިޝަލުންގެ ސަލާމަތަށް ވިސްނުމަަށްފަހު އެވެ. އަދި ހޮޓެލް ޖެންގައި ކޭމްޕުކުރީ 25 ކުޅުންތެރިންނާއެކު ކަމަށްވެސް ވިދާޅުވިއެވެ.\nޖަވާ ވިދާޅުވީ މާލޭގައި ފަރިތަކުރުމުގެ ހުއްދަ ލިބިއްޖެ ނަމަ ފަރިތަކުރާނެ ކަމަށެވެ. އަދި މިހާތަނަށް ގައުމީ ޓީމަށް މާލޭގައި ފަރިތަކުރުމުގެ ހުއްދައެއް ނުލިބެއެވެ. ފަރިތަކުރުމުގެ ހުއްދަ ނުލިބިއްޖެ ނަމަ މި މަހުގެ 19 ގައި ޗައިނާއަށް ގޮސް އެ ގައުމުގައި ކުޅޭ މެޗުތަކުގެ ކުރިން ފަރިތަކުރުންތައް ބާއްވާނެއެވެ.\nNational team checks-in to Jen Hotel today ahead of their trip to China on 19th May for the WC/Asian Cup qualifiers 🇲🇻#towardsfuture pic.twitter.com/GRDztgdyWI\n— Bassam Adeel Jaleel (@bassam_jaleeI) May 13, 2021\nޖަވާ ވިދާޅުވީ ގައުމީ ޓީމުގެ 25 ކުޅުންތެރިން ކޭމްޕުކުރީ ޕީސީއާރު ޓެސްޓް ހެދުމަށްފަހު ކަމަށެވެ. މި ކުޅުންތެރިންގެ އިތުރުން ޓީމުގެ 8 އޮފިޝަލުންވެސް ވަނީ ހޮޓެލް ޖެންގައި ކޭމްޕުކޮށްފައެވެ.\nގައުމީ ޓީމު އެންމެ ފުރަތަމަ ޗައިނާއަށް ފުރުވަން މަސައްކަތްކުރީ މާލޭގައި ކުޅޭ އޭއެފްސީ ކަޕުގެ މެޗުތައް ނިމުމުން އެ ޓީމުތަކުގެ ކުޅުންތެރިންނާއެކު މިމަހުގެ 25 ހިސާބުގައެވެ. ނަމަވެސް މުބާރާތް މުއްދަތެއް ނެތްގޮތަށް ފަސްކުރުމާއި ގުޅިގެން އެފްއޭއެމުން ދެން މަސައްކަތް ފެށީ ވީހާވެސް އަވަހަށް ޓީމު ޗައިނާއަށް ފުރުވާށެވެ.\nކޮލިފައިންގައި ރާއްޖެ ދެން ބާކީ ކުޅެން އޮތީ ތިން މެޗެވެ. އެއީ އަންނަ މަހުގެ3ގައި ޗައިނާއާ ދެކޮޅަށް ކުޅޭ މެޗާއި ހަތް ވަނަ ދުވަހު ސީރިއާއާ ދެކޮޅަށް ކުޅޭ މެޗުގެ އިތުރުން 15 ވަނަ ދުވަހު ފިލިޕީންސާ ބައްދަލުކުރާ މެޗެވެ.\nކޮލިފައިންގެ ގްރޫޕް ޑީގައި ރާއްޖެ އޮތީ ހަތަރު މެޗުން ހަ ޕޮއިންޓާއެކު ގްރޫޕުގެ ހަތަރުވަނައިގައެވެ. ގްރޫޕުގެ އެއްވަނައިގައި އޮތީ ފަސް މެޗުން 15 ޕޮއިންޓާއެކު ސީރިއާއެވެ. ދެވަނައިގައި ޗައިނާ އޮތީ ހަތް ޕޮއިންޓާއެކު އެވެ. ތިންވަނައިގައި ފިލިޕީންސް އޮތްއިރު ފުލުގައި އޮތީ ގުއާާމް އެވެ.\nގައުމީ ފުޓްބޯޅަ ޓީމުތަކުގެ ސްޕޮންސަރަކަށް މިފަހަރުވެސް ބީއެމްއެލް!\nވެކްސިން ދެ ޑޯޒު ޖަހައިގެން ސާފް ޗެމްޕިއަންޝިޕް ބަލަން ދަނޑަށް ވަދެވޭނެ\nކޮލިފައިންގައި އިންގްލޭންޑް ދަމަހައްޓަމުން އައި މޮޅުވުމުގެ ރެކޯޑު ނިމުމަކަށް


ސަރުކާރު ހިންގަނީ ކާޅު ހާލި ހެދީމާ ކޮވެލި ބިސްއަޅާ އުސޫލުން: ރައީސް ޔާމިން | | Sangu News\nސަރުކާރު ހިންގަނީ ކާޅު ހާލި ހެދީމާ ކޮވެލި ބިސްއަޅާ އުސޫލުން: ރައީސް ޔާމިން\n12 ސެޕްޓެމްބަރ 2019 - 18:44\nދަވާލި ނަމުގައި ޕްރޮގްރެސިވް ކޮންގްރެސްއިން ބޭއްވި ޖަލްސާގައި ރައީސް ޔާމިން ވާހަކަދައްކަވަނީ. ފޮޓޯ: ސަންގު\nރައީސް އިބްރާހިމް މުޙައްމަދު ސާލިހުގެ ސަރުކާރު ހިންގަނީ ކާޅު ހާލި ހެދީމާ ކޮވެލި ބިސްއަޅާ އުސޫލުން ކަމަށް ކުރީގެ ރައީސް އަބްދުﷲ ޔާމިން އަބްދުލްޤައްޔޫމް ވިދާޅުވެއްޖެއެވެ.\nއިދިކޮޅު ޕްރޮގްރެސިވް ކޮންގްރެސްއިން ކާނީވާ ސަރަޙައްދުގައި "ދަވާލައިފި" ނަމުގައި ބޭއްވި ޖަލްސާގައި ވާހަކަދައްކަވަމުން ރައީސް ޔާމިން ވިދާޅުވީ މި ސަރުކާރުގެ ހުރިހާ މަސައްކަތެއް ފުނިޖެހި ދަރަނިތަށް ފުނިޖެހެމުންދާ ކަމަށާ ސަރުޚާރުގެ ނަތީޖާއަކީ ސުމެއް ކަމަށް އެމަނިކުފާނު ވިދާޅުވިއެވެ.\nރައީސް ޔާމިން ވިދާޅުވީ މި ސަރުކާރުން ދަނީ އެމަނިކުފާނުގެ ވެރިކަމުގައި ހިންގާފައިވާ މަޝްރޫޢުތަކުގެ ކްރެޑިޓްް ނަގަމުންދާ ކަމަށެވެ.\nރައީސް ޔާމިންގެ ޒައާމަތުގައި ރާއްޖޭގެ އެތެރޭގެ ދަތުރުފަތުރުގެ ނިޒާމް އެއާޕޯޓުތަކުން ގުޅާލުމުގެެ ވިސްނުން ގެންގުޅުމުން އޭރު އިދިކޮޅު ފަރާތްތަކުން އެކަމަށް ޖޯކު ޖެއްސެވިއެވެ. ރައީސް ޔާމިން ވިދާޅުވީ ފަތުރުވެރިން އިތުރުކުުމަށް އެއާޕޯޓުތަށް އެޅުމުގެ މަސައްކަތް ފެށީ އެމަނިކުފާނު ކަމަށާއި ބަޔަކަށް އެއީ ފައިދާއެއް ނެތް ކަމެއް ކަމަށް ހީވި ނަމަވެސް އެއީ ރައްޔިތުންނަށް ލިބޭ މުއްސަނދި ކަމެއް ކަމަށް ވިދާޅުވިއެވެ.\nއޭރު އެއާޕޯޓްތަކަށް ޖޯކު ޖެއްސެވި ބޭފުޅުން މިއަދު ވެރިކަމުގައި ތިއްބެވިއިރު ރާއްޖޭގެ އެކި ސަރަހައްދުތަކުގައި ޑޮމެސްޓިކް އެއާޕޯޓު އެޅުމުގެ މަސައްކަތް ކުރަމުންދާކަން ފާހަގަކޮށްލެވެއެވެ.\nފިލްމް ސިނަމާގެ މިސާލު ނަންގަވާ ރައީސް ޔާމިންގެ ވާހަކަފުޅުގައި ވަނީ މި ސަރުކާރުގެ މަސައްކަތުގެ ސްޕީޑު ދައްކަމަށާއި ރައްޔިތުން ގިނަދުވަހު އިންތިޒާރުކުރަންޖެހޭ ކަމަށް ވިދާޅުވެފައެވެ.\n"އެންމެ ހިތްގައިމު ތިއޭޓަރަކަށް ގޮސް ސްކްރީން ބަލަހައްޓައިގެން ތިއްބާ އެންމެ ޤަބޫލު ކުރާ ފިލްމު މިއޮއް އަންނަނީ، އަންނަނީ، އަންނަނީ. މަޝްރޫތަކަށް ވެސް ވަނީ މިހެން. އަންނަނީ އަންނަނީ. ދެން ރައްޔިތުން އަންނަނީ ހިނި." ރައީސް ޔާމީން ވިދާޅުވިއެވެ.\nމެނިފެސްޓޯއެއް ލިޔެފިކަމަށްވާނަމަ މެނިފެސްޓޯ ގެނެސް ތިރިކޮށްލުމަކީ މަދު ސިކުންތުކޮޅެއްގެ ކަމެއް ކަމަށް ރައީސް ޔާމިން ވިދާޅުވިއެވެ. ނަމަވެސް އެފަދަ ބޭފުޅަކީ ކަމަށް ޤާބިލް ބޭފުޅެއްތޯ ޔަޤީން ކުރުމަކީ މުހިންމު ކަމެއް ގޮތުގައި ރައީސް ޔާމިން ފާހަގަކުރެއްވިއެވެ.\nރައީސް ޔާމީން ވިދާޅުވީ ރައްޔިތުންނަށް ޖެހިފައި މިވާ މުސީބާތް ކުރިމަތިވީ ރައްޔިތުންގެ ސަބަބުން ނޫން ކަމަށާއި އެއީ އެހެން ބަޔަކު ކުރި ކަމެއް ކަމަށެވެ. ނަމަވެސް އެވާހަކަ އިތުރަށް ދައްކަން ބޭނުންފުޅު ނުވާކަމަށް އެމަނިކުފާން ވިދާޅުވިއެވެ. އަދި މިހާރުގެ ރައީސް އާއި ގުޅޭ ގޮތުން އިހާނެތިބަހެއް ނުދަންނަވާނެ ކަމަށް ރައީސް ޔާމިން ވިދާޅުވިއެވެ.


Jony Ive Apple dhookollaifi | Mihaaru\nއެޕަލް ދޫކޮށް ޖޮނީ އައިވް ދިޔަ ނަމަވެސް އެޕަލް އަށް ބޭނުންވާ ޑިޒައިންތައް ކޮންޓްރެކްޓް އުސޫލުން އޭނާ ކުރާނެ\n01 ޑިސެމްބަރ 2019 - 07:52\nމިދިޔަ ޖޫން މަހު، އެޕަލް އިން ވަނީ މި އަހަރަށް ފަހު ޖޮނީ އައިވް އެޕަލްގައި މަސައްކަތްނުކުރާނެ ކަމަށް ބުނެފަ އެވެ. ނަމަވެސް، ފްރޮޖެކްޓް އުސޫލުން މަސައްކަތްތައް ނަގައި، އެޕަލް އަށް ޑިޒައިންކޮށްދޭނެ ކަމަށް ވަނީ ބުނެފަ އެވެ.\nއެޕަލް އިން ވަކިވެ ދިޔަ ނަމަވެސް، ޖޮނީ އައިވް ޑިޒައިނަރެއް ގޮތުގައި ދެމިހުންނާނެ އެވެ. އޭނާ ވަނީ މިކަން ކަށަވަރުކޮށްދީފަ އެވެ. އޭނާގެ އަމިއްލަ ޑިޒައިން ފާމް، "ލަމްފްރޮމް" އުފައްދާފައި ވަނީ، އޭނާ ލައްވައި ޑިޒައިންކުރަން އެދޭ އެންމެންނަށެވެ.\nއެޕަލް އިން، ޖޫން 27 ގައި އިއުލާންކުރި ފަދައިން، ޖޮނީ އައިވްގެ ނަން ކުންފުނީގެ މުވައްޒަފުންގެ ލިސްޓުން ވަނީ އުނިކޮށްފަ އެވެ. އަދި އެޕަލް ވެބްސައިޓްގައި އާންމުކޮށްފައި ހުންނަ، ކުންފުނީގެ ލީޑަރުންގެ ސަފުހާއިން ވެސް އައިވްގެ ނަން ވަނީ ފުހެލާފަ އެވެ.\nއެޕަލް އިން ޑިޒައިންކުރާނެ ކަމަށް ތުންތުން މަތި ދެކެވުނު ހުރިހާ އާލާތެއްހެން ވަނީ، ޖޮނީ އައިވް އިސްވެ ހުރެ، އުފައްދާފަ އެވެ. އޭގެ ތެރޭގައި އެންމެ އަޑުގަދަކޮށް ވާހަކަދެކެވުނު އައިޕެޑް އަދި އެޕަލް ވޮޗް ވެސް މިހާރު ވަނީ ރެކެން އުނދަގޫ އާލާތްތަކަށެވެ. މިއީ ޖޮނީ އައިވް އަމިއްލަ އަށް ޑިޒައިންކޮށް އަދި ޑިވައިސްތަކުގެ މޮޑެލްތައް އުފެއްދުމުގައި ބައްޓަން ކަށަވަރުކުރުމަށް އެނާ ވަނީ އަމިއްލަ އަތުން ލޭތުކޮށްފަ އެވެ.\nޖޮނީ އައިވް އެޕަލް ދޫކޮށް ދިޔައިރު، ނަންވެ ކަންނުވެ އޮތީ ހަމައެކަނި "އެޕަލް ކާރު" އެވެ. އެޕަލް ކާރަށް އަދި ވާނުވާއެއް ނޭނގުނު ނަމަވެސް، ޖޮނީ އައިވްގެ އަމިއްލަ ކުންުފުނިން އެ މަސައްކަތްކޮށްފާނެ ކަމަށް އެބަ ބުނެވެ އެވެ. މިއީ ތެދު ވާހަކައެއް ނަމަ، އެޕަލް ކާރު ވާނީ ޓެސްލާ އަށް ރިހުމަކަށެވެ.\nއިޓްސް ލަވް ފްރޮމް.


Anhenun nah gondi haassa kuraa massala nubeli\nއަންހެނުންނަށް ހާއްސަ ކުރާ ގޮނޑީގެ މާއްދާ ބާތިލް ކުރަން ހުށަހެޅި މައްސަލަ ނުބެލި\nދިވެހި ރާއްޖޭގެ ސުޕްރީމް ކޯޓު: ލާމަރުކަޒީ ގާނޫނަށް ގެނައި އިސްލާހެއް ބާތިލް ކުރަން އެދި ހުށަހެޅި މައްސަލައެއް ނުބެލި ފޮޓޯ: އަވަސް އާކައިވް\nލޯކަލް ކައުންސިލްތަކުގެ 33 ޕަސެންޓް އަންހެނުންނަށް ހާއްސަ ކުރާ ގޮތަށް ލާމަރުކަޒީ ގާނޫނަށް ގެނެސްފައިވާ އިސްލާހުގެ މާއްދާ ބާތިލް ކޮށްދިނުމަށް އެދި ސުޕްރީމް ކޯޓަށް ހުށަހެޅި މައްސަލަ ނުބަލަން އެ ކޯޓުން ނިންމައިފި އެވެ.\nއާންމު ފަރާތެއް ކަމަށްވާ މޫސާ އަންވަރު ސުޕްރީމް ކޯޓަށް ހުށަހެޅި މައްސަލާގައި އޭނާއަށް ސުޕްރީމް ކޯޓުން ފޮނުވާފައިވާ ލިޔުމުގައި ބުނެފައިވާ ގޮތުން އެފަދަ މައްސަލަތައް ފުރަތަމަ މަރުހަލާގައި ބެލުމުގެ އިހްތިސާސް އޮންނަނީ ހައި ކޯޓަށެވެ. އެހެންކަމުން ސުޕްރީމް ކޯޓުގައި އެ މައްސަލަ ބެލެން ނެތް ކަމަށެވެ.\nމި ކަމާ ގުޅިގެން މޫސާ އަންވަރު ބުނީ އަންނަ ހަފުތާގައި އެ މައްސަލަ ހައި ކޯޓަށް ހުށަހަޅާނެ ކަމަށެވެ. އޭނާ ބުނީ އެ މައްލަ ސުޕްރީމް ކޯޓަށް ވެސް ބެލޭނެ ކަމަށާއި ނަމަވެސް ސުޕްރީމް ކޯޓުގައި އެ މައްސަލަ ރިވިއު ކޮށްދޭން ހުށަނާޅާނެ ކަމަށެވެ.\nލާމަރުކަޒީ ގާނޫނަށާއި ގަނޫނު އަސާސީގެ ލާމަރުކަޒީ ބާބަށް ބޮޑެތި އިސްލާހުތަކެއް ގެނައުމަށްފަހު، އެ އިސްލާހުތަކާއެކު ފުރަތަމަ ބާއްވާ ކައުންސިލް އިންތިހާބުގައި 983 ކައުންސިލަރުން އިންތިހާބު ކުރާއިރު އޭގެ ތެރެއިން 370 ގޮނޑި ވަނީ އަންހެނުންނަށް ހާއްސަކޮށްފަ އެވެ. މި ބަދަލުތަކާއެކު އިންތިހާބު ބާއްވަނީ އަންނަ އޭޕްރީލް މަހުގެ ހަތަރުވަނަ ދުވަހުގަ އެވެ.\nސުޕްރީމް ކޯޓް ހައިކޯޓް ލޯކަލް ކައުންސިލްތަކުގެ އިންތިހާބު


ނ. ލަންދޫ ބަނދަރު ހުޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nނ. ލަންދޫ ބަނދަރު ހުޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n4 ޖަނަވަރީ 2022، ރިފަރެންސް: SA/RIMS/2022/1\nاللَّـهُ سُبْحَانَهُ وَتَعَالَىٰ ގެ ޙަޟްރަތަށް ޙަމްދާއި ޝުކުރު ކުރަން. މި އުއްމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އިތުރު އެކަލޭގެފާނުގެ އާލު އަޞްޙާބުން ޝާމިލުކުރަން.\nދައުލަތުގެ ވަޒީރުން، ލަންދޫ ކައުންސިލްގެ ރައީސް ޢަބްދުލްޢަޒީޒް މުޙައްމަދު، ނ.އަތޮޅު ކައުންސިލްގެ ރައީސް، މި ދާއިރާ ތަމްސީލު ކުރައްވާ ރައްޔިތުންގެ މަޖިލީހުގެ ޢިއްޒަތްތެރި މެންބަރު އަޙްމަދު ހާރޫން، ރައްޔިތުންގެ މަޖިލީހުގެ މެންބަރު ޔޫނުސް ޢަލީ، ކުންފުނިތަކުގެ އިސްވެރިން، ޑަބްލިޔޫ.ޑީ.ސީ.ގެ މެންބަރުން، ކައުންސިލްގެ މެންބަރުން، އަދި ޙާޒިރުވެވަޑައިގެން ތިއްބެވި އެންމެހައި ބޭފުޅުން؛\nއާދެ، މިއަދަކީ އަޅުގަނޑަށާއި ސަރުކާރަށް ހިތްހަމަޖެހުމެއް ލިބިގެންދާ ދުވަހެއް. މިއަދަކީ ލަންދޫގެ ރައްޔިތުންނަށް މި ސަރުކާރުންވީ ވަޢުދެއް ފުދިގެންދާ ދުވަހެއް. އެއީ، މި ރަށުގެ ރައްޔިތުން އެންމެ ބޮޑަށް އަޅުގަނޑުމެން ކައިރީގައި އެދުނު އެއް އެދުން، އެއް ބޭނުން، އެއީ މި ރަށުގެ ބަނދަރު ބޮޑުކޮށް ތަރައްޤީކޮށްދިނުން. މި އަދަކީ އެކަން ނިމި، ރައްޔިތުންނާއި ކައުންސިލާ އެ ބަނދަރު ހަވާލުކުރެވިގެންދާ ދުވަސް ކަމަށްވާތީ، އެކަން ކުރެވިފައި އޮތީ ރައްޔިތުން އެންމެ ބޭނުންގޮތަށް ކަމަށްވާ ކަމަށްވަންޏާ އެއީ، އަޅުގަނޑުމެންނަށް ލިބޭ އިތުރު ހިތްހަމަޖެހުމެއް.\nއާދެ، އަޅުގަނޑާއި އަޅުގަނޑުގެ ޓީމުގެ މި ދަތުރަކީ، ރާއްޖޭގެ އެކި ކަންކޮޅުތަކުގައި އަޅުގަނޑުމެން ފަށާފައި ހުރި ތަރައްޤީގެ އެކި މަޝްރޫޢުތައް ބަލައި ކުރިއަށް ގެންދިޔުމަށް ދެން ކުރަންޖެހޭ ކަންތައްތައް ދެނެގަތުމުގެ ދަތުރެއް. އަޅުގަނޑުމެން ކޮންމެ މަޝްރޫޢެއްވެސް، ކޮންމެ ކަމެއްވެސް ކުރަމުން މިގެންދަނީ، އެ ރަށެއްގެ ނޫނީވިއްޔާ އެ އަތޮޅެއްގެ ރައްޔިތުންނާ މަޝްވަރާކޮށް އަޑުއަހައިގެން. އަޅުގަނޑުވެސް، މިތާ މި ތިއްބެވި ކޮންމެ ވަޒީރަކުވެސް އަދި ކުންފުނިތަކުގެ އެމް.ޑީ.ންވެސް މަސައްކަތް ކުރަމުން ގެންދާނީ ރައްޔިތުން އެދޭގޮތަށް. ރައްޔިތުންގެ އަޑުއަހައިގެން. މި ސަރުކާރަކީ އަބަދުވެސް ރައްޔިތުންގެ އަޑުއަހާނެ ސަރުކާރެއް.\nއެހެންވީމާ، ކަމެއް ކުރިއަށްގެންދާއިރުގައި، ތިޔަބޭފުޅުން ބޭނުންފުޅުވެވަޑައިގަންނަވާ ގޮތެއް އޮތް ކަމަށްވަންޏާ، އެކަމެއް އަޅުގަނޑުމެންނާ ޙިއްޞާކޮށްދެއްވާ. އަޅުގަނޑުމެން މިތިބީ އެ އަޑުއަހައި، އެ ގެންނަންޖެހޭ ބަދަލެއް ގެނެސް، ރައްޔިތުން އެންމެ ބޭނުންވާ ގޮތަށް އެކަން ކޮށްދޭން.\nދެންމެ ކައުންސިލްގެ ރައީސް ވިދާޅުވިފަދައިން، މި ބަނދަރު ހަދަން އަޅުގަނޑުމެން ފެށްޓީ، މިއީ 300 ފޫޓުގެ ބަނދަރެއް. ފުރަތަމަ އަޅުގަނޑުމެންގެ ވިސްނުމުގައި އޮތީ 500 ފޫޓުގެ ބަނދަރަކަށް ދާން. އެހެންނަމަވެސް، ރައްޔިތުން ބޭނުންވީ އަދި އެއަށްވުރެވެސް ބޮޑުކުރަން. އެއަށްވުރެ ފުރިހަމަކުރަން. މިއަދު އިރާދަކުރެއްވިއްޔާ ނިމިގެންމިދާ ބަނދަރަކީ، ރައްޔިތުންގެ ބޭނުންތައް ރަނގަޅަށް ފުއްދޭވަރަށް ހެދިފައި އޮތް ބަނދަރެއް ކަމަށް އަޅުގަނޑު އުންމީދު ކުރަން.\nކައުންސިލްގެ ރައީސް ވިދާޅުވިފަދައިން، ދެން އިތުރަށް ބޭނުންވާ ކަމެއްގެ ގޮތުގައި ވިދާޅުވެފައި އެއޮތީ، އޮޑިއެހެލާ ތަނެއް ފުރިހަމަކޮށްދިނުމަށް. އިރާދަކުރެއްވިއްޔާ، އެމް.ޓީ.ސީ.ސީ. މި ރަށުން ފައިބައިގެންދާއިރުގައި، ތިޔަބޭފުޅުން އެ ބޭނުންފުޅުވާ ގޮތަށް، އޮޑިއެހެލާ ތަން ފުރިހަމަވެގެންދާނެ. އެމް.ޓީ.ސީ.ސީ.އަކީ ރާއްޖޭގެ އެކި ކަންކޮޅުތަކުގައި، ގިނަ މަސައްކަތްތަކެއް ކުރަމުންދާ ކުންފުންޏެއް. މި ޕޯޑިއަމްގައި، އަޅުގަނޑު ހިތުން ކުރިއަށް މިއޮތް ތަނުގައި ވަރަށްގިނަ ވާހަކަ ރައްޔިތުންނާ އަޅުގަނޑަށް ދައްކަންޖެހޭނެ. އެހާ ގިނަ މަޝްރޫޢުތައް އެމް.ޓީ.ސީ.ސީ.ގެ ފަރާތުން ރާއްޖޭގެ އެކި ކަންކޮޅުތަކުގައި ހިންގަމުން އެބަގެންދޭ.\nމިހާތަނަށް އައިއިރުގައި، މި ސަރުކާރުން ބަނދަރާއި ޖެޓީގެ ގޮތުގައި 25 ތަނެއް ވަނީ މިހާރު ރާއްޖޭގެ އެކި ކަންކޮޅުތަކުގައި ނިންމާފައި. 39 ރަށެއްގެ ޢަމަލީ މަސައްކަތް މިހާރު ކުރިއަށް އެބަދޭ. 13 ރަށެއްގެ މަސައްކަތް ފެށުމަށް ވަނީ ކޮންޓްރެކްޓް ކުރެވިފައި. މި ދައްކަނީ މުޅިން ބަނދަރުގެ ވާހަކަ. ޓެންޑަރ ކުރެވޭ މަރުޙަލާގައި 29 ބަނދަރެއްގެ މަސައްކަތް އެބައޮތް. އަދި އިތުރަށް ކުރިއަށް 22 ރަށެއްގެ ބަނދަރުގެ މަސައްކަތް ކުރުމަށް އަޅުގަނޑުމެން ވަނީ ރާވާފައި. މި ދައްކަނީ ރާއްޖޭގެ އެކި ކަންކޮޅުތަކުގައި ހަދާ 128 ބަނދަރުގެ ވާހަކަ. އަޅުގަނޑުމެންގެ އަމާޒަކީ، އުއްމީދަކީ، މި ދައުރުގެ ފަސް އަހަރު ނިމިގެންދާއިރުގައި، މި ހުރިހާ މަސައްކަތެއް ކޮށް ނިންމާލުން. ދަތިތަކާއި އުނދަގޫތައް ހުންނާނެ. އެ ކަންތައްތަކާ ކުރިމަތިލައިގެން އިރާދަކުރެއްވިއްޔާ، މި މަޝްރޫޢުތައް އަޅުގަނޑުމެން ކުރިއަށް ގެންދާނަން.\nއެނގިވަޑައިގަންނަވާނެ، މިވޭތުވެދިޔަ ދެ އަހަރު އަޅުގަނޑުމެންނާ ކުރިމަތިވި އުނދަގޫ. ރާއްޖޭގެ ތަފާސް ހިސާބުތައް ބަލަން ފެށިފަހުން ކުރިމަތިވި އެންމެ ދަތި އުނދަގޫ ދެ އަހަރު. ޚާއްޞަކޮށް، 2020 ވަނަ އަހަރަކީ، ރާއްޖެ އިޤްތިޞާދީ ގޮތުން ކުރިމަތިލި އެންމެދަތި އުނދަގޫ އަހަރު. އެހެންނަމަވެސް، އަޅުގަނޑުމެންގެ ވިސްނުމަކަށްވީ، ރައްޔިތުންނަށް ދޭންޖެހޭ އަސާސީ ޚިދުމަތްތަކާއި، ތަރައްޤީގެ ޕްލޭންތައް ހުއްޓާނުލައި ކުރިއަށް ގެންދިޔުން. އޭގެ ނަތީޖާ އިރާދަކުރެއްވިއްޔާ ފެންނަމުން މިދަނީ.\nއަޅުގަނޑުމެންނަށް މިހިސާބަށް އާދެވުނުއިރުގައި، އިރާދަކުރެއްވިއްޔާ މިއޮތީ ކޯވިޑުގެ އެ ޢާލަމީ ވަބާއިން ސަލާމަތްވުމުގެ އުއްމީދުތަކަކާ ހިސާބަށް އާދެވިފައި. މި ސަރަޙައްދުގައި އެންމެ ރަނގަޅަށް ކޮންޓްރޯލް ކުރެވި، އިޤްތިޞާދު ހަލުވިމިނެއްގައި ކުރިއަރައިދާ ޤައުމެއްގެ ގޮތުގައި މިއަދު ވެފައި މިއޮތީ މި ރާއްޖެ. މިކަން އަޅުގަނޑުމެންނަށް ޙާޞިލު ކުރެވުނީ، ސަރުކާރާއި ރައްޔިތުންނާއި އެކިއެކި މުއައްސަސާތަކާއި، އަމިއްލަ ޖަމުޢިއްޔާތަކެއް ގުޅިގެން ކުރި މަސައްކަތުގެ ސަބަބުން.\nއެހެންނަމަވެސް، މިއަދު އަނެއްކާވެސް އަޅުގަނޑުމެންނަށް އިންޒާރެއް އެބަ ލިބޭ. އަލަށް ކޯވިޑުގެ އިތުރު ވޭރިއަންޓެއްގެ ފެތުރުން ދުނިޔޭގެ އެކި ކަންކޮޅުތަކުގައި ވަރަށް ބޮޑަށް ހަލުއިކަމާއެކު ފެތުރެމުން އެބަދޭ. ރާއްޖެއަށްވެސް މިހާރު ވަނީ އެ ވޭރިއަންޓް އައިސްފައި. ހަލުވިކަމާއެކު ވަރަށްބާރު ސްޕީޑްގައި ފެތުރެމުންދާ ވޭރިއަންޓަކަށް ވެފައި މިވަނީ. އަޅުގަނޑުމެން އިއްޔެ ވާނީ ޞިއްޙީ މާހިރުންނާ އެކީގައި ބައްދަލުވުމެއް ބާއްވާފައި. އެއީ ކޯވިޑުގެ ވަބާ، އަޅުގަނޑުމެންނާ ކުރިމަތިވުމާއެކުގައި އުފެއްދި ޓާސްކްފޯސްގެ ބައްދަލުވުމެއް. ޞިއްޙީ މާހިރުން އަޅުގަނޑުމެންނަށް ލަފާދެއްވީ، ކުރިއަށް މިއޮތް ތިން ހަފްތާއަކީ، އަނެއްކާވެސް ރާއްޖޭގައި ވަރަށް ބޮޑަށް ކޯވިޑް ފެތުރިގެންދިޔުމުގެ ފުރުޞަތު އޮތް ތިން ހަފްތާ ކަމުގައި. އެއީ މި ވޭރިއަންޓް މިހާރު ރާއްޖޭގައި ފެނިފައިވާތީ.\nއެހެންވީމާ، އެބޭފުޅުންގެ އެދިވަޑައިގަތުމަކީ، ކުރިއެކޭވެސް އެއްގޮތަށް މިކަމަށް ސަމާލުވެވަޑައިގަތުން. ކުރަންޖެހޭ ވަރަށް ކުދިކުދި ކަންތައްތައް މިހިރީ. އެ ކަންތައްތައް ކޮށްދިނުމަށް. ފުރަތަމަ ކަމަކަށް، ޢާންމު ތަންތާނގައި އުޅުއްވާއިރު، ހުރިހާ ބޭފުޅުން މާސްކް އަޅުއްވައިގެން އުޅުއްވުން. އަޅުގަނޑުމެން މަސައްކަތް މި ކުރަނީ، ވީވަރަކުން އެކިއެކި ވިޔަފާރިތައް ބަންދުނުކޮށް، ޢާންމު ޙާލަތަކައިގެން މިކަމުގައި ކުރިއަށް ދެވޭތޯ. މިކަން ކުރިއަށް ގެންދެވޭނީ، ކުރިއެކޭވެސް އެއްގޮތަށް ޞިއްޙީ މާހިރުން އެ ދެއްވާ ލަފަޔާ އެކީގައި އެގޮތަށް އަޅުގަނޑުމެން ޢަމަލުކޮށްގެން. އެހެންކަމުން، މިއަދު ލަންދޫގެ ރައްޔިތުންނަށްވެސް އަޅުގަނޑު އިލްތިމާސް ކުރަން ބޭނުންވަނީ، ކުރިއަށް މިއޮތް ދެތިން ހަފްތާ އަނެއްކާވެސް ވަރަށް ބޮޑަށް އެކަމަށް ސަމާލުވެ، ހުރިހާ ބޭފުޅުން އެކުގައި މިކަމައިގެން ކުރިއަށް ވަޑައިގަތުމަށް.\nއާދެ، ލަންދޫގެ ތަރައްޤީއަށްޓަކައި ކުރަންޖެހޭ ބައިވަރު ކަންތައްތައް އަދިވެސް އެބަހުރި. ލަންދޫގެ ރައްޔިތުންނަށް އަޅުގަނޑުމެންވީ އިތުރު ވަޢުދެއް، މި ރަށުގައި މިސްކިތެއް އެޅުމުގެ ވަޢުދު. އެވެސް އަޅުގަނޑުމެން ފެށީ ފުރަތަމަ 300 މީހުންގެ ޖާގައިގެ މިސްކިތެއްގެ ގޮތުގައި. ނަމަވެސް، މިހާރު ނިމިގެން އެދަނީ، 500 މީހުންގެ ޖާގަ އެކުލެވޭ ޒަމާނީ މިސްކިތެއްގެ ގޮތުގައި. މި ދެކަންތައް މިއަދު ނިމި، ރައްޔިތުންނާ ހަވާލުކުރެވޭތީ، އަޅުގަނޑު ކުރިންވެސް ދެންނެވި ފަދައިން، އެއީ މި ސަރުކާރަށް ލިބޭ ވަރަށްބޮޑު ހިތްހަމަޖެހުމެއް.\nކުރިއަށް އޮތް ދެ އަހަރުގެ ތެރޭގައި، ލަންދޫގައި އިތުރަށް ކުރާ މަސައްކަތްތަކުގެ ތެރޭގައި އެބަހުރި، މި ރަށުގެ ރައްޔިތުން ބޭނުންވެފައި އޮތް، އައިސް ޕްލާންޓް ޤާއިމުކުރުމުގެ މަސައްކަތް ހިމެނިފައި. ފުރަތަމަ ބިޑް ކުރެވިގެން، އޭގައި މައްސަލަތަކެއް ކުރިމަތިވެގެން، ދެވަނަފަހަރަށް ބިޑްކޮށް، އެ މަސައްކަތް އިރާދަކުރެއްވިއްޔާ މިހާރު ކުރިއަށް އެބަދޭ.\nމި އަހަރުގެ ބަޖެޓުގައި ވާނެ، ޒުވާނުންނަށް ފުޓްބޯޅަ ކުޅޭނެ ފުޓްބޯޅަ ދަނޑެއް، ބޮޑު ފުޓްބޯޅަ ދަނޑެއް ހެދުމުގެ ޕްރޮޖެކްޓް ކުރެވިފައި. ކައުންސިލްގެ އެދުމުގެ މަތިން އަޅުގަނޑުމެން އެ މަސައްކަތް މިހާރު އޮތީ ދެވަނަ ކުއާރޓަރގައި ފަށާގޮތަށް. އެހެންނަމަވެސް، އަޅުގަނޑުމެން ޔޫތު މިނިސްޓްރީއާ ވާހަކަ ދައްކައިގެން، އެކަން އަވަސްކުރުމަށް މަސައްކަތްކޮށްދޭނެ ވާހަކަ ދަންނަވަން.\nފެނުގެ ނިޒާމު ޤާއިމުކުރުމަށް މިހާރުވަނީ ކޮންޓްރެކްޓް ކުރެވިފައި. އިރާދަކުރެއްވިއްޔާ، ލަސްތަކެއްނުވެ އެ މަސައްކަތްވެސް މި ރަށުގައި ފެށިގެންދާނެ. ސްކޫލަށް ބޭނުންވާ މަލްޓި-ޕަރޕަސް ހޯލާއި، ކްލާސްރޫމްތައް އިތުރުކުރުމުގެ ޕްރޮޖެކްޓްވެސް މިހާރުވަނީ ޓެންޑަރ ކުރެވިފައި.\nޞިއްޙީ މަރުކަޒު އަޕްގްރޭޑް ކުރުން އެބައޮތް، މި ރަށުގެ ތަރައްޤީގެ މަޝްރޫޢުތަކުގެ ތެރޭގައި. އިރާދަކުރެއްވިއްޔާ އެ މަސައްކަތްވެސް ހެލްތު މިނިސްޓްރީން ގާތުން ބައްލަވައި، ކުރިއަށް ގެންދަވާނެ. މިހާރުން މިހާރަށް ތިޔަބޭފުޅުން ތިޔަ ބޭނުންވާ 24 ގަޑިއިރަށް އެތަން ބަދަލުކުރުން ކަމަށްވާތީ، ހެލްތު މިނިސްޓްރީން އެކަމާ ދޭތެރޭގައި ކުރަންޖެހޭ ކަންތައްތައް ދެނެގަނެ، ވީހާވެސް އަވަހަކަށް އެ މަސައްކަތް ކުރިއަށް ގެންދާނެ ވާހަކަވެސް ދަންނަވާލަން.\nއާދެ، އަޅުގަނޑު ކުރިންވެސް ދެންނެވި ފަދައިން، ޢުމްރާނީ ވަރަށްގިނަ މަސައްކަތްތަކެއް، ރާއްޖޭގެ އެކި ކަންކޮޅުތަކުގައި ކުރިއަށް އެބަދޭ. މި ދެންނެވީ ބަނދަރުތަކުގެ ވާހަކަ. އާދެ، އެހެންނަމަވެސް، ރައްޔިތުންނަށް ހިތްހަމަޖެހިގެން އަމާންކަމާއެކީގައި ދިރިއުޅެވޭނީ، އިޖުތިމާޢީ ގޮތުން ހަމަޖެހޭ މާޙައުލެއް ޤާއިމުކުރެވިގެން. ރާއްޖޭގެ އިޖުތިމާޢީ މާޙައުލުގައި މިވަގުތު އޮތް އެންމެބޮޑު މައްސަލައަކީ ޑްރަގްގެ މައްސަލަ. ޑްރަގްގެ ވަބާ ފެތުރިފައި ނެތް ރަށެއް ނެތް. ރާއްޖޭގައި މަދުކަމަށް ހަމަ ދެންނެވިދާނެ. މިކަން ޙައްލުކުރުމަށްޓަކައި އަޅުގަނޑުމެން މިހާރުވާނީ ނޭޝަނަލް ޓާސްކްފޯސްއެއް ހަދައި، އެ މަސައްކަތް ޢަމަލީގޮތުން ފަށާފައި. އިރާދަކުރެއްވިއްޔާ، އޭގެ ނަތީޖާ މި އަހަރުގެ މެދުތެރޭގައި އަޅުގަނޑުމެންނަށް ފެންނަވަރުވާނެ.\nޑްރަގަކީ އެނގިވަޑައިގަންނަވާނެ، ރާއްޖެއިން ބޭރުން ރާއްޖެއަށް އެތެރެކުރާ އެއްޗެއް. މިކަން ހުއްޓުވުމަށްޓަކައި މި ސަރުކާރުން ގިނަ މަސައްކަތްތަކެއް އެބަ ކުރަން. މިކަމުގައި ބޭރުގެ އެހީވެސް ހޯދަންޖެހޭ. އެއާއެކީގައި، އަޅުގަނޑުމެންގެ ބޯޑަރުތައް ބަލަހައްޓަމުން މިގެންދަނީ. އެނގިވަޑައިގަންނަވާނެ، ވޭތުވެދިޔަ އަހަރުގެ ތެރޭގައި މިއިން ދުވަހަކު އަތުލައިނުގަންނަވަރުގެ ޑްރަގް ރާއްޖެއަށް އެތެރެކުރަމުންދަނިކޮށް ވާނީ އަތުލައިގެންފައި. މިކަމާ ކަންބޮޑުވާ ބަޔަކު އެބައުޅޭ. އެއީ ޑްރަގްގެ ވިޔަފާރި ރާއްޖޭގައި ކުރާ ފަރާތްތަކާއި، ވަގު ވިޔަފާރިއަށް ދެވިހިފާފައި ތިބި ފަރާތްތައް. އެމީހުންނަކަށް ކަމަކުނުދާނެ މިކަމެއް. އެހެންނަމަވެސް، އަޅުގަނޑުމެން އެކަމެއް ހުއްޓައެއްނުލާނަން. އެހީ ލިބެން އޮތް ހުރިހާ ފަރާތެއްގެ އެހީތެރިކަމާއެކުގައި ރާއްޖޭގެ ބޯޑަރުތައް ބަލަހައްޓައި، ރާއްޖެއަށް އެތެރެކުރާ ޑްރަގް ކޮންޓްރޯލް ކުރުމަށްޓަކައި ކުރެވެން އޮތް ހުރިހާ ކަމެއް އަޅުގަނޑުމެން ކުރަމުންގެންދާނަން. ރާއްޖޭގެ ޖީލަކަށްފަހު ޖީލެއް މި ވަބާގައި ޖެހި، ނެތިގެންދާތަން ބަލާކަށް އަޅުގަނޑުމެން ނުތިބޭނަން.\nއާދެ، ލަންދޫގެ ކުރިމަގަށްޓަކައި އަޅުގަނޑުމެން ކުރާ މަސައްކަތުގައި، މި ދާއިރާގެ ރައްޔިތުންގެ މަޖިލީހުގެ މެންބަރުގެ އެހީތެރިކަން އަޅުގަނޑުމެންނަށް ވަރަށް ފުރިހަމައަށް ލިބޭ. އެކަމަށްޓަކައި ތިޔަ ހުރިހާ ބޭފުޅުންނަށް، އަޅުގަނޑުމެން ސަރުކާރުގެ ނަމުގައި ޝުކުރު ދަންނަވަން.\nއަޅުގަނޑު އުއްމީދު ކުރަނީ، ކުރިއަށް މި އޮތް ތަނުގައިވެސް އެމް.ޕީ. ހާރޫން އަޅުގަނޑުމެންގެ ސިޔާސަތުތަކާ އެކީގައި ކުރިއަށް ވަޑައިގެން، ރައްޔިތުންގެ މަޖިލީހުގައި ސަރުކާރުން ނިންމަންޖެހޭ ކަންތައްތަކުގައި އެއްބާރުލުން ދެއްވާނެ ކަމަށް. އެއާއެކީގައި ލަންދުއާއި ރާއްޖޭގެ އެކި ކަންކޮޅުތަކުގައި ތަރައްޤީއަށްޓަކައި އަޅުގަނޑުމެން މިކުރާ މަސައްކަތްތައް ހަލުވިމިނުގައި ކުރިއަށްދާނެ.\nއަޅުގަނޑުގެ ދުޢާއަކީ، ލަންދުއަށާއި، މި އަތޮޅަށާއި، ރާއްޖޭގެ ހުރިހާ ކަންކޮޅުތަކަށް މިއަދަށްވުރެ ފަހި ފާގަތި މާދަމާއެއް ﷲ މިންވަރު ކުރެއްވުން. އަޅުގަނޑުގެ ދުޢާއަކީ، އަޅުގަނޑުމެން ފުރިހަމަ ޞިއްޙަތުގައި ލެއްވުން.


Rishi maruvumun Neetu Singh alun camera kurimachah\nރިޝީ މަރުވުމުން ނީތޫ އަލުން ކެމެރާ ކުރިމައްޗަށް\nފިރިމީހާ އަދި އެކްޓަރު ރިޝީ ކަޕޫރު މަރުވުމަށް ފަހު ނީތޫ ކަޕޫރު (ނީތޫ ސިންގް) އަނެއްކާވެސް ފިލްމީ މަސައްކަތަށް ނުކުމެއްޖެ އެވެ. ރިޝީ ދުނިޔޭގައި ހުރި އިރުވެސް ނީތޫ މަދުމަދުން ފިލްމުތަކުގައި ބައިވެރިވެފައި ވެއެވެ. ނަމަވެސް އޭރު އޭނާ ގަބޫލު ކުރަނީ ވަރަށް މޮޅު ރޯލުތައް ހިމެނޭ މަދު ފިލްމުތަކެކެވެ.\nއެގޮތުން 2009 ގައި ރިލީޒްކުރި "ލަވް އާޖް ކަލް" ގައި ނީތޫ ބައިވެރިވި އެވެ. އަދި "ދޯ ދުނި ޗާރް" ކިޔާ ފިލްމެއް ވެސް އޭގެ ފަހުން ކުޅުނެވެ. ނީތޫ އެންމެ ފަހުން ފެނިފައި ވަނީ މީގެ ފަސް ވަރަކަށް އަހަރު ކުރިން ރިލީޒްކުރި "ބޭޝަރަމް" އިންނެވެ. މި ފިލްމުގައި އޭނާ ކުޅެފައިވަނީ އަމިއްލަ ދަރިފުޅު ރަންބީރު ކަޕޫރުގެ މަންމަގެ ރޯލެވެ.\nފަހުގެ ޚަބަރުތައް ބުނާ ގޮތުގައި ނީތޫ އަނެއްކާ ވެސް ކެމެރާ އާ ކުރިމަތިލާން މިހާރު ވަނީ ތައްޔާރުވެފަ އެވެ. އެގޮތުން އޭނާ ފުރަތަމަ ކުޅޭނެ ފިލްމަކީ "ގުޑް ނިއުޒް" ގެ ޑައިރެކްޓަރު ރާޖް މެހެތާ އަލަށް އުފައްދަން ގަސްތުކުރާ ފިލްމެކެވެ.\nވަރުން ދަވަން އާއި ކިއާރާ އަދުވާނީ ލީޑް ރޯލުތައް ކުޅޭ މި ފިލްމުގައި ނީތޫ އާއި އަނިލް ކަޕޫރު ކުޅޭނީ ވަރުންގެ މައިންބަފައިންގެ ރޯލެވެ.\n"ގުޑް ނިއުޒް" ގޮތަށް މިއީ ވެސް ވަރަށް ހެއްވާ މަޖާ ޑްރާމާއަކަށް ވާނެ އެވެ. މިހާރު ރާޖް މެހެތާ ދަނީ އޭނާގެ ޕާޓްނަރު ރިޝަބް ޝަރުމާ އާއެކު މި ފިލްމުގެ ވާހަކަ ލިޔުމުގެ މަސައްކަތް ކުރަމުންނެވެ. މިހާރު ހަމަޖެހިފައިވާ ގޮތުން އަންނަ އޮކްޓޯބަރު މަސް ނިމޭ ހިސާބު ނުވަތަ ނޮވެމްބަރު ކުރީކޮޅު ފިލްމުގެ ޝޫޓިން ފެށޭނެ އެވެ.\nމިއީ ކިއާރާ އާއި ވަރުން އެކުގައި ކުޅޭ ފުރަތަމަ ފިލްމެވެ. މީގެ ކުރިން "ކަލަންގް"ގެ ލަވައެއް މި ދެ ތަރިން އެކުގައި ކުޅެފައި ވެއެވެ.\nޑައިރެކްޓަރު ޝަޝާންކް ޚައިތާންގެ "މިސްޓަ ލޭލޭ"ގައި ކިއާރާ އާއި ވަރުން ބައިވެރިވާ ގޮތަށް ކުރިން ހަމަޖެހިފައި އޮތަސް މި ފިލްމު އުފެއްދުމުގެ މަސައްކަތް މިހާރު ވަނީ މުޅިން ހުއްޓާލާފަ އެވެ.\nރިޝީގެ ފަހު ފިލްމު ނިންމީ ޕަރޭޝް


ރައީސް އޮމަދޫ ކައުންސިލާ ބައްދަލުކުރެއްވުން، އެރަށަށް ތާރީޚީ ކަމެއް! ރައީސް އޮމަދޫ ކައުންސިލާ ބައްދަލުކުރެއްވުން، އެރަށަށް ތާރީޚީ ކަމެއް!\nރައީސް އޮމަދޫ ކައުންސިލާ ބައްދަލުކުރެއްވުން، އެރަށަށް ތާރީޚީ ކަމެއް!\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އަރިއަތޮޅު ދެކުނުބުރީ އޮމަދޫ ކައުންސިލާއި ބައްދަލުކުރައްވައިފިއެވެ. މި ބައްދަލުކުރެއްވުމުގައި އދ. އޮމަދޫ ކައުންސިލުން ވަނީ މިއީ އެ ކައުންސިލްގެ ތާރީޚުގައިވެސް ރައީސަކާ ބައްދަލުކުރުމަށް ލިބުނު ފުރަތަމަ ފުރުޞަތުކަން ފާހަގަކުރައްވައި އެކަމަށްޓަކައި ރައީސުލްޖުމްހޫރިއްޔާއަށް ޝުކުރުއަދާކުރައްވާފައެވެ.\nރައީސުލްޖުމްހޫރިއްޔާގެ އޮފީހުގައި މިއަދު މެންދުރުފަހު ބޭއްވި މި ބައްދަލުކުރެއްވުމުގައި އދ. އޮމަދޫ ކައުންސިލުން ވަނީ ރަށުގެ ތަރައްޤީއަށް އެންމެ މުހިންމު ކަންކަމާއި ރައްޔިތުންގެ ހުރި ކަންބޮޑުވުންތައް ރައީސުލްޖުމްހޫރިއްޔާއާ ޙިއްޞާކުރައްވައި އެކަންކަމާއި ބެހޭގޮތުން މަޝްވަރާކުރައްވާފައެވެ. މިގޮތުން ކައުންސިލުން އެންމެ ބޮޑަށް ފާހަގަކުރައްވާފައި ވަނީ ރަށުގެ ބަނދަރު ހަލާކުވުމާއި ތިލަވަމުންދާތީ ބަނދަރު ބޭނުންކުރުމުގައި ދިމާވާ ދަތިތަކެވެ. އަދި، ހަމައެއާއެކު ރަށުގެ ބޮޑުބައެއް ގިރަމުންދާތީ ހުރި ކަންބޮޑުވުންތަކާއި، ނަރުދަމާ މަސައްކަތް ނިމުނުތާ އަހަރެއްވެފައިވާއިރު ވެސް ނަރުދަމާގެ ޚިދުމަތް ނުފެށި ލަސްވެފައިވާ މައްސަލައާއި، ކުޅިވަރު ކުޅުމަށް ބޭނުންވާ ވަޞީލަތްތަކާއި، ސްކޫލްގެ ކްލާސްރޫމްގެ ޖާގައިގެ ދަތިކަމާއި ޞިއްޚީ ޚިދުމަތްތަކުގެ ފެންވަރު ރަނގަޅުކުރުމަށް ބޭނުންވާކަމުގައި ކައުންސިލުން ވަނީ ވިދާޅުވެފައެވެ.\nމި ބައްދަލުކުރުމުގައި ރައީސުލްޖުމްހޫރިއްޔާ ވަނީ ކައުންސިލުން ހުށަހެޅި ކަންކަމުގައި ކަމާގުޅޭ އިދާރާތަކާ މަޝްވަރާކުރެއްވުމަށްފަހު އެކަންތައްތައް އިސްކަންދޭ ތަރުތީބަކުން ފުރިހަމަކޮށްދެއްވުމަށް މަސައްކަތްކުރައްވާނެކަމުގައި ވިދާޅުވެފައެވެ. އެގޮތުން އެމަނިކުފާނު ވަނީ އަންނަ އަހަރު ބަޖެޓުގައި ހިމަނައިގެން އޮމަދޫގައި އާ ޞިއްޙީ މަރުކަޒެއް ޢިމާރާތްކުރުމުގެ މަސައްކަތް ބަޖެޓުކުރެވިފައިވާކަމަށާއި، މިއަހަރުގެ ނޮވެންބަރު މަހުގެ ތެރޭގައި ރަށުގެ ނަރުދަމާ ޚިދުމަތް ފެށުމަށް މަސައްކަތްކުރަމުންދާކަމުގައި ވިދާޅުވެފައެވެ.


ހިތާދޫ އޮންލައިން | 13 އޭޕްރީލް 2018\nމިދިޔަ 2017 ވަނަ އަހަރުވެސް ޓެކްސްއަށް ކެނޑުމަށް ފަހު ފައިދާގެ ގޮތުގައި ބޭންކް އޮފް މޯލްޑިވްސްއަށް 1.038 ބިލިއަން ރުފިޔާ ލިބިފައިވާ ކަމަށް އެ ބޭންކުން ބުނެފި އެވެ.\nބީއެމްއެލްއިން އާންމުކޮށްފައިވާ ބަޔާނެއްގައި ބުނެފައިވަނީ ޓެކުހާ އެކު ފައިދާގެ ގޮތުގައި 1.4 ބިލިއަން ރުފިޔާ ލިބުނު ކަމަށެވެ. މިއީ އޭގެ ކުރީ އަހަރަށް ވުރެ ހަތަރު ޕަސެންޓް އިތުރު މިންވަރެކެވެ. މިދިޔަ އަހަރު ފައިދާގެ ގޮތުގައި ލިބުނު 1.3 ބިލިއަން ރުފިޔާ އަކީ އޭގެ ކުރީ އަހަރާއި އަޅާ ބަލާއިރު ދެ ޕަސެންޓު އިތުރު އަދެދެކެވެ.\nމި ފައިދާ އާއި އެކު ބޭންކުން ނިންމާފައިވަނީ ހިއްސާދާރުންނަށް 118 މިލިއަން ރުފިޔާ ބަހަން އަހަރީ އާންމު ޖަލްސާއަށް ހުށަހަޅާށެވެ. އެއީ ހިއްސާއަކަށް 22 ރުފިޔާގެ މަގުންނެވެ. އަދި މިއީ އޭގެ ކުރީ އަހަރާ އަޅާ ބަލާއިރު 10 ޕަސެންޓު އިތުރު އަދަދެކެވެ.\nއެ ބޭންކުގެ އާމްދަނީ މިދިޔަ އަހަރު އިތުރުވެފައިވަނީ ދޫކުރެވުނު ލޯނާއި ކުރެވުނު ވިޔަފާރީގެ މިންވަރު އިތުރުވެފައިވާތީ އެގެ. އެގޮތުން މިދިޔަ އަހަރު އަލަށް ދޫކުރި ލޯނުގެ އަދަދު 4.4 ބިލިއަން ރުފިޔާއަށް އަރަ އެވެ. އަދި ބޭންކަށް ފައިސާ ޑީޕޮސިޓް ކުރާ މިންވަރު ވަނީ 15 ޕަސެންޓު އިތުރުވެފައި އެވެ.\nބީއެމްއެލްގެ ސީއީއޯ އެންޑްރޫ ހީލީ ވިދާޅުވީ، ޖައްސަޖައްސައިގެން ގިނަ އަހަރުތަކެއް ވަންދެން ބީއެމްއެލްއިން ރަނގަޅު ފައިދާއެއް ހޯދަމުން ދިޔުމަކީ ބޭންކްގެ ކަސްޓަމަރުންނާއި އާންމު ރައްޔިތުން ބޭންކާ މެދު ކުރާ އިތުބާރު ބޮޑު ވެގެންދާނެ ކަމެއް ކަމަށެވެ. އަދި ބޭންކްގެ ފައިދާ ރަނގަޅު ގޮތުގައި އިންވެސްޓް ކުރުމަށް އާ ހިތްވަރެއް ލިބިފައިވާކަން ވެސް އެންޑްރޫ ފާހަގަ ކުރެއްވި އެވެ.\nބީއެމްއެލްއިން ބުނީ މިހާރު އެ ބޭންކުން ތައްޔާރުވަމުން ދަނީ އޭޝިއާގެ ގައުމެއްގައި ހިދުމަތް ފޯރުކޮށްދިނުމަށް ބޭނުންވާ ބޭންކިން ލައިސަންސް އަށް އެދި ހުށަހެޅުމަަށް ކަމަށެވެ. އުއްމީދަކީ މިއަހަރު ނިމުމުގެ ކުރިން ހިދުމަތް ދޭން ފެށުން ކަމަށް ބުނެ އެވެ.